TLAXICCAQUICAN; IN ANNOPILhuan; auh ammotozcatlan ammo yollocaltitlan xocontlalican in notlatol, in notenonotzal, in amilhuilozque, cahuel itechtzincopohui in Dios ymahuiztililocatzin, yhuan inammanima ymaquixtiloca; in namechilhuiz ipanehua in ze tlahuilli, inic ahmo tlayohuayan annenemizque, yeica, canican tlalticpac, mazan mixtecomacpan nenemoa; auh in Teotlatolli; tlahuiltic (â modo de luz) teyacana; yuh qui motalhuia in achtoitoani David: Lucerna pedibus meis uerbum tuum. Quitoznequi ointinoteotziné, cainmotlatoltzin; nictlahuil mati, ihuicpa in nocxi, ihuan in noohui, anca intlaca ahmo anquimocaquitizque; ahmo antlahuil macozque, zan ammotepexihuizque; inic macaahmo ammopâ mochihua xicmonelhuayocaquitican, ximonacazquetzacan; Notlazohuanè, Noquetzaltzitzihuané; xicmozelilican in namechnocaquiztililiz ytechpatzico, in yneltocatzin in Dios. In zéntlamantli, ipan ytlacuiloxexeloltzin icuiliuhtic (si fuere Segundo Articulo diga: In ontetllamantli; y assi de lo demas) y luego entra lo que se explica.	
	
Credo in deum.	
[I. Explicac. Mexicana] Inin temachtillatolli, quitoznequi; Nicneltoca, ihuan ahneyoltzotzonaliztica nicnocuitia in Dios Tetatzin; cayehuatzin, in zentetl teoyeitiliztlacatzintli, yhuelitiliztica oquimopiquili, y techin atlei, oquimoyocolili, inilhuicatl, yhuan intlalticpactli, yhuan inquexquich; tlalticpac, yhuan ilhuicac mani; auh in yeochihualoc, quimomanahuilia quimoyacacanilia; [2] uh ahmo, zan noyollo ica nicneltoca; yhuan nocamatica nicnocuitia, zanno huei necuitlahuiliztica, ytechtzinco ninoyollaza, ninopechteca, yuhqui ytech zenquizca qualli, zazepa tlazencauhcatzintli. Inintel, ma nicâ tepitonolo inin neltococa tlacuilolli; yeze ipampa zezen tlatolpan, huelmotlatiticate huei Teoichtacayotl (no ay uocablo màs propio para mysterio) in Teoichcapixque, huei necuitlahuililistica quitlanemilizque; inic yuhca in Dios ytlanequilitzin, in tlaneltoca altepetl teote yma caxocatica onaziz, in ynyolloa coyaz yehuatzin ynetimalolitzin.	
Igitur, E c.	
[2. Mexic] Inintlatolli, neltocoz, ahmo quitoznequi tlanemililoz; ne machoz (opinar) huel quenameteo amoxpan temachitilo, huelchicahuac; melahuaca italoz iticintoyollo; ica intotla azicaquiliz quimoneltoquitia in Dios, in quimotenquixtilia inyychtacayotzin; ipampaon intlaneltoca (in nican pouhqui ytlatequixtiliz) yehuatl in ahneyoltzotzonaliztica, tlaneltoca, auh ahmo tlanemililoz; ca intlentechmolhuilia intlaneltoquiliztli ahmomelahuac, ipampa ahmo, mota; ipampa [3] in teotlanextli, icaticita manel ahmo quitlanexmaca, in tlatlamantin; ahmo techneyoltzotzonaltia; ipampa in toteotzin, inoqui motalhui, camixteco mac titech, pepetlaca intlanextli; huel yehuatzin techmotlahuilmaquilia, toyollocaltitlan motonalmeyotia, inicmacah,moxiuhtlati in teomelahualiztli, in quenin in huicpa mochihua in yolpolihui, in mozempoloa.	
Iam uero, E c.	
[3. Mexic.] Ye inomotoc ytechquiza ca inaquinquiximati in intlaneltoquiliztli; ahmotlatetemoliz; ipampa iquac intoteotzin, otechmotlaneltoctili; ahmo otechmolhuili ictitlatatacazque, ytechpa in ytlanuatil nelhuayotl, zantechmotequiuhtili in ze ahnepatlalonitlaneltoquiliztli, inquiyolpachihuitilia in toyollapaltiliz ica in melauhcayotl yiximachoca, ica onquimotalhuia in S. Pablo, ca in toteotzin melahuacatzintli, auh in tlalticpactlaca iztlacatinime; auh in tlazemahuiztlacatl, Pilli, ixtlamatqui, itla quitoa; inaquin ahmo quineltocaz, huel mopoani, ahtlematqui, in tlatepatzmictia [4] icqui neltiz, tlemach mopoani, ahtlematca, machoz ic tlatemoloz, tlatlanihuaz, ytechpa in ilhuicac pacti nemilitztemachtilli, in ytentzinco in Dios quicaqui. Tel in tlaneltoquiliztli, pialoz, maziz; ah neyoltzotzonaliztica; yhuan ah necuitlahuiliztica, yhuicpa in teititiliztli.	
Verum Illud. E c.	
[4. Mexic.] In ti Teoichapixque; titemachtizque, ca in aquinquitoa: Nitlaneltoca. Ahmo zanio quiteixpanhuia in yticcatqui tlaneltoquiliztli; zan noquimocama cuitiz; inytechy yollo catqui, huei pahquiliztica; ipampa huelmonequi, ma quipiacan intlaneltocanime, inin yolchicahualiztli (este es el espìritu de que aquì habla) in quipiaya in David; ca quitoa. Onitlaneltocac, ipampa on onitlato, yhuan yntech mixcuitizque in Apostolosme in oquimilhuique in tlatoque, ahuel tictlatizque, ah moticitozque in oticitaque yhuan oticcacque; nomoyolehuazque ica San Pablo ytlatoltzin, ahmo nipinahuaz icniteotlatolchihuaz, ca in Dios ytlatoltzin; ica mochicahua in tlaneltocanime [5] yequene, teyollo icatlaneltoco, ic axihuaz in melauhcachihualiztli; auh toca mac neyolcuitiliztli, ica analo in teopactinemiliztli.	
Hinc iam.	
[5 Mexic.] Nican yehueliz iximachoz, in tlaneltoca tlamatiliz yhueyotzin yhuan ytenyotzin; auhytech, noticiximatizque; quexquich tictohuiquililia in Teoyqualyotzin, in otechmonemactili, intitlecotiezque; yuhqui ma, tlaneltoquiliz zezentla mamatlac, ihuicpa in; zêca mahuiztic, yhuan tlaelehuili iximachoca.	
In hoc enim. Ec.	
[6 Mexic.] Ica inin moyeliz xeloa in teotlamatiliztli, ytechintlalticpac tlamatiliztli, ca inin iquacquitepotztoca in [7] ixtla machiliztla nextli, ica intlentonematilizpantic zelia; ayaxcan quita in ahmo italoni, manel ye otonehuac, yeotequitic, noayaxcan quimati, in teyocoyani, yeze occentlamantli inixnamicoca in teotlamatiliztli caquipitzahua in totla azicaquiliz, inic ah ohuiliztica hueliz quinalquixtica aziz in ilhuicatl, ihuan quitaz in ahtlaminitlanextli in teotlanexameyalli, yhuan ytechtzinco inizquitlamantli inytzintlantzinco mamani; inic ticyeyecoitazque (experimêtemos) miec papaquiliztica in quitoa in S. Pedro, caytech intlayohualli, otaanaloque ihuic in zenca temizauhca tlanextli, ihuan ictitlaneltoca matitoyollalican ahitalonipahpahquiliztica; ic ipampa, in tlaneltocanime achtoqui mocuitia caquimoneltoquitia in Dios; in ytlatoca hueyotzin ahazicamachoni (in comprehensible) in yuhca in Jeremias ytlatoltzin, ipampa quenamequitoa in S. Pablo, ah axihgua tlanexpan motlalia (luzem in accessibilem) Ayactlacatl oquitac, ahmonohuelquitaz, ipampa iquac oquimonochili in Moyses, oquimolhuili, ayac nechitaz, yhuan yoliz; ypampa, inic in totlazicaquiliz ihuicpa huicoz (ca ayac occe ocachi huecapantzintli) monequi ma mopepetlahua ihuicpa in ynacayonematiliztli; auh inin ahmo chihualoni, nican tlalticpacnemoayan. Yeze, manelyuhyez in Toteotzin omoyomahui, omotlaneltili, quitoa in S. Pablo; caquimoqualchihuilia in tlalticpactlaca; quimmomaquilia in quiahuitl, in nepapâtlaquiotl, quimmotemilticapahpahquiltilia in ynyolo; inin oquinyoleuh in yehuecca tlamatque in ahmo otelchiuhca matque in to Teotzin, ihuan oquitlamatcaxeloque ytechtzinco; intlacyotl; oqui [8] ytech pohuilique in nepapan qualli ychicahualiz mazanytechtzinco memeya in ixquich qualli, in tech pohui in ixquich tlayocoyalli, yuh itech zeteicnelilizatzonquizca ameyalli ah huatzali (inagotable) icipampa oquitocayotique, zentlamatini, melahualiz achtopiquini (Autor de la uerdad) tetlazotlani, tlamelauhca chiuhqui, yhuan zequin intocahuan impan mozemitquitica in ahtamachiuhca huelitiliztli (immensa uirtud, que aquí no habla de la uirtud moral, sino de la poderosa) oquitoque cahuel monecticatca ihuan nohuian tlatemiltia. Ininocachi pepetlacaneltiteoamoxpan, yuh ipan inintlatolli in Dios Espiritu metztica: Yhuan ximoyectilican; yuh in ammo ilhuicatatzin yectzintlimetztica: Inixquich tlamantli ixpantzinco in yxtololotzin mamani: Oin Teotlamatiliz tlatquihuaca huecapanolotl: In to Teotzin melahualiztli: Nehuatl ni otli, ni melahualiztli; niteyolitiliztli: In momeyectzin tlamelauhca chihualiztica tentica: Timomacpalzouhtzinoa yhuan ixquichtinyoyolime tiquintlateochihualtemiltia: Campa ic nicholoz, campa mixpampatzinco niniquaniz? Intla nontlecozin ilhuicac ompa timetztica; intla mictlan non temoz, oncan timetztica; intlatlahuiz calpan noconanaz innaaztlacapal; yhuâ ninochantitiuh in huei atl ytlatlamian ypehuayan: Auh cuix ahmonic temiltia in ilhuicatl, ihuan intlalticpactli, qui motalhuia in Dios? Huel huei inon, inoquiximatque in huehuetlamatque ytechpa in Teoyeliztli, caqui namiqui in teoamoxtlaneltililoni (autoridad de Escritura) in ytechquiquixtiq^, intlayocoyaltemoloca, manel melahuac ca ipanticiximati in ilhuica temachtilynecoca (necesidad) [9] intlati tlanemilia, ca in totla neltoquiliz, ahmo zan onquitemaca (yuh yemotoc) ca intlen tlalticpac tlamatque, tecoconemachtiltica, oquimatque, niman ixpantililo in tetzonteme (rudos per metaphoram) zanno in totlaneltoquiliz ymachocatzin, temachtiltica mazi ocachi melahuac, yhuan chipahuac, ahtetlapololtilize, in ahmo in tlalticpac nemachtiltica quicaquizquia. Tel quexquich ocachi qual machoz inteoyxmachocatzin in yhuicpa ahmo mochtin yxpantililo; in yeliz yitaloca, cazen in melauhcatlaneltocanime? Tel inin; mozemitquitica iticintlaneltoquiliz tlacuilolli ipam timachtilo in Teoyeliz zetiliztli, yhuan in Teotlacaeitilitzin(es el uocablo proprissimo para decir Trinidad de personas) yhuan cayehuatzin in Dios, in tlalticpactlaca ynahtlatzonca nezehuilocatzin (ultimo fin) mochiuhtica inytechtzinco chialoz in teo italocatzin icaô S. Pablo techmomachtilia ca in aquin quimotemolia in Dios caquimoxtlahuilia, auh catlehuatl yhuan quexquich, ye nepa in ayamo ypantianin San Pablo oquimotalhui in Esaias, yhuan no oquito azo in yuh capo in qualli ihuicpatlachiaz in tlalticpatlaca tlaazicaquiliztli: ica inin tlatolli, in ayahtlepehua ahmo oquicacque, in ynnacazpan ahmo oquizelique, in teixtololo ahmo oquitac, intinoteotzine in tlaca ahmotehuatzin, in otiquinmachto zenca huilili in mitzmochialia.	
Sed ex his.	
[7. Mexic.] Ynytechin oticitoque, zaze huel nelli teotl tictocuitizque, ahmomiectin; ipampa quenin in Dios tictomaquilia in zenquizca huei qualyotl, yhuan nezencahuiliztli, ahchihualoni, ic in zenca tlazencauhqui, in zenca qualli in miectin yntech yêz, ipampa in tlazemeyehuantin, itla ytechpolihuiz; ipampaon, ahmozenca qualli yêz; yhuan ahuelteoyeliz machotzinoz. Inon, miec teo amoxtlatoltica nelti; caicuiliuhtoc, xitlacaqui inti Israel, in Toteotzin totlatocatzin, zazetzin Teotzintli; Nonqua; yehuatzin ytlanahuatiltzin, ahmo occe teotl nixpan ticpiez; auh; ycamatica in achto itoani miecpa motenonochilia, nehuatl nizé yhuan in nitlatzacuia; yhuan in tlaca ahmo nehuatl atle Teotl, yhuan in S. Pablo teixpanquitoa, zazé Teotl, zaze tlaneltoquiliztli; zaze tlaquaatequliztli.	
[11] Neque uero, E c.	
[8. Mexic.] Macahmotechyolehua in quemanian in teoamoxtlacuilolli, quimmaca in Tlayocoyaltin, in Dios ytocatzin; ca inon ahmotlateot[--]uiliztica ochihualoc, inquenin quichihuaya in tlateotocanime in nequamanaliztica miectinteteo oquinpicque; zantlatollamanitiliztica omochiuh (las costumbres de hablar) auh quinezcayotiz nequiaya, ze huelhuei tenemactli in Dios oquimmomaquili. Tel, intotlaneltoquiliz, quimoneltoquitia zaze huelnelli teotl, zazê yyelitzin, zaze yyuhcayotzin, quenin omotoc Nizeno Teopixca nezentlalilizpan; auh intla ocachi, âcotlachialoz; yuh zaze qui momachitia; in mateotilo in zetiliz, tlatlacaeitilizpan, yhuâ intlacaeitiliztli, zetilizpan. Auh in axcan ytechpa inin neltoconi titlatozque.	
Sequitur. E c.	
[9. Mexic.] Axcan motecpana inin tlatolli, tetatzin, auh ipampa inintocaitl, maxcatililo in Dios, ahmo zan ipampa zazentlamantli; achto melauhca itoloz, tlen ocachi qualli, caquiztinezcayotiliztli, miectin in ahmo tlaneltoquiliz tlanexmacoque, oquicacque ca in Tetatzin, ocatcaze ah peuhcayeliztli in ytechquizaya in ixquichtin tlachihualtin, yhuan icaytezenyacanaliz, motepachoaya ynnemiliz tamachiuhcapan (en su estado) qui monenehuiliaya in tlalticpac tlamantin, caquename in ze tlacatl quin huapahua, quin yacana in ychantlacahuan; qui tocayotia Tahtli; zan noyuh oquitocayotique Tetazin in Dios, ipampa, oquiximatque, cateyocoyani, yhuan teachcautzin in ihuicpa in ixquich tlayocoyalli. Noyuh inin tocaitl ytech omomat in teo amoxtlacuilolli, iquac ytechpatzinco in Dios tlatoa, yhuan otlanemili, ca ytechtzincopohui in tlayocoyaliztli, in huelitiliztli, intlaimatiliztli (prouidencia) ipampa yuhticpoa: cuix ahmoyehuatzin in mo Tatzin, in omitzmochihuili, omitzmoyocolili, omitzmaxcatilili? Auh occecni, cuix ahmo zaze in totatzin? Ahmo zaze Teotl in otechmoyocolili? Auh ocachi miecpa yhuan ica zezentetocaitl, in yancuic teo amoxtlacuilolpan; motocayotia Christianome in Tatzin; in ahmo qui zelique in tetlayecoltiliz Espiritu, icteimacaxoz; za ye in Dios Ypilhuan ytlapiltzintilhuâ Espiritu, ica tzatzatzi oin ti Totatzin; ipampa in Tetatzin otechmomaquili inin tetlazotlaliztli; [13] iotech mo piltzintiz; auh intla, ti ypilhuâ, noti ytetlacacahuilicahuan teicnoitaliztica (sus herederos) ti in tetlacahuilica pohuâ in Totecuyo Jesu-Christo; cayehuatzin in teachcauhtzin intlan in miectin in icnihuan in tlaneltocanime yhuan ahmo mopinauhtia ic techmotocayotiliz, ti icnihuan, ic ipâpa in tlaneltocanime qui monetoltilia ic quimoneltoquitizque in Dios yuh Totatzin, ma tlanemililo ipampa in nepapan tlayocoyaliztli, ma ipampa innoqua, tepiltzintiliz tlaimatiliztli.	
Verum prætereas. E c.	
	
[10. Mexic.] Yeze manonquatlalilo; inin miec tocaitl in otiquin teneuhque iquac ticcaqui inin tlatolli, Tetatzin, maacocuiz in totlaazicaquiliz yhuicpa inocachi huecapan teoichtacayotl (mysterios divinos) ipampa in tlen ocachi motlatitica iticininahaxihuatlanextli in campa [15] Dios moyolitia, in ahuelcaziz intotlalticpactlacaquiliz inin, pehua techmotitiliz in teotlanextli, ipâ inin tocaitl tetatzin; ica techixtlamachtia, caipan zeteoyeliztli neltocoz, ahmo zanzeteotlacatzintli (persona diuina; y no ay en el Idioma uocablo que tan perfectamente explique persona diuina) Zan noteotlaxeloliztli, ipampa ipan zeteoyelitzin; eintinteotlacatzitzinmetzticate; in Tetatzin caahmo otlacat, ahmo ochihualoc, in Tepiltzin, in ahmo no ochihualoc, yeze ytechpatzinco in Tetatzin, omotlacatili, yquac ayatlepehua (desde la eternidad) yhuan in Espiritu Santo, in, no, inayatlepehua yntechpa in omentintzitzin hualmehualtia, moquixtia; anca in Tetatzin zentetl teotlacatzintli; huel ipan zenteoyeliztli; yehuatzin yhuan Ytlazopiltzin, yhuan in Espiritu Santo huel zaze teotl; zetotlatocatzin, ahmo ipâ zeteotlacazetiliztli; zanipan zeteotlacaeitiliz, yeliztli: Yetelhuel ahmo qualli, ictlanemililoz, ca in huicpa ineintinteo tlacatzitzintin, itla onca, ah neneuhqui, mocencaqui, zanica zezeyaca, yteotlacayo yuhcayotzin in Tetatzin, ahmo tlacatililli, in Ypiltzin tlacatililo itechtzinco in Tetatzin in Espiritu Sâto intechpa in inehuantzitzin hual moquixtia; auh yuh tictocuitia ymeintinteotlacatzitzintin, zazê ynteoyelitzin; inictineltocazque cateoyelizpan mahuiztililoz ipan huelmelahuacteoyotzin yyolcuitilocatzin; no yhuan teotlacaeitilizpan, in tlanenehuiliztli, ipampa manelticitoa, ca intetatzin in zentetl teotlacatzintli persona metztica; inin ahmo yuh mocaquiz ictitlanemilizque, ca ipan inteotlacaeitiliztli, itlaonca achto, itla zatepan; ytlaachihuei, itla achitepiton; niman ahmo; [16] caininahteicno italiztli huecca miquaniz ytech in totlaneltoca ixtlamachiliz; yecuel intlaneltoca nezêtlaliliztli qui mocuitia in huicpa in eintinteotlaca huel ye in ahtzintiliz tlatocayotl, yhuâ huelyenecuiltonoliztli. Auh ipampa ticnelitoa ca in Tetatzin, zentetl teotlacatl, ipampa catzintiliztli, ahtzintilizecatzintli metztica, auhquenin, in tahyuhcayotzin nozo in tahyotl, occe teotlacatl ytechpohui, nozoquimopanitia (le conuiene) in quimotlacatilia in Ypiltzin ye nepa in ayatlepehua, ipampaon; ticaquixtililo, cazemicac teotl, yhuan Tetatzin ometzticatca; ipampa inin ome tocaitl, Teotl, yhuan tahtli, tiquin zepâ tenquixtia ipan intotlaneltoquiliz. Mazonelli, ipampa atleipan ocachi hueltitlatlacozque, yuh ipan in ynetenquixtilocatzin inin huei, yhuanohuica tlamahuizolli; ipampaon titemachtia in titeo ichcapixque; ma huei necuitlahuiliztlica pialoz inin tlatolli teotlacatl, yhuâ inin, teoyeliztli; inca, nezcayotilo inin teo ichtacayotl, yhuan maquimatican in tlaneltocanime, ca in zetiliztli ipan catqui in teoyeliztli, auh in tlaxeloliztli inpan catqui in Teotlacatzitzintin; Auh ahmomonequi in ocachi tlatemoliloz, ixtatacoz ixpitzahualiztica; maticil namiquican inin tlatolli icuiliuhtica, in teotlatocatlatemoliani netimaloliztica mixpachoz, ipampa monequi maitalo in tlen Dios tlaneltoquiliztica chipahuac otechmomachtili (auh inytlatoltzin itlaca ahmo, neltoco huei ahtlamatiliztli) ca, qui mitalhuia xihuian xiquin machtican in mochtin tlaca, xiquinqua atequican ica inytocatzin in Tetatzin, ihuâ in Tepiltzin; yhuan in Espiritu Santo; yuh oquimmolhuili [17] inytlamachtilhuan. Auh occecni, S. Juan ytlacuilolpan, yeintin metzticate in motlaneltilia ilhuicac, in Tetatzin, in teoixtlamachiliz tlatolli, yehuatl in Tepiltzin, yhuan in Espiritu Santo, auh inique eintin zazetzin metzticate. Yezé in aquin teotenemacticaqui neltoca inonmaquimotlatlauhtili in Dios Tetatzin, in ytech in atlei, oquimopiquili in izquitlamantli, yhuan yamaniliztica quin moyacanilia; in otechmomaquili huelitiliztli, ic tictotahtitzinozque in Dios, in oquimixpantilili in tlaca tlacaquiliztli, in teotlacayeitiliz ichtacayotl, maquimotlatlauhtili, ah necahualiztica, ma qui; moyeyanmaquili in ilhuicac, ic maquimomazehuiz in quimotiliz quexquich in Dios Tetatzin ychicahualitzin; cazan ica monoma itatzinoa, ic monomaazica machitia, qui motlacatilia in ytlazopiltzin, huelineneuhcapotzin; nozoquename, inoma inneneuhca nezepantlazotlalitzin in omextintzitzin, cayehuatzin in Espiritu Sâto, in yntechpa in in nehuantzitzinhualmoquixtia; quimmocniuhtilia in in nehuan, ahmotoma teotlalpiliztica (uinculo indisoluble) auh yuh catqui zaze yyelitzin in teotlaca eitilitzin, yhuan zemazitiez in teotlacaxelolitzin.	
Omnipotentem, E c.	
[11. Mexic.] Quemanian in teo amox tlacuiloli miectocaitica, quitenquixtia in Teochicahualiztli yhuan inyatlatzonmancatlatocayotzin (Magestad infinita) inicteititiz, quexquich ica qualtiliztli mahuiztililoz, ytlazomahuiz teoyotzin, auhmochipa in Dios maquililo in zenhuelitiliz tlapaltiliztli, ipampaoquimonomaitalhui, Nehuatl nizenhuelitini. Auh in Jacob iquac oquimmotitlanili in ypilhuan in oquitato, in Joseph yuh oquimotlatlauhtilli in Dios, in pampa, Mayehuatzin in no Teotzin zenhuelitini amechmocneliltililiz. (este es uerbo aplicatiuo compulsiuo, y reuerencial simul.) Auh ipan in S. Juan ytlacuiloltzin; nozo ytlanextiliz amoxtli (porque Aposcalypsis es reuelacion) in Tlatoani Teotl in metztica, in metzticatca, ihuan in hualmohuicaz zenhuelitini; auh occecni izemilhuitzin in Dios zenhuelitini motocayotia, auh quemanian miectlatoltica nezcayotilo, auh nican pohui in mitoa S. Lucas yamoxpan; atlequimoohuica machitiz in Dios. Auh occecni, cuix inymatzin [19] in Dios ah huelitilize? caniman ahmo; (puedese decir: Cuix maxocotopol? que es inutil, ó maniaco) Auh in Salomon quimolhuilia; iquac ticmonequiltiz; in huelitiliztli mocxitlantzinco catqui. Auh inin nepapantlatol yuhcayotl, mocaqui, in tlen zentzauhtoc, iticinin tocaitl mochzenhuelitini, ipampa ica inintlatolli ticcaqui, caatlehuel quilnamiquiz, nozo, quipiquiz in totlalnamiquiliz, in ahmo huel quimochihuiliz in Dios. Auh ahmozan in omotoc (ca manel huelhuei, zanquentzin huel ticilnamiquizque; quimopialiahuelitiliztli inic quimochihuiliz; yuhquimatleitiz in nepapantlachihualtin; noyuh, mahueliziuhcatihuetzichihualozque miectin tlalticpactin; no ocmiec tlamantli ocachihueintin, ipan yhuelitilitzin mani, in ahmo ytechmonequi in totlaazicaquiliz in quitlatetemoliz.	
Neque uero.	
[12. Mexic.] Auh manel in Dios zenhuelitini; ahuel, iztlacatiz, ahuel tequamanaz, ahuel quemanoz, ahuellallacoz; ahuel ahmo itlaquimatiz, ipampa mochi inin ipâ mochihua in ahqualyeliztli ytlachihual, auh inteotl caytlachihualitzin zenquizca quali, mitoa caahuel qui mochihuiliz inin ipampa ychihnaloca; qui machiotia [20] in ahqualyeliztli, ahmo in zenca mahuiztic, ahtzonquizca huelitiliztli in yehuatzin quimopialia. Tlatzaccan, yuhtic neltoca ca in Dios zenhuelitini, ic, matitlanemilican ca mochi intlen ahmo ytechpohuililoni in ymahuizteoyelitzin, ahnozo inyyelitzin quimocniuhtilia, huelhuecca tic ixtlalizque inyyelitzin.	
Recte autem.	
[13. Mexic.] Huel melauhca tlamatiliztica; omochiuh, intla omiquanique cequi inytocatzitzihuan in Dios ilhuililo ma, tiixpantililo inin, icticneltocazque; ipampa iquac tineltoca in Teotl zenhuelitini, no yuh monequi, matictocuitican; ca zentlamatini, yhuan ca mochi ytlanequilizti techtzincomocnomatitica; auh quenin ahmotitoyoltzotzona; ca hueliz qui mochihuiliz in izquitlamantli; yhui in, in tic azicacaquizq^; in occequin, yhuan yhuicpatzinco ticnelmatizque; auh intla itlapolihui, ahuelticcaquizque quenin zenhuelitini metztica. Nonqua in; atle ixquich monequi; inictitoyollaneltoca tlapaltilizque; yhuâ tichicahuaca temachiz tiezque; quename, ma ticpiacan totlaazicaquilizpan; caatleonca, in ahuel qui mochihuiliz in Dios; ipampa; in tlen, monequiz neltocoz, manel huel, temizauhqui, in quipanahuiz in izquitlamantli ynyeliz; ahmocoohuicaneltoca in totlaazicaquiliz intla yequimiximachilia in Dios inic zenhuelitini, ahzanquema, in quexquich achihuei in quitemachtia in Dios, ytetlananquilitzin; ixquich achi quallanequiliztica quilnamiqui ca neltocoz auh intla itlaqualli mochiaz, aic monenetolitlacoa in toyolchicahualiz, ica in tlen chialo, yhueyo, yequemamochicahuaca tlanemilia, ca atleonca in ahmo huel quimochihuiliz in [22] Dios, ipampaon monequi, matitochicauhtiecâ inin tlaneltoquiliztica; yhuan titomapatlatiezque, yhuan iquac titotlatlalia ic, itlatemizauhquiticteixpantilizque, in ytechpohui in tohuampo; nozo iquac, tictotlatlauhtilia in Dios ic itla ticicnopilhuizque, in ze oquimotemachtili yehuatzin in Jesu-Christo, iquac oquimmahuili in ytlamachtilhuan, ipampa in ynneyoltzotzonaliz, oquimmolhuili, intlâ anquipiazque tlaneltoquiliztli manel zan ixquichtô in tepiton xinachtli (no ay uocablo legitimo de mostaza en el Idioma) anquilhuizque inin in quauhtepetl, ximiquani, nepa xipano; panoz, miquaniz, yhuan atle ammohuicpa ohuica machoz. Zatepan; in Santiago yuhquimitalhuia, in tlen motlaniz; tlaneltoquiliztica motlaniz, ahmo neyoltzotzonaloz; ca in aquin moyoltzotzona, ipanehua in huei atl yetotomoc, in ehecatica molinia yhuan momalacachoa; macaahmo quilnamiqui intlacatl; in itlaquizeliz ymactzinco in Tlatoani Dios. Nonquain, intlaneltoquiliztli, miec pahitaliztli (prouechos) techanilia, achtotechititilia in nec nomatiliztli; nematca nemiliztli; cayuh quitoa in San Pedro ytzintlan yzenhuelitica matzin in Dios ximocnotecacan. No tenonotza in macahmo teimacaxoz in câpa ahmo oncaotli icteimacaxoz; zanticimacazizque in zenteotl, inytzintlanin yzenhuelitiliz tonoq^, ma intehuantin, ma in mochi in toaxcauh; ipampa yehuatzin quimitalhuia xicimacazican in aquin yquac yeotemicti, huelitilize ic tetlazaz mictlan. No yhuan ticpia intlaneltoquiliztli inic matic iximatican, matictoyectenehuilican, inyteicnelilitzin tohuicpa qui mochihuilia, ipampa, in aquin quitlanemilia in Dios inic zenhuelitini; [23] ahuel icnopillahuelilocatiz, in ahmo tzatziz, quitoz, huelhuei tetlaocoliliztli onechmochihuilili in zenhuelitini.	
Sed quod Patrem.	
[14. Mexic.] Tictocayotia in Tetatzin zenhuelitini, auh ipampaon, monequi in ayac motlapololticayazacanaz icquilnamiquiz, ca inintocaitl, zan in Tetatzin macotzinoz, yhuâ ca ahmo no ytechpohuiz in Dios Tepiltzin, yhuan in Espiritu Sâto, ye ica, manelticitoa, Dios Tetatzin, Dios Tepiltzin, yhuan Dios Espiritu Santo; ahmo ticitoa ca yeintin in Teteo, ca zaze nelli teotl, noyuh tictocuitia, ca in Tetatzin zenhuelitini, no yuh zenhuelitini in Tepiltzin, yhuan zenhuelitini in Espiritu Santo, yhuan ahmo eintin zenhuelitinime, zaze zenhuelitini, Auh in Tetatzin tictocayotia zenhuelitini, ipâpa canel, nelhuayotzintli metztica; quename in Tepiltzin tictocayotia Teotlamatiliztli, ipâpa yixtlamachiliz tlatoltzin, metztica; yhuan in Espiritu Santo tictocayotia qualtiliztli, tetlazotlaliztli; ipampa innehuantzitzin ynezepan tlazotlalocatzin [24] metztica, manel inin tocaitl, yhuâ miectin, tlaneltoquiliz octacatica, no ilhuililo in eintinteotlacatzitzintin.	
Creatorem.	
[15. Maxic.] Quexquich omonec ic in tlaneltocanime macozque in Dios zenhuelitini yiximachocatzin motaz ytechin axcan motenquixtiz yhuicpa intlayocoyaliztli; ca in ixquich huei tlachihuallamahuizolli, ocachi ah ohuiliztica neltoco, iquac, atleotlimocahua ic neyoltzotzonaloz ytechpa in tlayococahuelitiliztli, Tel in Dios, ahmo itlaytech oquimopiquili in zemanahuatl, zanytechin atlei oquiyocox, ahmo ic omocuitlahuiltitzino, zaninicquin moxexelhuilizin yqualyotzin in izquitlamantli, ytlanequiliztica oquimopehualtilli; yeica ca in Teoyeliztli, huelynomamahuiztic atleytechmonequi in tlayocoyalli, yuh oquitoc in David: Onicnolhuili in Dios: Noteotzine, tehuatzin [25] tinoteotzin, caatle inno axcanotlatquimotetzinco monequi; auhquename yqualyotzin oquimoyacanili ic oquimochihuili inquexquich oquimonequilti, zannoyuh oquimmoyocolili in nepapantlachihualli; atlemachiotitech oquimocopinili, atleoctacatl; in ahmo huel yehuatzin. Mazihui ipampa nepapantlachihual machiotl ipan in teoixtlamatiliz zêtzauhtoc, iquac oquimotili inon ynomatictzinco, ytech oquimochihuili in mahuiz tlayocoyani, huei tlamatiliztica, yhuan ahtlatzomancachicahualiztica, oquimoyocolili in nepapantlachihualli, cayehuatzin omotlanahuatili, yhuan oyocoyaloque; oquimotalhui yhuan ochihualoque.	
Verum Cæli.	
[16. Mexic.] Inintlatoltitech, ilhuicatl, yhuan tlalticpactli, mocaquiz in quexquich ilhuicac, yhuan tlalticpac mamani, ipampa nonca in ilhuicatl in achtoitoani oquitocayotic inymapillachihualli; no oquitlapihui, in tonatiuh, in metztli, yhuan inoccequin zizitlaltin ypepetlaquiliz; auh inicquitamachiuhcapouhtiezq^ in cahuitl, in tlacatli; yhuâ in xihuitl, yuh oquimoyamâcatamachihuili; inyyahualiuhca (el Orbe, ô redondés) melahuac yhuan chicahuac netlaloliztica; caatleonca ocachimoliniani, in ahmo ynecuepaliz: ahmo nohueliz motaz, ocachi melahuac in ahmo yneoliniliz.	
Præterea, E c.	
[17. Mexic.] Zatepan ytech in atlei oquimmoyocolili in Angelome (no ay en el Idioma nombre legitimo de Angel; y si lo ay, es, Titlantli, que es lo mismo que Nuncio, ó Mensajero: y no lo entenderân los Indios) ahzantlapoaltin, inquimotequipanilhuizque in Dios yhuan ixpantzinco yezque; auh inique yyecte icniuhtiliztica, huelitiliz temizauhcatenemactica; oquintlapihui, oquinqualnextili; ipampa teo amo, panicuiliuhtica in tlacatecolotl, ahmomelahualizpan ohuecahuac, auh neltiliz chipahuac nezi, cayehuatl yhuan in occequin, tetlalcahuanime, ynyelizypehuayan teoqualtiliz gracia, omacoque, cayuhquito in totlazotatzin San Augustin, oquinyocox in Angelome chipauhcatetlazotlaliztica, yec nequiliztica ica ytechtzinco mopachoa, oquimozepanyocolili; yhuâ oquinmomaquili [27] inyyecte icniuhtilitzin in gracia, yhuiin ahmo neltocoz; ca in Angelome ahmo ocatca yca teotlazotlalitzin. Auh ytechpa intlamatiliztli, teo amoxpan nelti ica inin tlatolli, tehuatzin in tinotlatocatzin tiixtlamatcatzintli; inyuh no ixtlamatcatzîtli in Dios y Axeltzin. Tlatzaccan; oquimmomaquili huelitiliztli in David, izcatqui inytlatol, huelitilizeque chicahualiztica quichiuhticate inytlatoltzin; ipampaon, teoamoxpan miecpa tocayotilo; yhuelitilize catzitzihuan in Dios; auh manel mochi ica ininilhuica nemactli ochichihualoque, miectinytechtzinco omiquanique; auh otlazaloque, inyntechinique huecapan yeyantin, yhuan mixteco macteilpiloyan quixtlauhticate, in ynnepoaliz, yntechcopa, yuh oquimitalhui in S. Pedro: In Angelome inotlatlacoque ahmo oquimmotlapopolhuili in Dios zan tzatzi tecoyohualiztica (con bramidos) yhuan ohuicoque in mictlan. Ynic tlaihiyohuitilozque zemicac.	
At uero.	
[18. Mexic.] In tlalli ipan ychicahuaca tlaliloca, oquimotequiuhtili in Dios ma oncan ye, zemanahuac nepantla, auh in quauhtetepe; oquintlecahui, inichueintin italozque in ixtlahuatl oquitemohui ipan inynyeyan inic zemixmantiezque in oquinmopehualtili, auh incahmo [28] atocozquia achica hualiztica, oqui yeyan tzacuili in atl in ahmo quipanahuiz, ahmono mocuepaz icquipachoz in tlalli; zatepan oquiquêti oquichichiuhquauhtica, nepapâ xochtica, xiuhtica; auh ahmozanô; nooquitemilti icaahzantlapoaltin yoyolime, quename achto, oquitemilti in ehecatl, yhuan in huei atl.	
Postremo.	
[19. Mexic.] Yetlatzacan in to Teotzin, ica in tlalteuhtli oquimopiquili inoquichtli; yuh tlachiuhtli in ytlac; caahmo ypampaytlacayeliz, zan Dios yteicneliliz, ahmomiquini, yhuan ahtlaihiyohuiani yezquia. Auh ytechpa inyanima oquimochihuili; inyxiptlayotzin, yneneuhcapotzin, oquimomaquili iny nenomahuiliztlanequiliztli (libre aluedrio) auhyuh oquimoyamancatamachihuili inyixtlamatiliz yolehuiliztli yhuan yneicoltiliz (apetito) ic ininquitlacamatizquia in tlacatlaazicaquiliztli. Yquacon, oquimonemactili in peuhca melahualiz nemactli (justicia original) yhuâ oquimonequilti, ma ynteachcauh mochihua in occequi nepapan yoyolque. Inin ahmo cohuica matizque in teo ichcapixque, quiximatizque, ica in nemachtiloca intlaneltocanime, in tlaquipoazque in Genesis amoxtli.	
Hæc igitur.	
[20. Mexic.] Inin maazicamatiz ytechpa in nepapantlachihualli yyocoyaloca; ipan inintlatolli ilhuicatl yhuan tlalticpactli; in huel achitzin tlatolpan oquizentzauc in David. Quimolhuilia in Dios, moaxcatzin in ilhuicatl yhuan in tlalticpactli, in tlalololiuhcayotl, ytemiltiloca, tehuatzin oticmopeuhcachihuili mazihui ocachi iziuhca oquitenquixtique in Nizeno nezentlalilizteopixque, caoquitlapihuique ipan inneltoconi ininontetllatolli, italoni yhuan ahmo italoni; yeica, ca in quexquich nohuian zemanahuac onoc, nozotla mancayahualiuhcan, intictocuitia ca Dios oquimoyocolili, inin, ahnozo tonematiliztica maazi, yhuan mitoa italoni; nozo zanixtlamatiliztica hueliz ticmatizque yhuan mitoa ahmoitaloni.	
Nec uero.	
[21. Mexic.] Ahmomonequi, inyuhticneltocazque ca in Dios zentlayocoyani, ictitlanemilizque; ca in yeochihualoc, in mochi tlachihualli, huelizquia huelninnoma mamantiezque in tlayocoyaltzin intlaca ahmo ica ychicahualitzin, yhuan tepalehuilitzin; ipampa quename inic zemizquitlamantli yezque omochiuh, ica in Teyocoyani yhuelitiliz, ytlamatiliz, yhuan yqualtiliz; noyuhintlacaahmo ytech intlachihualli yezquia inytlamatiliz yhuan quimomanahuilizquia; ychicahualiztica ica ochihualoc, niman mochi maatleitizquia. Auh inin qui mitalhuia in teoamoxtli, (oin tinoteotzine) quenhueliz, itlayoliz intlatehuatzin ahmoticmonequiltiani? Quen huecahuacanemiz in ahmo ticmonochilia?	
Non solum.	
[22. Mexic.] Ahmo zâquimomanahuilia in Dios yhuâ quinemitia ytlaimatiliztica in izquitlamantli, yeze in molinia, nozo itla quichihua, yuh quinyolehua, quin yacana yhuicpa intlachihualiztli, yhuan in neoliniliztli, ca, [31] manel ahuel quitlacahualtiz intlayocoyaltin yntlachihualiz; quimachtoita; ipampa ychtacatlapaltilitzin inzezeyacan ytechpohui; auh quenin tlaneltia in Salomon; omaxitia nepatlatzintilizpan in ompatlatlamilizpan; tlapatiliztica; yhuan mochiquimo yamanca zencahuilia ipampaon oquitoc in S. Pablo, iquac quimmoteotlatolchiliaya in Athenaz chaneque; in ahmo quimiximachiliaya in Dios, yhuâ quiteotiaya; ahmo huecca metzinotica yntechin tizezeyacan; ipampa icatzinco tiyoli, titolinia yhuan timamani.	
Atque hæc.	
[23. Mexic.] Manicantlami in zentetl neltoconi ymelahualoca, mazihui ticilnamiquizque intlayocoyali in in eintinteotlacatzitzintin yntechpohui, ipampa nican; ica in Apostolome ytemachtiltzin tictocuitia in Tetatzin ilhuica yhuan tlalticpac tlayocoyani; auh teo amoxpan ytechpatzinco in ytlazopiltzin ticpoa; inizquitlamantli ipampa ochihualoque; auh ytechpatzinco in Espiritu Santo; mitoa, in Tlatoani Dios, y Espiritutzin ipan in atl huicotzinoaya, nozo monomahuicaya; auh occeni ycamactzinyhiyotica omochicahualti in ilhuicatlapaltiliztli.	
	
Mirificam.	
[1. Mexic.] Cahueltemizauhqui, yhuanyxachio in tetechmonequiliztli in ypan ohuala in tlacamecayotl; ytechinin neltoconi quiteitia in San Juan, ytlaneltiliztlatoli, in aquin quimocuitizca in Jesus, ytlazopiltzin metztica in Dios Tetatzin, yehuatzin, ytic mocahua auh yehuatl itictzinco in Dios, auh noquitenquixtia inin teonezentlamachtiliz tlatolli, in Toteotzin oquimolhuili in San Pedro, ointi Simon quemach titlacnopilhuiani ca innacayotl yhuan ineztli ahmo omitznextili, zan innotatzin in ompa metztica ilhuicac, ipampa inin; ychicahuaca tlatetoc in tomaquixtiloca, catqui.	
Sed quoniam.	
[2. Mexic.] Yezé ipampa inin paitlaliztli (utilidad) ytemizauhca tlaquilo, ocachi qualli mocaqui, intlatlanemililoz inin mahuizyeliz yzempololiz, ipan oquimotlalili in Dios intachtotahuan, motlatlalizque in Teoichcapixque icqui melauhcaitozque inic intlaneltocanime quimatizque in nepapan tonehuiztli ynelhuayo: ca quenin in Adàn ahmo oquimotlacamachiti in Dios, oquipanahui in ytetlacahualtilitzin in oquimolhuili inixquich xochiqualquahuitl xochtlalpan mamantoque; xicquain yxochiqualo auh ytechin ixtlamatilizquahuitl, maahtitlaqua intlazazo iquintitlacuaz nimantimiquiz, ipan ohuetz inintonehuiztli, oquipoloin qualtiliztli, in melauhcachihualiz peuhcayotl ipanoyocoyaloc; yhuan oquiihiyohui in occequi tecococ, in quimotenquixtilia in Tridentino teopixcanezentlaliliztli. Ipampaon, mateilnamicti in Teopixqui ca in tlatlacolli yhuan ytlatzacuiltiloca, ahmozâ ipâ in Adan omotzico, cayuhquimaximachtli, yhuâ nelhuayotl oquinalquixti in ytlacamecayo.	
[34] Cum igitur.	
[3. Mexic.] Iquac yeohuetz, intoyeliz ytechinzencahuecapan mahuizotl, ahuel occepa ompa cuepaloz; manelica intlalticpactlaca, maica in Angelome ynchicahualiz; ic ipampa zanpolihuiaya ic, ininnetoliniliztli; ypalehuiloca; Dios ypiltzin yahtlatzomancachicahualitzin; conmanilizquia in tococoxcanacayo, yhuâ quimoquixtiliz in huei tlatlacolchicahualiztli, yhuan icaytlazoezotzin techmocniuhtiliz yhuâ ytlazotatzin.	
Huius autem, E c.	
[4. Mexic.] Inin temaquixtiliztli, ynecuitiloca yhuan yneltococa zenca yntechmonequi intlalticpactlaca inic quimomazehuizque in teopactinemiliztli; yhuâ Dios oquimoteititili zemanahuatl ypehuayâ; ipampa ipan inintlacamecayo ytlatzontequililoca, inoquitocatia yntlatlacolli, onez, in temaquixtiliz netemachiliztli, ipan inin tlatolli in Dios oquimolhuili in tlacatecolotl, ipan oquitenquixtili in, ytequenchihualoca inquichihuilizquia ica intlacaymaquixtiloca, izcatqui in ytlatoltzin, namechixnamictiz in tehuatl ihuan in cihuatl, ihuan in mo, yuhqui matlacamecayo, yhuan in zihuatl yhuâ in mo yuhqui matlacamecayo yhuâ in zihuatl ytlacamecayo (NOTA si no se pone el yuhquima pensaran los Indios que los Demonios se procrean como los hombres; y no ay en el Idioma otro modo de decir semen tuum E. semen illius) yehuatl mitzquaxamaniz auh tehuatl ticnahualpipiaz inytetetzol. Auh zatepan miecpa oquimochicahuaca neltoltili, yhuan [36] oqui monezcayotili, ocmolhui intlaca in oquimonequilti ocachi quinmotlazotiliz; auh intlan, in occequin in huei tahtli Abraham in miecpa oquimomelahuilili ininteoichtacayotl; iquac oquimotlacamachiti in Dios ytetequiuhtilitzin; inoquinec quimiccahuenmanaz inytlazopiltzin Isac; ipampa oticchiuh inon; quimolhuili, yhuan ahmo otictlapopolhui in mozenteconeuh zan nopampa, nimitzteochihuaz, yhuan nicmiecquiliz, in motlacamecayo, yuh in ilhuica zizitlaltin; yhuan in xalli huei atenco mani; in motlacamecayo quimaxcatiz in yntecocolica huan yncalaquiayan, auh ipan in motlaca mecayo tlateochihualozque izquitlaca ipampa otictlacamat innotlatol. Ytech inin tlatolli ah ohuiliztica iximacho, caytech in Abraham ytlacamecayo, ohnalmohuicazquia in quimmomaquixtiliz in mochtin ytechpa inycocolo, yneicoltiliz intlacatecolotl, auh monequiaya ic yehuatzin metztiezquia in Dios ypiltzin; yhuan inic oquichtzintli, ytechin Abrahàm ytlacamecayo. Zatepan, oquimotlatlalili inin tlatolli ica in Jacob yxuiuhtzin in Abrahàm, inic huecahuazquia ininetoltiliz ilnamicoca, caiquacoquitac in Jacob inin tlamamatlatl, in tlalpan icaca, auh ompa nalquiztimoquetzticaca in ilhuicac, auh in Angelome, oncan ipan hualtemoya, yhuan huallecoya, no oquicac in Teotl inytechmetzticatca quimolhuiliaya Nehuatl ni, yteotzin in motah Abrahâm; inin tlalli ipan ticochi nimitzmacaz, yhuan in motlaca mecayo, auh in moxinach, tlalteutic yez; huecca tlacatihuaz, tonalli yquizayampa, yhuan ycalaquiampa, mictlampan yhuan cihuatlampan (al Norte, y al Medio-dia) auh mopan, yhuan in [37] motlaca mecayopan, ixquich tlalticpac tlacamecayo tlateochihualozque. Ahmo nò, omiquani zatepan, icqui yancuilizin ynetoltiliz yilnamicoca; yhuâic quimilhuiz in temaquixtiani ynnetemachiliz in Abrahâm ynpilhuan, caiquac ye opeuh in Judiosme tlatoca altepetl, opeuh moteititiz in yaltepetzin; ipampa in ahyolilizeque, in nonontin oquinezcayotique, intlaca, ocachtoitoque, quezqui yhuan tlenqualli techmomaquilizquia in totemaquixticatzin; auh in huecca itoanime, in ymixtlamachiliz oteo ilhuica tlanexmacoque ocachtolhuiq^ in zemanahuatl. Dios ypiltzin ytlacatililocatzin, ytemahtil, ytlachihual intlan intlalticpactlaca, ytenonotzaliz, ymiquilitzin, ynezcalilitzin, yhuan in occequin yteo ichtacayotzitzihuâ, ic temachtiaya teixpan, yuhquima iquacon, teixpanhuilozquia, auh intla oticquixtique in occentlamâcacahuitl, in hualaz, ihuan in yeopanoc, atleica mixxeloa in achto itocatlatolli, yhuan Apostolome, yntemachtil, noyhuan in huehuetahtin yntlaneltoquiliz, yhuan in totlaneltoquiliz.	
Iesus proprium.	
[5. Mexic.] Ynytocatzin in Christo ye in JESUS, quitoznequi teotl yhuan oquichtli; temaquixtiani; ahmo ahtenemachpan; [38] ahmo nò intlacatlanequiliztica, huel ytlanahuatiltica; ynenonotzaliztica in Dios, cainy Axeltzin yuh oquimolhuili in tlazo zihuapilli Santa MARIA, izcatqui moxilantzinco motlaliz yhuan ticmotlacatiliz in Piltzintli, auh ticmotocatlaliliz JESUS. Auh zatepan, in ytlazonamictzin Joseph, ahmo zanoquimotequiuhtilli, maquimotocatlalili JESVS; zânooquimelahuili tleipampa yuhmotocayotiz, ipampa oquimolhuili xoxeptziné. Inti David ypiltzin maahtiteimacazi, xicmozelili in monamictzin MARIA; caintlen ytictzinco otlacat, Espiritu Santo tica otlaliloc, quimotlacatiliz ze piltzintli, yhuan ticmotocayotiliz JESVS, ipampa quimomaquixtiliz in yaltepetzin itechpa in intlatlacol.	
Multi quidem.	
[6. Mexic.] Miectin, yuh omotocayotique teotlacuilolpan; yuh ytoca catca in Moyses, ypatcazin, Josuè, in oquinyacan in Israellaca in ompa nezemitollalpan, in [39] ahmo oquimomazehui in Moyses. Noyuh ytocacatca, in Jesedech ypiltzin; auh quexquichocachi melauhcayotica, titlanemilizque in mayuh motocayoti in totemaquixticatzin, in oquimmotlatlacollaxili (dar libertad) ahmo zaze altepetl, ye in mochtintlaca in ixquich cahuipan amotecpan tiaya, in ahmo teozihuiliztica yuh in Egypto tlatocayopan; huel miquiz mixtecomacpan motzicoticatca yhuan ilpiticatca tlacatecolo chicahuaca tlalpiliztica; yehuatzin oquinmotlanexmaquili, yhuan oquimmocnopilhuili, inilhuica tlacacahuilili, yhuanynhuicpa oquimoyolzehuili inytlazotatzin in Dios, intechinique in yuh omotocayotique tictotilia in Jesu-Christo ynezcayomotocayotique tictotilia in Jesu-Christo ynezcayotzin in oquimmocnelilica temiltili in tlacamecayotl, auh inin miectocaitl, achto oilhuililoque in Dios ypiltzin teotlamatiliztica; auh ipan inin tocaitl JESVS zentzauhtoque, ca quenin in occequin zâquen, quixtocaya in temaquixtiliztli, in techmomaquilizquiaya; inin ytech zentzauhtoc, tlalticpactlaca ymaquixtiloca.	
[41] IESV nomini, E c.	
[7. Mexic.] Inintocaitl JESUS otlapihuililoc CHRISTO, quitoznequi tlaozalli, auh tequihuacatzintli yhuâ mahuizocatzintlitocaitl, auh ahmozazentlamantli, ytechpohui, camiectin, ipampainyehuehuetetahuan quintocayotiaya Christome, tlaozaltin in Teopixque yhuan intlatocayoque, in Dios motlanahuatiliaya icquimozazque, (los ungieran) ipampa yntequiteuhyotzin; yeica ca in Teopixque quimotlatlauhtilia in Dios ypampa in altepetl; in Tlatoque, mamaltililo, ynaltepeyacanaliztli, motlatlalia ic quimomanahuilizque intenahuatil mahuizticayotl, yhuan in yectin ynnemiliz; noquitlatzacuiltizque in ahqualtin; auh quenin ininontlamantli ica, quinezcayotia nican tlalticpac; in Dios ytlatoca teuhyotzin, ipampaon, inmopepenaya; icmoteopixcayotizquia, yhuan motlatocayotizquia quimozaya, quinmatiloaya. Notlatlalilli ocatca inachtoitoanime quimozaya, ipampa monahuatlatlalhuia in Dios ahmiquini, auh quenameytitlan tzitzihuan otechititilique in ilhuica ichtaca nezcayotiliztli, otechnonotzquepaca nemiliz tenahuatiltica; yhuan yachtoitoliztica inic neyolcuepaloz. Zan noyuh in totemaquixticatzin, yquactlalticpac ohualmohuicac, eitlamantli tequitl oquimozelili, achto itocatequitl, Teopixcatequitl yhuan Tlatocatequitl, auh ipampaô, motocayotia Christo quitoznequi tlaozalli; auh ahmo tlalticpactlaca tlachihualiztica, yeinytlazo mahuiztatzin yhuelitiliztica ahmo icatlalticpac tlaozaloni (unguento) ye, teoyotica, ipampaquenim ipan inytlazoanimatzin, onoquiuhtzino Espiritu Santo ytlatemiltilitzin, [42] yhuan achihuei ahtlatamachiuhcanemactli, in ahmo inahhueliz onaquiz ipan occe tlayocoyalli; auh inin; quiteititia in David, caquimolhuilia, oticmotlazotili inmelauhca chihualiztli, oticmococolili in ahqualyotl, ipampaô omitzmoozalmachiotili in inmoteotzin, neyolaliliz ozalchiahuayotica inachi in ahmo inmocnihuan. Noyuh yhuan ocachi caquizti oquito in Esaias ica inin tlatolli. Yn Teoyespiritutzin nopan; ipampa onechmoozamachiotili yhuan onech hualmihuali, oniquinquallatollanilico in icnotlaca. Tel, in Jesu-Christo huelhuei achtoitoani yhuan temachtiani ocatca inotechmomachtili in Teotlanequiliztli; auh ica inytemachtil, oquimozelili in zemanahua yahualiuhcayotl in ilhuica tahtli yiximachocatzin; auh inin tocaitl ocachi pepetlaquiliztica ytechpohui, ipampa in mochtin hueca tlachixcaitanime ocatcayaya, in oquimomazehuique inin tocaitl, ytlamachtilhuan ocatca, yhuâ otitlaniloque, zan ic, cachtoito quihui ininachtoitoani yiximachocatzin in hualmohuicazquia ic quinmomaquixtiliz intlaca, yequene, in Jesu-Christo, teopixcatzintli ocatca, ahmo inin teopixcayotica, in moteopixcayotiaya in Leví tlacamecayotl in ompa huehue amoxtlacuilolpan, yeze in oquimocuica ehuili in David. Tehuatzin timochipa zemicac teopixcatzintli, Melchisedec yteopixcayotica, inin yneltililoca oquitlamelahualti in S. Pablo, iquac oquimmotlacuilhui in Hebreos tlaca. Auh ahmozan tictiximachilia in Jesu-Christo, yuhtotlatocauh inic teotl, no inic oquichtzintli, yhuâ tonacayocapotzin, yuh oquimonezcayotili in S. Gabriel motlatocayotiz ychantzinco in Jacob zemicac, inin [43] tlatocayotl nican tlalticpac pehua, auh ompa ilhuicac mozencahua; auh yhuicpa in Sâta Iglesia, quimaxitia intlatocatequitl miec tlamatiliztica, caquimomanahuilia quimomaquixtilia, yhuicpa in ytemauhtiliz, ynenpehualiz inytecocolicayaohuan; quimomaquilia in qualyotl, in melauhcachihualiztli; noquimochicahualtilia inic qualpan mochipanemiz; auh manel ipan inin tlatoca quaxochtli (termino, ó lindero) in qualtin yhuan in ahqualtin cate, yhuan mochi tlacatl ytechtzincopohuiz; mazihui. Inaquique ycaytlanahuatilpialocanemi, ah tlatlacolpan, yehuan ocachiquita, inyqualyotzin, yhuan inyteicnelilitzin. Auh inin tlatoca tequitl, ahmo quimopialia tlalticpac tetlacacahuililtica, manel omotlacatili yntechpa in tlatoca tlacamecayotl, huel zenca Pillo, zan ipampa in Teotl oquimonemactili in ixquichinquexquich hueliz tlacayeliztliquehuiz, ma in mahuizotl, ma inhuelitiliztli; ma intlanextiliztli ic oquimomactlalili in nohuian zemanahuatlatocayotl, yhuâ yehuatzin quimotlacamachitizque ipan tetlatzontequiliz ilhuitl in zemixquich tlamantli.	
Filium eius, E c.	
[8. Mexic.] Inin tlatoltica ixpantililo intlaneltocanime, ocachi huecapanteoichtacayome, in quinneltocazq^ ihuan ytech; ynyolloacoyaz (contemplar) yhuicpatzinco in JESUS, tel, ca Dios ytlazo Piltzin, yhuan huelnelli teotl, quename in Tetatzin, inoquimotlacatili ynayatlepehua, in ayatleyocoyalo. Zannotictocuitia cayehuatzin inontetl, teotlacatzintli in teotlacaeitilizpan Santissima Trinidad; ca zazepa quinmonenehuilia in oc, ometeotlacatzitzintin; auhitechtzinco in teotlacatzitzintin, ahtleahneneuhqui hueliz quipiquiz, quitlanemiliz intotlaazicacaquiliz, yeica, caticiximati; za ze teoyeliztli, zeteotlanequiliztli, zeteohuelitiliztli, ineintintzitzin quimopialia; inin manelti, mieccan teo amoxtlacuilolpan; ocachichipauhca nezi ipan ytlaneltilitzin in San Juan (NOTA. sumamente difìcil de decirse en el Idioma) ipan in izquitlamantli tzintiliztli, nozo ipantzinco in Dios Tetatzin (assi lo entiende San Augustin) cayehuatzin; tzintiliztli mochiuhtzinotica in ixquichtlayocoyalli; metzticatca inteoixtlamatiliz tlatolli, ye inytlazopiltzin, camotocayotitzinoa teoixtlamachiliz tlatolli (Verbo del Entendimiento del Padre) [45] auh inin tlatolli, ytictzinco in Tetatzin metztica; auh inteotl, tlatolli metzticatca. Auh iquac ticcaqui; ca in JESUS ytlazopiltzin metztica in Dios, atletlalticpacayotl, quenin tlalticpactlaca ipan mochihua atle, miquini ytechtzinco titlanemilizque in ytlacatililocatzin; zantictomahuiztilizque, yhuâ ticchicahuacaneltocazque inin netlacatiliztli, ipan oquimotlocatili in Dios Tetatzin; Dios Tepiltzin; iquac ayatlepehua, in ahuel ticzemazizque toixtlamachiliztica; zanticmauhcaitazque, neizahuiliztica, ticzepanitozque ytlatoltica in achto itoani. Aquin quichipauhca tenquixtiz, qui melauhcapoaz in ytlacatilitzin? Inon, tel, neltocoz, ca in Dios Tepiltzin, huel zaze yyelitzin, yhuelitilitzin, ytlamatilizin in Dios Tetatzin quenametictocuitia inahuatzinco in Nizeno Teopixca nezentlaliliz; ca quitoa. Nicnoneltoquitia in Jesu-Christo; cazahuel ytlazopiltzin in Dios Tetatzin, in ytechpatzinco omotlacatili, in ayatlepehua. Teotl, ytech inteotl, tlanextli; ytech intlanextli; nelli teotl ytechin nelli teotl; tlacatilli, ahmo tlachihualli, huel yyeliz neneuhcapotzin (con substancial) in Dios Tetatzin, in ypampatzinco ochihualoc, in quexquich ochihualoc.	
Ex omnibus, E c.	
[9. Mexic.] Intlan in izquitlamantli, yntechtlanenehuililo, inic teititiloz in teotlacatiliz yuhcayotl, achi chipauhcanezi, in ytech analo in totlaazicaquiliz ytlachihual; icaon, in San Joantzin in Dios Tepiltzin quimotocayotilia, tlatolli; caquename into ixtlamatiliz, iquac monomaiximati; quipiqui, quichihua huelynomaxiptlayo; nozo, monomaxiptlacopina, auh inin xiptlayotl ycocatlatolli, zan noyuh inteotl (in quexquich hueliz tlalticpac yeliztli, yhuan nenehuilililoz in Teoyeliztli) monomazemazicamati, auhyuh, qui motlacatilia in ahtzintilizecatlatolli, auh intla, qualli teyolloacoyaz, intlentech ixpantilia in totlaneltoquiliz ticneltocazque, ca in Jesu-Christo huelnelli teotl, yhuan huelnelli oquichtzintli moetztîca inic teotl, tlacatililli, in ayatlepehua ytechpa in Dios Tetatzin; auh inic oquichtli, tlacatilili cahuipâ ytechpa intlazo ichpochtzintli Santa MARIA; auh manel omeytlacatililocatzintiquimiximati, zaze tepiltzin; zazetlacatzintli, tictoneltoquitia; ipampa ca inteoyeliztli, yhuâ in nacayoyeliztli, omozetilique ipan zazetlacatzintli.	
Et quod ad diuinam.	
[10. Mexic.] In yhuicpain, inteotlacatililocatzin, atleyicniuhtzin, ayac yteachcauhtzin, nozoyteicauhtzin quimopialia, ayac ytlacacahuililocapo, cayehuatzin zan yzeltzin in Dios Tetatzin ytlazopiltzin, auh intehuâtin, ti ymaticatzinco tlallachihualtin, yeze, intlá, titlanemilizq^, inytlalticpactlacatililocatzin miectin quimopialia in yicnihuan; ahmozanquitocayotia yicnihuan, huelquin teicniuhcamati, inic quimozepan mazehuizque, in Dios Tetatzin ynezentlamachtiliz tlacacahuililtzin; inique, yehuâ inquichihua inteotlazotlaloca, tequitl, yhuan oquimozeliliq^ in Jesu-Christo tlaneltoquilizpan; yhuan tlachihualiztica quineltia, intlentlaneltoquiliztica quimocuitia, icaon in S. Pablo quimotocayotilia, yteachautzin in miectin yicnihuâ, nozo; intlan in miectin yicnihuan achtotlacatililli.	
Multa sunt.	
[11. Mexic.] Miec tlamantli icatzinco motoa in to Temaquixticatzin, teoamoxpan; quezquin ytetzincopohui inicteotl; auh quezquin, inic oquichtli; ipampa ytechin ontlamantli yeliztili, oquimozelili in ontlamantli yuhcayotl. Tel, melauhcayotica ticitoa, ca zêhuelitini; ahpeuhcayocatzintli (eterno) ah tamachihualecatzintli (immenso) in quipia inic teotl; Noticitoa ca omotlaihiyohuilti, omomiquili, omozcalitzino, in mochtinquimati caytechpohui intlalticpatlaca ynyeliz; Auhnonqua, ocquezqui tlamantli yntechpohui in ontetly yucayotzin; in nehuan yyelitzin; yuh iquacticitoa catotlatocatzin Tel intla in nehuan yeliztli, motenehuazque, nozoinca, motoz, inin tocaitl; itolotzinoz melauhcayotica totlatocatzin; ipampa, quename yehuatzin ahpeuhcayocateotzintli yuh in Tetatzin; noyuh ahpeucayocatlatocatzintli; yhuicpain zemizquitlamantli, auh quename, yehuatzin yhuan in Tetatzin ahmo ometeteo. Ca zaze teotl; noyuhyehuatzin yhuan in Tetatzin ahmo ometlatocatzitzintin, ca zaze tlatocatzintli, auh melauhcayotica [49] miec tlamantli ypampa, motocayotia totlatocatzin inicoquicthtli; ye in achto; catotemaquixticatzin, yhuanotechmomaquixtilico ytechintotlatlacol, ipampaon oquimozelili inin huelitiliztli, ictotlatocatzin metztiez, cayuh quimotemachtilia in San Pablo, in quitoa; omonomacnomati, omilochtitzino, omotetlacamachiti in ixquichica momiquili, yhuan Cruz miquiztli oquimiihyohuilti, ipampaon in Dios oquimohuecapanilhui yhuan oquimotocamaquili ipan in izquitocaitl; inic ytencopa inytocatzin netlâquaquetzaloz, in ilhuicacque, in tlalticpacque, yhuan in mictlanchaneque, yhuan in mochtin nenepileque qui mocuitizque ca intotlatocatzin Iesu-Christo, ipan inynetimalolitzin in Dios Tetatzin metztica. Auh yehuatzin in yeomozcalitzino oqui motalhui, onimaquililoc in zenhuelitiliztli ilhuicac yhuan tlalticpac. No, motocayotia totlatocatzin, ipampa huelipâ zetlacatl, omozetili in teoyeliztli, yhuan innacayoyeliztli; ica inin temizauhca nezetiliztli, oquimocnopilhui ic mixquechtzinoz totlacocatzin, yhuan in ixquich tlayocoyalli ytlatocatzin, manel ahmo omomiquilizquia topampa, yhuan ocmolhui yntechpa intlaneltocanime, inquimotlacamachitia yhuan necuitlahuiliztica quimotequipanilhuia.	
Quod igitur, E c.	
[12. Mexic.] Tel Nopilhuanè, huel zencaqualli yez ictehuantin titlaneltocanime; ocachi in ahmo in occequintlalticpactlaca, in ytechtzinco oticzelique intocaitl ictitocayotiloChristianome, auh ticmati in quexquich teicnoitaliztli otechmochihuilili; yhuâ ocachi yteicneliliztica, techcaquitilia intlanelnoquiliztli, in mochi inin; huelmonequi ictito huentizque, in totlatocatemaquixticatzin yuhquima tiytlacohuan; auh iquac nequatequilizpan ytechtzinco titopoa; tictocuitia mochi inin iquac ayahmo oticalacque Teopan; caoncanticchipauhcaitoa, catictelchihua in tlacatecolotl, yhuan in tlalticpacayotl; yhuâ catitozemmaca in toteotzin Jesu-Christo; anca, intla inic titocuilozque ipan in tlaneltocayaoyotl, yuhtitohuêchihua huei mahuizotica, quexquich titlatzacuiltilonime, intla iquac yetiteopanpouhque, yhuan yeoticiximatque, in Dios ytlanequilitzin yhuan ytenahuatiltzin, iquac yeoticzeliquey Sacramentotzitzihuan, yhuan yteoycniuhtilitzin, [51] tinemizque tlalticpac tlanahuatiltica, yhuan tlacatecolo ytlacamachocatica, mazan iquac otiquaatequiloque, otictocuitizquia, nozo otitomacazquia in tlacatecolotl, yhuan in tlalticpactli, yhuâ ahmo in totemaquixticatzin? Auh aquin ahmo quitlecuiltiz, quitecuinaltiz tetlazotlaliz tlecuezalotica in toteotzin inixquich yamâca tetlazotlaliztli tohuicpa? Camanelytzintlan inyhuelitilitzin toncate, yuhti ytlacohuan, caotechmocohuili, icayezotzin ytlazo patiuhtzin; techmonapalhuia huei tetlazotlaliztica; auh ahmo techmotocayotilia titlacotin, yeze, icniuhtzitzihuan. Zan inin yectlatolli, mochipa zemicac, techiximachtiliz yhuan tictomahuiztilizque in totlatocatzin.	
Qui conceptus. E c.	
[1. Mexic.] Yntech in quinomoteneuhque, otlatenquixtiloc, huelizquicaquizque in Tlaneltocanime, caintoteotzin zêcaoquimocnelili intlaca mecayotl, caotech momaquixtili yhuicpa in zehuei mihicoltiani (tyrano) ytlacoyouh; auh intla tictotilia inynenonotzalitzin, ica ocmolhui oquimonequilti quimozêcahuiliz; melauhcayotica nezi caatleoccentlamantli in ocachi pepetlaca, yuhqui in yqualyotzin, yhuan inyteicno italitzin. Inin teoichtacayo yhueiyotzin in teoamoxtlacuilolli miecpa techixpantilia yuh tomaquixtiloca ytzontecô, titotlatlalia intiteo ichcapixque ictiteititilizque ipâ inin etetl neltoconi; inquitoznequi, catictoneltoquitia, yhuan ticto cuitia, cahuel ynomatzin Jesu-Christo, zanyzeltzin totlatocatzin, Dios ytlazotpiltzin iquac topampa omonacayotitzino ichpochxilantzinco in Santa Maria, itictzinco otlalilotzino; ahmo yuhqui in occequin tlaca oquichtlachihualiztica; huelipan mochi tlalticpac yeliz yuhcatecpaniliztli; ca mochi in yuhcayotl oquimopanahuili, in Espiritu Santo ytlapaltiliztica; yeyuh huely nomatlacatzintli omoteocauhtzino, in quename metzticatcayaya in ayatlepehua; oquichchihualotzino, in ahmo achto ocatcayaya; auh ca inin tlatolli yuh mocaquiz, huel chipauhcaneztica ipan ynecuitiliz in Constantinopla Teopixca [53] nezentlaliliztli caquitoa; in yehuatzin topampa, yhuan ypampa intomaquixtiloca, omotemohui ic ompa ilhuicac yhuan omonacayotitzino Espiritu Santo ytlapaltiliztica yxilantzinco in tlatoca ichpochtli Santa Maria yhuan omooquichchiuhtzino. Auh ininno, oquitenquixti in S. Juan caoquimoquixtili ytictzinco inytlazo elchiquiuhtzin in Totemaquixticatzin, inin teoichtacayo yiximachocatzin: In yeoquimelauhca tenquixti in Teoytlazopiltzin yteoyelitzin ica inin tlatolli, ipantzinco in Dios Tetatzin metzticatca in teo ixtlamachiliztlatolli, ytlamian, oquimozencahuilli in ytlatoltzin, oquimitalhui. Auh inteotlatolli omonacayotitzino, yhuan totloc monenemitico.	
Verbum enim. E c.	
[2. Mexic.] In Teoixtlamatiliz tlatoli; Dios ytlazopiltzin, cateoyeliztlacatzintli, yuh ocommanili in tlalticpac nacayotl, cahuelynomatzin zazetlacatzintli, teoyeliztica yhuan nacayoyeliztica: auh yuh; in zencatemizauhca nezetiliztli, quimopialitica, inynnehuanyeliztli yyuhcayotzin. Yuh, qui mitalhuia in S. Leon, in Teoyeliz necuiltonoliztli, ahmo oquimozentlamili in nacayotl; auh in nacayo analocayotl, ahmo oquimotepito nolhui in Teoyeliztli.	
Sed quoniam. E c.	
[3. Mexic.] Ipampa ahuel, cahualoz inintlatolli ymelahualoca; titemachtia in titeoichcapixque, caiquacticitoa, ca Dios Ypiltzin teitic, otlalilotzino Espiritu Santo ytlamahuizollachihualtica; ahmozan inin teotlacatzintli oquimozencahuili innenacayotiliztli; ipampa, manel zanyehuatzin in Dios Tepiltzin, omonacayotitzino, yezé eintintzitzin teotlacatzitzintin, oquimochihuilique in tlamahuizolli, yeica, camopixtiez inin tlaneltoquiliz machiotl, cainizqui tlamantli in Dios quimochihuilia, quiahuaccopatzinco ytech inytlazoyelitzin, ynhuicpa intlayocoyaltin, hueleintin ynzepan maxcatzin in teotlacatzitzintin; auh ahmoquimochihuilia zazeme inyehuantzitzin, yhuan ahmo occe, ahmonó occe ocachi in ahmo occe, auh inin, cazetzî teotlacatzintli, [55] ytechtzincoquiza in occe, ininahuelquimaxcatilizque imeixtintzitzin, ipampa in Dios Tepiltzin zanytech in Tetatzin tlacati, auh in Espiritu Santo yntech moquixtia in Tetatzin yhuan in Tepiltzin, auhintlein nôqua quiahuac in eintinteotlacatzitzintin hualchihualo, eintintzitzin quimoneneuhcachihuilia; auhnoyuh machotzinoz in Dios ypiltzin ynenacayotilitzin; Auh manelinin yuhyez, quemanian in teoamoxtlacuilolli quimaxcatilia in zezenteotlacatzintli in tlenmochtintzitzin quimopialia; yuh in Tetatzin quimaxcatilia innepapan tlachihualhuelitiliztli, in Tepiltzin ytechtzinco quipoa intlamatiliztli, in Espiritu Santo, intetlazotlaliztli; auhquenin in nenacayotiliztlachihualli quinezcayotia in ahtamachiuhcateoteicno italiztli tohuicpa; ipampaô inin tlachihualli ytechtzinco pohuililo in Espiritu Santo.	
In hoc mysterio. E c.	
[4. Mexic.] Ipan inin teoichtacayotzin, quezqui tlamantli ticiximati in quipanahuia in yuhcatlachihualla tecpantli, auh quezquin, yuhca tlatecpantica tamachiuhticate; ipampa ycain ychipauhcaezotzin in zenquizca chipahuacatzintli ichpochtli Santa Maria opicotzinoc in Jesu-Christo ytlazotlactzin ticneltoca; auh oncanticiximati in nacayoyuhca tlatecpantli, ipampa in mochtintlalticpactlaca yntlachuan ytech inynnanhuan ymezo mopiqui, auh intlen quizempanahuia in yuhca tlatecpantli, yhuan in tlacaquilizili, yehuatlin; ca niman iquac in tlazo zihuapilli oquimoneltoquiti in Axeltzin ytlatoltzin, yhuan oquimitalhui, iznicatqui nizihuatlacauhtzin, ni, ytetlayecolticatzin in tlatoani Dios mayuhnopan mochihua, in yuhticmotalhuia, niman niman omopictzino in ytlazotlactzin in Totecuiyo Jesu-Christo; yhuan omozetili ica, yanimatzin, auh niman omozencauhtzinotehuac, nelli teotl yhuan nelli oquichtzintli, auh ca inin yancuic Dios [57] Espiritu Santo ytlachihualtzin, ayacitechmoyoltzotzonaz, ipampa intla, yuhca tlatecpâtica pialoz; aic intlactliquimozetilia in anima intlacaahmo inyeotemicmiec tamachiuhcacahuitl. Nican onazi in zenca temizauhqui; caniman iquac ytlactzin yhuan yanimatzin omozetiliq^; in nehuâ oquimmozelili in Teoyotl; yhuan hueliquac omochiuh in ytlactzin, yhuan omoyoliti, noyhuan ozetililoc in teoyotl; yhui in. (consiguientemente) Niman metzticatca zenteotl yhuan oquichtzintli, yhuâ in Tlatoca ichpochtli omochiuhtzino huelnelli teonantzin, yhuâ oquich nantzin, ipâpa oquimozelili yxilâtzinco in teotl yhuâ oquichtzintli. Auh inin oquimocaquixtilili in Axeltzin in quimitalhuia; izcatqui, ticmotlacachihuiliz moxilantzinco, yhuanticmotlacatiliz in piltzintli auh ticmotocatlaliliz JESUS, huelhueitzintli metztiez yhuâ motocayotitzinoz, huecapantzintli Dios ytlazopiltzin. Auh oneltic inacachto oquitoc in Esaias, ze ichpochtli ytic tetlaliloz, tlacachihuaz, yhuan quimotlacatiliz zepiltzintli; auhnoyuh in Santa Isabel iquac motemiltiticatca Espiritu Santotica, oquimiximachili in Dios ytlacatililocatzin; oquimotalhui, campa nicnomazehuia, huelniman ahmonocnopil, ic, innotlatocatzin ytlazonantzin hualmohuicaz nechmotlapalhuiquiuh. Auh quename inytlactzin ytechin ychipauhcaezotzin intlazo ichpochtli omochiuh, ahmo oquichtlachihualiztica; cazan ytlamahuizoltica in Espiritu Santo; zan noniman iquac ytictzinco otlaliloc; oquimozelili in yenimatzin, huelhuei teonemac zentlatemiltiliztli, ipampa ahmo oquimotamachiuhcamaquili in teotl, quename in occequintintlaca; yemochi inyteoqualteayatzin [58] ipantzinco yanima oquimonoquili, inic timochtin ticzelizque ytech ynitlatemiltilocatzin.	
Neque tamen, E c.	
[5. Mexic.] Ahmo monequi ic in totecuiyo Jesu-Christo motocayotitzinoz Dios Netepiltzintilli (hijo adoptiuo) manel oquimopiali inin espiritu, ica inyecnemilizeque quimomazehuia, icquimotahtitzinozque in Dios, nozoicyehuatzin quimmopiltzintiliz; ipampa quenin huel melahuac ytlazopiltzin yyelizticatzinco; ahquentlanemililoz caytechpohuiz intepiltzintiliztocaitl.	
Hæc sunt. E c.	
[6. Mexic.] Mochi inon onez, ca monequi ic otenquixtiloque, ytechcopa in nenacayotiliztli, auh inic, ytechpa hueliz tohuicpa peyahuaz inytlaquilo; motlatlalia intlaneltocanime icmiecpa quilnamiquizque, cayehuatzin [59] in toteotzin omonacayotitzino. Auh tleipâpa omooquichchiuhtzino; ahmomonequi, yhuan ahuelticzêmazi, nozoticazicamatizque; noahuellatoltica ticmelauhcaitozque; auhica omoyoleuhtzino ic monacayotitzinoz, yehuatl inic tehuantin titozcalizque titeoyoticatlacatizque tictotahtitzinozq^ in Dios. Iquac tlayehuacaquiliztica (con atencion) quitlanemilizquein, yhuan inixquich in nican zentzauhtoc, maquineltocacan, maquimoteotilican yollaneltoquiliztica, auh macaahtlatemocan, nozo quitlatemolican in tlen ayaxcan huelizchihualozahohuicayotica.	
Natus ex MARIA, E c.	
[7. Mexic.] Inin occentlamantli tlacuilollaxelolli; ic titotlatlalia inti Teoichcapixque tiquintenquixtilizque in Tlaneltocanime, inquineltocazque, cain Totlatocatzin JESVS, ahmozanio teiticotlalilotzino Espiritu Santotica, zanno, ca omotlacatili ytechtzinco in Tlatoca ichpochtli Santa MARIA; auh inin teoichtacayotl yneltococatzin, oquimomelahuili in Angel, in oquiixpâtilico [60] in zemanahuatl inin tlatolli; quexquich pahpahquiliztica ilnamicoz; caoquimmolhuili inichcapixque; izcatqui innamech achto ixpantilico zencaquallatolli, huei pahpahquiliztli inytechpohuiz in mochi zemanahuallaca. No caquiztilo, ica in cuicaehuiliztli in oquimocuicaehuilique in Axelotzitzintin matlatocayecteomahuiztililo in Totecuiyo Dios in matlatocayecteomahuiztililo in Totecuiyo Dios in ompa ilhuicac, auhyehuantin, in qualtin, yectin tlalticpactlaca, ma, tlamatcanemican, mayntech, ye intlamatcapaccanemiliztli. Nonican opeuh maxiltiz, in oquimonetoltilili in Dios, in Abrahan, inoilhuiloc; caiquac tlaimantizquia; ipâ ytlacamecayo tlateochihualozquia inixquichtin zemanahuatlaca; ipâpa in Santa Maria, intictocuitia ca Dios ytlazonâtzin, ca oquimotlacatili, in nelli teotl, yhuâ nelli oquichtzintli; omonelhuayotitzino ytechtzinco in Tlatoani David.	
Sed quem admodum, E c.	
[8. Mexic.] In quename in nenacayotiliztli oqui zempanahui in yuhcatlatecpâtli; zanno ipan ynetlacatilitzin; huel mochi [61] in omotac, huelteoyocatzintli (cosa diuina in abstracto) Auhzatepan (inatleoccentlamantli; ocachitemizauhqui huelizilnamicoz) ca motlacatilia ytechpa in ichpochnantzintli; caahmo oitlacauhinnan ichpochiotzin; auhquename iquac omozcalitzino, omoquixti ytech inmiccatepetlacalli, intzauhticatca; no imixpaninytlamachtilhuan, calitic omocalaqui, omonextitzinoco ihuan tzauhticatza in calacoayan; auhno, inic ahmo ytech titiquanizque in mochipa ticitzticate, quename intonalmeyotl quinalquixtia in tezcatl, ahmoquitlapan; ahcanquitlacoa, noyuh yhuan ocachi; huecapanoliztica, in toteotzin JESV-Christo, ytechtzinco omoquixti inytlazoxilantzin in Santa Maria, yhuan ahmo oquimotzayanili, ahmo oquimitlacahuili inytlazo ichpochiotzin; ica on, tictoneltoquitia yhuantic yectenehua inyahpoliuhca ichpochiotzin. Inin, Spiritu Santo ytepalehuilizticatzinco omochiuh; inquimopalehuili ytlazonantzin ipan yteitic netlalilitzin, yhuan ipan ytlacatilitzin oquimomaquili teotlacachiuhcayotl (fecundidad) oquimopielili inycpochiotzin.	
Solet, E c.	
[9. Mexic.] Quemanian in S. Pablo quimotocayotilia in Jesu-Christo, Adam in tlatzacuia; nozoin ontetl Adam, yhuan quinenehuilia ica in Adam achto; ipampa quename in achto Adam ipan, mochintlacamiqui, ipantzinco in Jesu-Christo mochtin mozcalia; yhuan quename in Adam mochi tlacamecayotl ytatzin catca, ca inin ytechpohui in yuhcayeliztli, noyuh in Jesu-Christo oquimoyancuican chihuili in zêquizca qualtiliztli gracia, yhuan innezentlamachtiliztli; noyuhqui hueliz, ticnenehuilizque in Tlazozemicac ichpochtli, ica in tachtonantzin Eva; yeyuh, ca in Mariatzin quimonezcayonanquililiz in Eva; quename titeititia ca in Jesu-Christo quimonezcayonanquililia in Adam; ipampa in Eva iquac oquineltocac in aztlacapalecoatl; oqualhuiquili in tlacamecayotl intehuihuicaltiliztli, yhuan inmiquiztli; auh in Santa Maria, iquac oquimoneltoquiti in Angel, teoteicneliliztica in panintlalticpactlaca, ohuala intlateochihualiztli yhuan yoliliztli; ipampa Eva, titlacati tiqualanaliz pilhuan; auhytechin Santa Maria tictozelilia in Totecuiyo Jesu-Christo, ipampatzinco tiyancuican tlacatiti gracia ypilhuan, in Eva oilhuiloc tonehuiztica timixihuiz, auhin Santa Maria omomaquixti ytechpa inin tetlatzacuiltiliz tlatolli, ca oquimotlacatili in Jesus Dios ytlazopiltzin, yhuan ahmo oitlacauh in yzenquizca chipahuaca ichpochiyotzin auh ahmo omotonehualti, ahtleo quimococolhui.	
Cum igitur. 	
[10. Mexic.] Tel huelzencatemizauhqui inin tlacatiliztli yteo ichtacayotzin, ic huel oytechmonec inteotlaimatiliztli ic miec octacatica, yhuan xiptlayotica monezcayotizquia; ipampaô oquimocaquitique in Teotlamatque, ca nican pouhque, nican tlachia miectlamantli in ticpoa mieccan teoamoxtlacuilolpan; occêca inin teotlapialoyan caltzacuilotl in oquimotili Ezechiel in tzauhticatca. Inin tetl ytech in quauhtepetl omoyomatéc. Ahmo tematica in oquitac in Daniel, in huei quauhtepetl omocuep in mochi in tlalticpactli, oquitemilti; in Teopixcatzintli Aaron ytopiltzin, ca intlanin teteuhtinyntopilhuan zayehuatl oitzmolintihuetz, oxochiotic. Inhuitzquahuitl in oquitac in Moyses in zenca tlatlaya, auh ahmo tecuiniaya ahmo motlezentlamiaya. Auh in San Lucas in santo Evangelio ytlacuilolpan, miectlatoltica oquimocuilhui ynetlacatilitzin in Jesu-Christo. Icaon ahmomonequi in occequiticitozque.	
Danda autem.	
[11. Mexic.] Intomamal in titeoichcapixque, ictitemachtizque, ca inin teoichtacayome incuiliuhticate ipampa in tomachtiloca; mazaliuhtiecan ytechintlaneltocanime yntlaazicaquiliz, inic zentlamâtli, ipampa ixquich teicneliliztli yilnamicocatica, quimotlazocamachitizque in Dios in oquimochihuili; zatepan inic imixpan tlalililoz inin huei octacatl, inic ytechmixcuitizque; ca intlein ocachitotechmonequiz, inic titotlacahualtizque ytechpa intonepoaliz, nozotaaquallaelehuiliz? Zan intitlanemilizque, ca Dios omotepitontzino, omocnomatzino; yuh ixquich in oquinzemaxcatili in tlalticpactlaca inynecuiltonolitzin, yhuâ cômanili in tonacayoycocoliz? In Dios omooquichchiuhtzino, ihuan inin zenca huecapan tlatocatenyotl, oquimotequipanilhui intlalticpactlaca (este infinitiuo no puede decirse en el idioma, sino por el preterito porq^ no tiene otro verbo q^ le ayude) yehuatzin inyhuicpa in ytlacamachocatzin ilhuica tlaquetzaltin cuecuechca, huehueyoca, yhuan tlalticpactlacati, in quimoteotilia in Angelome, inompa ilhuicac? Auh tlen titotlatlalia, ic ticchihuazque; iquac yehuatzin topâpa, mochi inin oquimochihuili? Quezqui tlanequiliztica tictotlazotilizque in necnomatiliztlachihualli? Maquitacan in tlaneltocanime quexquich paccanemiliz temachtiltica techmomachtilia in Jesu-Christo; ynayamopehua mochoquiz tzatzitia; motlacatilia huelicnotzin, yuhquihuecachanecatzintli, tepaltzinco [66] cocochihuayan, yolcatlaquayan zehuetzilizpan (iuierno) cayuh quimocuilhui in S. Lucas. Oquimotlacatili in Santa Maria inytlazo zenteconetzin, auh conetzotzomapan oquimoquimilhui, yhuâ oquimotlalili yolcatlacuayan, ipampa ahcan quimozeliliaya, ahcan quicochitiaya; cuixicaocce ocachi huei necnomatiliz tlatolli, huelizquia in S. Lucas quimozentzacuiliz in ilhuicatl yhuan tlalticpac huecapan tlatoca tenyotl? Auh ahmoquitoa, caatleyeyantli; zanquitoa, ca in Totecuyo Jesu-Christo atleyeyantli qui mopialiaya, in campa motlacatiliz; in quimitalhuia, intlalticpac yahualiuhcayotl canoaxcauh. No oquimotalhui in San Juan, ohualmohuicac tlalticpac, yhuan inyaxcahuan ahmo oquimozelilique. Iquac in tlaneltocanime imixpan quitlalizque inin, maquilnamiquican, ca in Dios oquimonequilti quimozeliliz in tonacayo necnomatiliztli, inic intlacamecayotl huecapanoloz zenca mahuiztic netlaliloyan; ipampa zâ inon quiteititia, in huecapâ tenyotli inomacoc teoteicnoitaliztica; ca inhuenelli teotl, omotlacachiuhtzino inic tehuâtin titoyec tenchamahuazque ca in Dios ypiltzin, tonacayocapotzin, to omiyocapotzin metztica; inahuelquitozque in Axelotzitzintin; caqui mitalhuia in S. Pablo caahmo ocommanili in Angelome inyeliz. Yequene, teimacaxoz ic macahmo topâ mochihua in ahmo quimonextiliz toyollocaltitlan in campateoyotica motlacatiliz, quename ahmo oquimonextili in ompa Belen in campa nacayotica motlacatiliz; zan inin zenca quimelehuilia, ipampa noquimelehuilia in toteoyotica pactinemiliz; yeica, caquenin yehuatzin; omonacayotitzino yhuan oquimopanahuili [67] in mochi yuhca tlatecpantli; Espiritu Santotica, yhuan tlateochiuhcayectilli metzticatca; no, monequi ic tehuantinti yancuican tlacatizque, ahmo nacayotica, eztica, huel teoyotica; auh zatepan, tiyancuican teoyotica nenemizque, yhuan, ticpiazque yuhqui yancuictlayocoyalli, inin toanima yyectililoca, in ocachi yntechmonequi in tlaca in occepa tlatlacati, Dios Espiritutica, tictonomanezcayotizque inin tlacatiliz xiptlayotl in Dios ypiltzin in tictoneltoquitia, yhuan tictoteotitzinoa in yteotlamatilitzin inoncan motlatitica teoichtacayoitic.	
	
Quantam, E c.	
[1. Mexic.] Quexquich monequi inin neltoco yiximachocatzin, yhuan cahuei necuitlahuiliztica in Teoichcapixqui motlatlalia icquinyolehuaz intlaneltocanime inic mochipa quilnamictiezque in totecuiyo [68] Jesu-Christo ytlaihiyohuilitzin; quitemachtia in San Pablo, caquitoa, caatlequimomachitia, cazan in to Teotzin Jesu-Christo Cruztitech nemamazoaltilli, ipampaon nican zenca necuitlahuiloz, yhuan nemachoz, inic inintlatolli momelauhcacaquiz, yhuâ intlaneltocanime, moyolchicahuazque ica inin huei tetlazotlaliztli yilnamicoca, ic moyolcuepazq^ yhuic patzinco tlachiazque inic quimozelilizque in Dios, ytetlazotlalitzin. Tel, intotlaneltoquiliz, ipan inin tlaneltoca tlaxeloltzin techmoneltoctilia, caypantian in Poncio Pilato, in ytencopa in Tiberio quinyacanaya in huei alteptetl Judea; in toteotzin Jesu-Christo temac omohuetziti, oneahuiltiloc, yhuan nepapan tonehuiztli oquimihiyohuilti, auhzatlatzacan Cruztitech omacoctzino.	
Nec uero, E c.	
[2. Mexic.] Macahmo acamoyoltzotzina, azo in yanimatzin in Jesu-Christo ahmo omotonehualti, ipampa intla, ocommanili intonacayo, huelmonequi matictocuitican, cano ytech inyanimatzin huel zenca huei tonehuiztli ocatca; yuhquimitalhuia yehuatzin; huellaocoya [69] in naanimatzin zanoncan in miquiztli; yeica, ca manel innacayotl oquimozetili in Teotlacatzintli; oquimomachiti in zenca huei tlaihiyohuiliz cocolotl yuhqui ma ahmo oquimozetilizquiaya; ipâpa ipan ze teotlacatzintli Jesu-Christo huelomocauhque in inehuan yuhcayotl yaxcayotzin; auh icipampa, intlentlaihiyohuiloni (no me atreuiera, segun regla Mexicana, â darle este uerbal â este verbo, â no dàrselo el doctissimo Mijangos) yhuan miquini, yuh omocauh, auh inahmiquini, ahtlaihiyohuiloni; cayehuatl in teoyotl, noyuh omocauhtzino.	
Quod autem.	
[3. Mexic.] Auh intlen nican motenehua, yehuatl incahuitl ipan omotlaihiyohuilti, hueliquac Pilato tlatocatequitiaya in huei altepetl Judea ipampaon omochiuh; ca inin tlachihualli yiximachoca; iquac on, oc achichipahuac, ocachineltilli, intla omicuilo incahuitl ipan ochihualoc, auhno, ipampa ica inin tlatolli chipauhcaitolo; cain achto oquimitalhui in Toteucyo Jesu-Christo, nicanoneltico. Caquimitalhuia ynomahuicopatzinco, ynmac huetziz intlateotocanime, neahuiltiloz, mecahuitecoz, yhuan Cruz titech mamazoaltiloz.	
Sed quod potissimum, E c.	
[4. Mexic.] In ocachi tlanemililoni, ca Cruz titech omomiquili, ytechtzinco ticpoazque in teononotzaliztli, ca omochiuh inic, oncanquizaz in teyoliliztli, in campa oquiz in miquiztli; ipampa in Aztlacapalecoatl, ica ze quahuitl; oquin panahui in tachtotahuan; no ica occe quahuitl yehuatl in Cruz quimopanahuili in totecuyo Jesu-Christo. Nohueliz analoz, miec Teo ixtlamatque ytlatoltzin, inic oquiteititique ca huelomonec, ic in totemaquixticatzin Cruz titech momiquiliani, mazihui xicmoneltoquitican, ca inin Cruz miquiztli, oquimopepenili in totemaquixticatzin, ipampa ocachiqualli inic timaquixtilozque; yhuanca zan noahmo ocatca occe ocachi tepinauhti, yhuan temahuizpoloani, ipampa, caahmozan in tlan intlateotocanime, ocatca zenca tlahuelitaloni in Cruz nemamazoaltiliztli; cazan no Moyses ytenahuatilpan, in aquin quauhtitech piloloaya tlahuihuicaltilli ocatca.	
Neque uero E c.	
[5. Mexic.] Inteo ichcapixqui quitenquixtiz inin neltoconi; in oqui chipauhcaitoq^ inteoamoxtlamatque, ca huelmonequi machiztiz inic mochicahuaz in totlaneltoquiliz; ipampa ipan inin neltoconi yuhzetlatetocpan mochicahuacaquetztica in tlaneltoquiliztli; auh intlaomotlali [72] inin; in occequi, chicahuaccatqui; ipampa intla occentlamantli zazotlein, cahuicamati in totlaazicaquiliz; ocachi ohuicamachoz in Cruztzin yyteoichtacayotzin; auhayaxcan huelizticazicacaquizque, cain tomaquixtiloca, ytechpilcatiez in Cruz yhuan in ytech omamazoaltiloc; mazihui ipan inon mizauhca italoz Dios ytlaimatilitzin, queninquitoa in S. Pablo; caipampa in zemanahuatl, ahmo oquimiximachili; teotlamatilizpan; inteotl yuh tlamatiliztli oquimonequilti quimmomaquixtiliz in tlaneltocanime, ipan inteotlatolchihualiz necnomatiliztli; ipampaon ahmo temizauhqui, ca in achtoitoanime iquac ayahmo ohualmohuicac in Jesu-Christo; yhuan in Apostolome iquac yeomomiquili yhuan omozcalitzino huelotequitique, inicquinneltoctilizque intlaca; cayehuatzin in zemanahua temaquixtiani; yhuan inicquin zentlalizque ihuicpa yhuelitiliz, yhuan ytlacamachocatzin in Dios titech mamazoaltilli; ipampaon quenin atleoncatqui ocachi hueca ytech in totla azicaquiliz, yuh in Cruz teoichtacayotzin; huel niman iquac otlatlacoque in tachtotahuan; no omopehualti in Dios quimonezcayotilia in ytlazo Piltzin ymiquilitzin; quemanian machiotica, quemanian in achtoitoanime yntlatoltica. Auh inic quezquin machiotl tictenohuazque. In Abel omictiloc ipampa inteachcauh ynexicoliz; niman Isac yhuenchihualoca. Noinichcaconetl inoquimanque in Judios me in Egipto yquizayan; intepoz aztlacapalecacoatl in oqui macocuili in Moyses in ompa ixtlahuacan. Mochi inonquimonezcayotiliaya in Toteucyo Jesu-Christo ytlaihiyohuilitzin. Auh inyntechcopan [73] achtoitoanime, quezquintin ocachtoitoque; ocachi machizti in ahmo monequi nican motoz, ocmolhui in David ipan ycuica tlacuiloltzin oquizentzauc in tomaquixtiloca ynocachi huei teoichtacayotzin. In Esaias yachtoitoliz, huel ixquich chipahuac, cahueliz motozca ocachi oquimomelauhca italhui in yeomochiuh; in ahmo ca ocachto itoc in zatepanmochihuazquia.	
Mortuus, E c.	
[6. Mexic.] Omomiquili yhuan otococ, ica inin tlatolli; neltocoz, ca iquac ye omamazoaltiloc in toteucyo Jesu-Christo, melauhcayotica omomiquili, yhuan otococ. Auh ahmozan tlalhuiz, non qua tineltoctililo; ipampa quezquintin yenepa, in ahmo oquineltocaque, caomomiquili Cruz titech, inin tlaixpololiztli oquimixnamicatlalilique in Apostolos me, ica inin tlaneltoquiliz temachtilli auh ytechcopa inymelauhca; ahneyoltzotzonaloz, [74] ipampa in mochtin nahuintin teoamatlacuiloanime mozepan namique, ic in Totecuyo Jesu-Christo, yequene, quenin melahuac, nelli oquichtli ometzticatca, nelli omomiquili; ipampa intlacatl miqui, iquac in yanima, ytechin ytlac miquania ancaiquacticitoa ca in JESUS omomiquili, ticitoa cayanimatzin omiquanitzino, oquimocahuili in ytlazotlactzin yeze ahmoticitoa, ca inteoyotl omoxelo, ma ytechin ytlactzin mica tepetlacalco, maytechin yanima in ompa qualtin tetahuan ynnetzicoayan, (Lugar donde estauan detenidos) caticchicahuacaneltoca iquac yeomomiquili, inyteoyotzin ihuan omocauh in ytechtzinco inytlactzin, mica tepetlacalco, yhuan nomozetiliticatca ytechtzinco inyanimatzin inohualmo temohui in ompa qualtintetahuan ynyeyanco; ipampa huelmonequiaya, in mamomiquili in Dios ytlazopiltzin, inic quizempopoloz, in mica tlatocamachoaya, yehuatl intlacatecolotl auhyuh quimomaquixtiliz, inique, in miquiztemamauhtiliztica, tetequitlayeyecoltiaya yzennemilizpan.	
Sed illud.	
[7. Mexic.] Inin ocachi nonquaquiza ytechcopatzinco in Toteucyo Jesu-Christo; ca omomiquili iquac oquimonequilti; ahmo omoquitlahuilti, zanyyolloica, yzializtica omomiquili, auh no inyeyantli yhuan in cahuitl ipan omomiquili, yehuatzin oquimotenehuili cayuh oqui icuilo tehuac in Esaias, omohuenchiuhtzino ipâpa oquimonenequilti; auh no yehuatzin, in ayahmo omotlaihiyohuilti oquimotalhui. Nehuatl nictalia in noyoliliz; auh occepa nicnozetiliz; ayac nechquixtilia zan nehuatl nictlalia; nihuelitilize inic nictlaliz, nonihuelitilize inic occepa noconanaz. Auhytechcopa in cahuitl, yhuan inyeyantli; quenin Herodes quipipialiaya, yhuan quicocoliliaya in ynemiliz oquimonomaitalhui in JESUS xicilhuican inon coyotl. Canehuatl niquin tlaza in tlatlacatecolo, yhuan nitezempahtia, axcan, yhuan moztla, auh eilhuitica, niczêcahua in nomiquiliz; yehuatzin yxcoyantzinco omomiquili, atleica ocuitlahuiltilotzino; auh iquac oquin monamiquili, inytecocolicahuan, oquimmolhuili; canehuatl ni JESUS in anquitemoa; auhyyolloticatzinco oquimihiyohuilti, in ixquich tetoneuh in yehuantin yntlahuellotica [76] oquimomaquilique; auh melahuac atleocachichicahuac inic quiyolehuazin taanima ynematiliz, in ahmo inin; iquac tlanemiliztica ticpexohuizque in ytonehualocatzin; ipampa intlazetlacatl, topampa quihiyohuia inixquich tonehuiztli; inixpampa ahuelcholoz inin ahmo zenca tlazocamachoni; yezé in tlatopampa quihiyohuia in tecococ in huelizqui iquaniz; in hueliz ahmo quizeliz, inin quema huelhue icamochoz; caahmozan quiquixtilia, intetlazocamatini; inhuelitiliztli ytechcopa intetlazocamatiliztli; zan noquiquixtilia inhuelitiliztli, inicahuelquinequiz quitlazocamatiz; nicitoznequi, atleonca icaqui neneuhcatlazocamatiz; inin ytech hueliz motaz in ixquich huei toteucyo Jesuchristo ytetlazotalitzî tohuicpa.	
Iam uero.	
[8. Mexic.] Teltoctocuitia ca otococ; auh inin ahmo ytech miquania inin neltoconi; inic mooccentlamantica ohuica machoz, ipampa intlaticneltoca, caomomiquili; ahmoticohuica neltocazque caotococ, yeze inin otlapihuiloc inic ahmo neyoltzotzonaloz ytechcopa in [77] ymiquilitzin, ipampa intlazetlacatl omic, ytechon quiza inynetoquiliz tlaneltococa. Noyhuan, inic, oca chipepetlacaz, inynezcaliliz tlamahuizolli. Ahmo no zan tic neltoca, caotococ; zan noti ixpantililo ipâ inin tlatolli cahuelnelli teotl inotococ; quename tlaneltoquiliz machiotica, ticmelauhca itoa, cain teotl, omomiquili, cainteotl ytechpatzinco in zemicac ichpochtli omotlacatili, ipampa quenin inteoyotl, aic oquimocahuili inytlactzin in oncan miccate cochco otlaliloc, ipampaon tictocuitia ca inteotl otococ.	
Ac degenere, E c.	
[9. Mexic.] Auhytechcopa in miccatecochtli yhuan yyeyâ ixquich oquitoque in Evangelistas me, yeze, ontlamantli achtomopiazque; in ze, ca inytlactzin in Jesu-Christo zazepa ahmo opalan, ahmo omotlalcueptzino, caytechcopa, oquitoc in David; in mochalchiuhcaltzin ahmo itlacahuiz, ahmotlaltiz; in ontlamantli (in mochi inin neltoconi ytechpohui) cainynetoquiliz; ymiquilitzin, ytlaihiyohuilitzin, ahmo oquimozelili in Toteucyo Jesu-Christo inic teotl, cazan inic oquichtli [78] ipampa intlaihiyohuiliz, in micoaz, zan ipan nacayotl mochihua, manel mochi inon motoz ytechpa in teotl; ipampa huel inin tlacatzintli ytechpa mitoa, in huelnelli teotl, yhuan huelnelli oquichtzintli metzinotica.	
His cognitis, E c.	
[10. Mexic.] Intla ye oiximachoc inin; intiteoichcapixque tictenquixtizque ytechcopa in Totecuyo Jesu-Christo ytlaihiyohuilitzin in ixquich atamachiuhca teoichtacayotzin, ypâpa intlacahmo quizemazicaquizque, mazanytech, ynyolloacoyàz; auh achto tlanemililoz, ac yehuatzin in motlaihiyohuiltia? Melauhcayotica ca ahmo [79] italoni, ahmo azicamachoni, iny teuhyotzin. In San Juan quitoa ca inteoixtlamatiliz tlatolli; in San Pablo; quiyelizchipaucaitoa (lo define) cayehuatzin in Dios oquimixquechili, tlazemmololotzin (heredero uniuersal) in ypampa oquimochihuili in mamacuilpo alxiuh cayot, (sæcula) nozo in nepapâ cahuitl, in yehuatzin; ynezentlamachtiliz pepetlaquiliztli, yhuan yyeliz xiptlayotzin metztica in quinmomamalia inizquitlamantli; yhuelitiliz tlatoltica, inintzin iquac ye oquimochipahuili in tetlatlacol; mehuititica ymayeccampatzinco inytlazotatzin in ompa ilhuicac. Auh inic zaze tlatoltica motzo motlaihiyohuiltia in Jesu-Christo nelli teotl yhuan nelli oquichtzintli; motlaihiyohuiltia in tlayocoyani in pampa in yehuatzin oquimmoyocolili; in tlatoani impampa in tlacotin; in ypampatzinco oyocoyaloque in Axelotzitzintin, in tlalticpactlaca, in ilhuicame; intlalli, in ehecatl, in tletl yhuan in atl (no ay uocablo para elementos) inin; noconitoa; in ypantzinco, ypampatzinco, yhuan ytechtzinco, mochiochihualoc. Ipampa on ahmotemizauhqui, caiquac yehuatzin omolintzino ymiquiliztica, no omolinq^ in ixquichtintlachihualtin, yhuan intlazalolli (edificio) yhuan omonomatzetzelo, omonomahuihuitêc, in quenamequitoa in teoamoxtlacuilolli, otlalolin; in temeomozepan tzatzayanque; nohuian zemanahuac otlayohuac; intonatiuh omixtecomacti; auh intlà in nonontintlayocoyaltin, yhuan ahnematilizeque, oquimochoquililique in yteyocoxcatzin ymiquilitzin; matlanemilican, maquitztimotlalican, intlaneltocanime quexquich ymixayotica motlatlaliticate ic quichoquiz tenquixtizque [80] inynyoltonehuiliz, yuh inin tlazalolli yoltemê; nozo teyolque?	
Iam uero.	
[11. Mexic.] Yeiman, in melauhca itoloz. Tleipampa, omotlaihiyohuilti, inic ocachi neziz inytetlazotlalitzin. Intlaaca, motlatlaniz, tleica Dios ytlazopiltzin, in cêca huei tlaihiyohuiliztli oquimihiyohuilti; quinextiz (ma nonqua yè intachtotahuan, ytlatlacollacahuilil) quinextiz, cain nepapantlatlacolli in omochiuhq^ yenepà, in zemanahuatl ypehuayan ixquichca axcan; yhuan in mochihuazque, in quexquichca intlamiz in zemanahuatl. [81] Inin oquimotili in toteucyo Jesuchristo ypan ytlayohuilitzin inic quimmopolhuiz in ixquich tlatlacolli in mochipachihualo; yhuan impampa qui moxtlahuiliz inytlazotatzin. Auh nò nicâ azi, inic huehueyaz in temaquixtiliz tenyotl; caahmozâ omotlaihiyohuilti in pampa intlatlacoanime, zanno, cahuel yehuantin omoyomahuique icoquitlaihiyohuiltique; auh icipampa quitoa in S. Pablo inin tlatolli, xicilnamiquican inintzin, ynomahuicpa oquimiihiyohuilti huelhuei tlahuelteixnamiquiliztli, in tlatlacoanime oquimacaque, inic ahmo anziahuizque, yhuan ipan in amixtlamachiliz an polihuizque. Auh inin tlatlacolli, noquimama in mochtin itlatlacolpan huehuetzi; ipampa, quenin ipampa in totlatlacol omotlaihiyohuilti (no se debe traducir el equiualente del verbo impello, que usa el original, porque pensarân que murió forzado) in tlatlacolpan momimiloa, mozoquiyotia, occepa ymixcoyan, qui mamazoaltia, yhuâ caahuiltia in Dios ypiltzin; auh inin tlatlacolli; hueliz ocachi huei tohuicpa neziz, in ahmo inhuicpa in Judios me; yeica, caquitoa in S. Pablo, intlaoquimiximachiliani ahmo oquimamazoaltiani in necuiltonoliz tlatoani; auh in tehuantin, tictocuitia, catictiximachilia; auh totlachihualtica, ahmo tictocuitia, tomactictlalilia; ipanehua tictomictilia.	
Sed â Patre.	
[12. Mexic.] Inteoamoxtlacuilolli motlaneltilia, ca in Dios Tetatzin, oquimotemaquili in ytlazopiltzin; yhuanca, noyehuatzin in Toteucyo Jesu-Christo omonomatemacac; auh ipan achtoitoani Esaîas, ytlacuiloltzin; quimotalhuia in Tetatzin, ipampa innaltepeuh ytlatlacol; inoccoco, onicixili. Auh Esaìas, iquac Espiritu Santotica motemilti, oquimotili in Toteucyo Jesu-Christo, hueltzotzoti, tlaixilqui, oquitoc; intimochtin mazan, tiichcame otitixpoloque, in zezeyacan oconanyohui; auh in toteotzin, ipantzinco (in totecuyo Jesu-Christo) oquimotlalili inixquich totlatlacol. Auh ytechcopatzîco icuiliuhtica; in tlaquitlaliz ipampa in tetlatlacol; inyyoliliz, quimotiliz ixquich huei ytlacamecayotzin. Auh in S. Pablo, ocachi mahuiztic tlatoltica oquimomelahuili; caquinequiaya quiteititiz quexquich hueliz titomachizque ytechpa in Dios yqualyotzin; quitoa in aquin ahmo oquimotlapopolhuili huel ytlazopiltzin; ye, catopampa oquimotemaquili; quenin ahmo, noyhuan ixquichtlamantli techmomaquiliz?	
Sequitur E c.	
[13. Mexic.] Axcan motocatiuh, intitemachtizque quexquich cocole ocatca in ytlaihiyohuilitzin; auh intla, ticilnamiqui, cainyneitonilitzin yuhqui ezchichipintli, omitontzino yezotzin ochichipintzino, ipantlalli totocachichipiniaya, zâ icaquitlanemiliaya intonehuiztli, in zatepan qui mihiyo huiltizquia; in zezeyacâ quicaquiz, [84] caatlehueliztlapihuililoz; ipampa; intla zâ in neitoliniliztli; intecococ, in quimochialiaya; yilnamicoca ixquich tlahuellé ocatca, yhuan oquimoteititili; yezotzin neitoniliztica; tlemmach tlanemililoz, in huel yehuatl in yequimihiyo huiltiaya? Mazihui; neltica ca in Jesu-Christo; ma ipan ytlactzin, ma ipan yanimatzin huel omotolintzino; auh achto; atle ytlactzin tlacotontzintli in ahmo oquimihiyohuilti huel huei chichinaquiliztli; inicixitzin yhuan ymatzitzihuan, otepozminaloque Cruz titech, ytzontecontzin, omotzopintzino miechuitzcolotica, yxayacatzin ochichalotzino; yhuan otlatlaziniloc, auh mochi inytlazotlactzin ohuitecoc; yequene yhuicpatzinco omozentlalique in nepapantlaca, in Judios me, yhuan tlateotocanime otetlatolmacaque otopilecatique, yhuan oquitlaihiyohuiltique. In Judas oquimonamaquili, in S. Pedro ahmo oquimocuiti, in occequin ochocholoque oquimotlalcahuilique; auh iquac ye Cruz titech, cuix titenazque yhuic in pinahuiztli, ahnozo inquapitzticayotl (aspereza) ahnozo ynhuicpa inynehuan tlamantli? Melahuac ahuelilnamicoz occentlamantli miquiztliocachi cocole; ica motlatzacuiltiaya zan intlatlacoanipopol, intetzauhtlatlacolleque; auh in yhuecahualiz, ocachi quichicahualiz macaya in tonehuiz machiliztli; auh noquitlapihuiaya in tonehuiz huey yxachio; inynacayoyocoyalocatzin; caquenin Espiritu Santotica opicotzinoc; ocachi tlazencauhcatzintli, yamancatzintli metz ticatca in ahmo occequin tlaca yntlallo; yhuan ipampaon, ocachi oquimotoneuhca machiti, yhuan ocachi oquimotecococamachiti. Auh in tlen inytic yanimatzin catca tonehuiztli, ayac [85] hueliz ihuicpa moyoltzotzonaz, ca huelhuei; yeica, ca in qualtin, in omictiloque, yhuan otoneuhque ipampa in tlaneltoquiliztli, yehuatzin in Dios oquimmoyollalili, icpahpahquiliztica quihiyohuizque inyn tonehualoca; auh quezquin, huel ipan in chichinaquiliztli; huei papahquiliztli quiteixpantiliaya, auh yuh quitoa in S. Pablo; huel ipantlaihiyohuiliztli ninoyollalia ammopampa; yhuan nicaxitia in tlen totechcopa opoliuh ipan in toteucyo Jesu-Christo ytlaihiyohuilitzi, ipan notlalo; ipâpa inytlactzin inIglesiatzin (aquel totechcopa, no lo tiene el texto, exponelo Cornelio, y yo lo pongo, porque la rudeza de los Indios no piense q^ la Passion de Christo fue diminuta; assimismo el Iglesiatzin, no se puede por aora decir de otra suerte hasta que lleguemos al Articulo nono, en donde se explica) yhuan occenca qui mitalhuia. Huelnitentica neyollaliliztica; zazepa nôpahpahquiliz peyahua, ipan in mochi totonehualoca. Yeze in toteotzin Jesu-Christo, inychichicatlaihiyohuiliztlailli, ahtletzopelic oquimonenelhui, ipampa oquimocahuili inytlalotzin, maquimomachiti in ixquich tonehuiztli; yuhquima, ahmo teotl metztiezquia, yuhquimazan oquichtzintli.	
Reliquum, E c.	
[14. Mexic.] In axcan polihui, in tiquintenquixtizque; in ixquich qualli, in ytechtzinco inytlaihiyohuilitzin ticzelia; auh achto; inytlaihiyohuilitzin otechmomaquixtili ytech in tlatlacolli; ipampa quename quitoa in S. Juan, otechmotlazotili yhuan icatzinco yezotzin otechmopaquili, ytech intotlatlacolycatzauhca, yhuan in San Pablo quitoa amechmoyolitili huely nahuactzîco, ic, amechmotlapopolhuili; yhuan oqui tlilpolo in tohuicpa tlacuilolli, intechixnamiquiaya oquimiquanili, in nepantlaocatca, yhuan oquimotepozminili Cruz titech. Zatepan, otechmomaquixtili ytechpa intlacatecolotl ynecoltiliz, ipampa yehuatzin quimitalhuia; axcâ tlatzontequililoz in zemanahuatl; axcâ quiahuac tlazaloz in zemanahua tlatoani. Auh in tlanehuatl naacotlaliloz (Cruz titech) inizquitlamâtli nonomatitech niquimmanaz yequene oquimoxtlahuili in totlatlacol ytlatzacuiltiloca Auh atle occe nehuenmaniliztli in ocachi [87] oquimoqualitili in Dios, auh otechmozezehuilili inytlazotatzin, yhuan oquimoyol yamanili; oquimihiyohuilti intlatlacolli yhuan otechmotlapolhuili in ilhuica calacoayan; in tzaucticatca, yhuicpa in tlalticpactlaca; auh inin oquimotalhui in San Pablo titotemachia ytechtzinco inytlazoezotzin yncalaquiayan inqualtin yectin (ipampa yehuatzin omocalaquitzino yhuan otechmo tlapolhuili) Auh yehuehue teotenahuatilpâ, ahmo opoliuh itla, inin teoichtacayotl yxiptla, ynezcayotiliz, ipampa inique, inquipiaya teoteicneliliz yzelilocatlacahualtilli (entredicho) in ahuelmocuepaya ininchan in ixquichca momiquiliz in huei teopixca tlatoani, quinezcayotiaya inon; caayac manel yecnemilize, hueliz tlapolhuilozinilhuica calacoayan, iquac ayahmo omomiquilica in tohuei teopixcatlatocatzin JESUS; auh iquac ye omomiquili, niman ilhuicatl, otlapolhuililoque in Sacramentotica ochipahualoque, yhuan omacoque intlaneltoquiliztli, innetemachiliztli, yhuan in teotlazotlaliztli, yhuan nepan axcatililo in ytlaihiyohuilitzin.	
Hæc autem, E c.	
[15. Mexic.] Ytechtzinco in toteucyo Jesu-Christo ytlaihiyohuilitzin topan ohuala mochi inin huei teoteicnelilitzin; achto, ipampa; zemazitica, tlazencauhcatzintli, in tlaxtlahuilli in oquimomaquili in Dios Tetatzin ipâpa intotlatlacol; auh in patiotl in oqui moxtlahuili, ahmo zan oquinenehuili intotlatlacol, intotetlahuiquiliz, ca ocachihuecca oqui panahui; yequene, inin nehuenchihuiliztli huel oquimozelili, oquimoqualitili in Dios, iniquac ytlazopiltzin, oquimohuenmanili Cruz titech, canimâ oquimoyolzehuili in Dios Tetatzin yzomaltzin. Auh inin oquitoc in S. Pablo in Jesu-Christo otechmotlazotili, yhuan omonomatemachuetziti topampa, omohuenchiuhtzino in Dios huei ahuiyaliztica. Auh ytechpa intemaquixtiliztli quimitalhuia in San Pedro. Ahmo ammaquixtiloque, ytech in ammilihuiz tlatol, ilihuiz icniuhyotl, in ammo tahuan yntlamanitiliz; teocuitla nozo cozticteocuitla patiotica, capolihuini, papanini; huel teoichcapiltzin yez oticatzinco. Auh in San Pablo. Qui motemachtilia, ca in Jesu-Christo otechmomaquixtili ytechpa in tehuihuicaltiliztli auh topampa otlahuihuicaltiloc.	
Verum præter hæc.	
[16. Mexic.] Nonquain, inahtamachiuhcateicneliliztli; occezenca huei otictomazehuique, yehuatl in huel ipanytlaihiyohuilitzin in nepapan qualtihuani octacatl ticpiazque, yeica, cayuh oquimoteititili; in tlapaca ihhiyohuiliztli, nec nomatiliztli, huei tetlazotlaliztli; in ah tlahuelotl (mansedumbre) in tetlacamatiliztli, yhuan inyolchicahualiztli, ah mozan io, icoquimiihiyohuilti in miectonehuiztli, ipâpa in tlamelauhcachihualiztli, zan no ic za zepa omomiquili; ca hueliztic itozque, cain ixquich yoliliztenahuatilli ytlatoltica otechmomachtilili, yteotlatolchihualizcahuipâ, mochi ipan tlaihiyohuiliz tonalli, inomapantzinco oquimochihuili yhuan oquimoteixpantili. Inim iziuhcatzin omotoc ytechpatzinco in ymiquilitzin. Ma yehuatzin qui monequilti, in inin teoichtacayotl mochipa huecauhtiezque to ixtlamatilizpan; yhuan ytechtzinco titomachtizq^ ic titlaihiyohuizque, timiquizq^, yhuan titozcalizque ynahuactzinco; inic, matictelchihuacan in tlatlacacoly catzauhca; titozcalizque ihuicpa in yancuic nemiliztli ma tonazitihui; ytetlaocoliliztica tictaxcatilizque in ilhuica tlatocayo nezentlamachtiliztli.	
	
Maxime, E c.	
[1. Mexic.] Huel zenca omonec, in toteucyo Jesu-Christo ymiccatecoch netimaloliztli yiximachocatzin, in ytechpayeoticitoque; auh ocachi monequi ic tlaneltoca altepetl ic quimatiz in zenca huei pepetlacatepanahuiliztli ynoqualmohuiquili iquacyeoquimozempanahuili in tlacatecolotl, yhuan oquimmotlazencuilili in mictlâ yeyeyantin. Ytechcopa inin yhuan ynezcalilitzin, axcan motoz ca manel, hueliz ytechpa, nonquatlatoloz, matic tepotztocacan in teotlamatque yntlaneltiliz yhuan ticzentlalizque ica in mictlan ynetemohuilitzin. Ipan in in zentetl nel toconi ytlacuilocotontzin ti ixpantililo; tineltoctililo, caiquacyeomomiquili [91] in toteucyo Jesu-Christo, ytlazo animatzin omotemohui inompa mictlan; auh oncan ometzticatca in ixquichca; in quexquichca ometzticatca ymiccatlactzin tepetlacalco, auh ipan in intlatolli; notictocuitia, ca hueliquac on inteotlacatzintli Jesu-Christo metzticatca mictlan; yhuan ynomatzin monoltitoc micca tepetlacalco. Auh inin ayac ica, mizahuiz, ca ye miecpa otitemachtique, ca manel in yanimatzin oquimocahuili in ytlactzin; mazihui in teoyotl, aic ouimocahuili, ma in yanimatzin, ma in ytlactzin.	
Sed quoniam.	
[2. Mexic.] Inin neltoconi ytenquixtiloca, huelizmiectlahuilmacoz; ica in tlen noconitoz; yehuatl in tlenquitoznequi, mictlan; monequi machiztiz canicâ ah momocaqui in miccatecochtli, yuhquezquintinahtlamatiliztica, ahteicnoitaliztica oquilnamicque caipan occe neltoconi, in quiyacatia inin; otitemachtique, cain Jesu-Christo, [92] otococ, auhahmo ocatca tleipampa occepa quitozquia in Apostolos me, huelzentlamantli occetlatoltica, inic tetlaneltoctizq^. Inin tocaitl mictlan quitoznequi inin tlaticque, nozo tlatlatiltinyeyantin, imitic motzicoticate in teanimahuan, in ayahmo qui momazehuia inytalocatzin in Dios inilhuicac, aun yuh in teo amoxtlacuilolli, mieccan qui tenehua in intlatolli, in San Pablo ytlacuilolpan ticpoa itencopatzinco in ytocatzin JESUS ma netlanquaquetzalo, inilhuicachaneq^, in tlalticpactlaca, ihuan in mictlanchaneque, auhipan Apostolos me yntlachihuallacuiloltzin quimitalhuia in Sâ Pedro, ca in toteucyo Jesu-Christo iquac omozcali otomililoc in mictlan tonehuiztli, quitoznequi, ahmoomotonehualti mictlan; nozo oquinquixtili intonehuiztli inqualtintetahuan (y esta es inteligencia de San Augustin, citado en Pereyra, super Cantica Cap. 6.)	
[93] Neque tamen, E c.	
[3. Mexic.] Iniqueyeyantin, ahmozazentlamantli yuhcayotl, ipampa onca ze in campa zencatlayohua, oncan zemicac, tlatlaticate in ahtlamitleco, in tlatelchihualtin yhuan in tlatlacatecolo, auhytocamictlan, zentlani (Abysmo) onca occe yehuatl intlechipahualoyan; campa in qualtin ymanimahuan tletonehuiztica chipahualo; in ixquichca in Dios quimmoquixtililiz, inic ilhuicac calaquizque; yeica, cailhuicac atletlatlacoltica catzahuac calaqui; auh intiteoichcapixqueti totlatlalia ic tamechmelahuilizque inin ca zencamelahuac, ca zencaquimochipauhcaneltilia in te omoxtlacuilolli, yhuan Apostolos me ytemachtillamanitiliztli ipampa ipan otazitoincahuitl iquac in tlaca, ahmoquiqualcaqui in melahuac temachtilli. In yetetlyeyantli, in câpa in qualtintetahuan ymanimahuâ ocatca, motzicoticatca iquac ayahmo ohualmohuicac in toteucyo Jesu-Christo; auh oncan ahtletetoneuh quimotiliaya; zan quimochialiticatca; in temaquixtiliztli; auh oncan, nezehuiliztica moyollaliaya; auh inique oquimmomaquixtili in toteucyo Jesu-Christo, iquac ompa omotemohuitzino.	
Nec uero.	
[4. Mexic.] Auh ahmo tlanemililoz, ca omotemohui zan ycay huelitilizchica hueliztli; yhuan ahmo icayanimatzin; [94] huelneltocoz, cayehuatzin huelynoma animatzin melauhcayotica omotemohui, cayuhquineltia in David, iquac ytencopatzinco quimolhuilia in Dios Tetatzin, ahmoticmocahuiliz in naanima in ompa mictlan.	
Verum, E si.	
[5. Mexic.] Manel in toteotzin Jesu-Christo omotemohui in mictlan, atle oquimopolhui ytech inymahuiz huelitilitzin; auh inyyectiliz pepetla quilitzin, ahtle, manel zaze catzahualizchichipintli ipanohuetz; oc ye ynetemohuiliztica, oneltic ca huel melahuac ocatca mochi in ytechcopa inyyectilitzin omotoc; auhca Dios Ytlazopiltzin metztica, quenameachto oneltica miectlamahuizoltica; auh inin ah moticohuicacaquizque, in tlatitlanemilizque, tle ipampa, in yehuatzin, yhuan in occequintlaca ompa omotemohuique; ca in occequin [95], maltin, tlaaxime (cautivos) otemoque; auhyehuatzin intlan, inmimicque tlacaco nemini (libre) yhuan tepanahuiani, oquintlazato, oquinxitinito in tlatlacatecolo; inquintlatzacuiliticatca in mimicque ipampa in tlatlacolli. Yeque ne in occequin tonehuaya, hueitonehuiliztica; auh quezquin, manel ahmo nematiliztonehuiztica (pena de sentido) mazihui, ayahmoquimotiliaya in Dios ytlazoxayacatzin; tonehuaya ica in nezentlamachtiliz netemachiliztli; in quelehuiticatca, auh in toteucyo Jesu-Christo, atle oquimihiyohuilti, iquac omotemohui; yequemaoquîmomaquixtilito in Santo me ytechpa inin telpiloyan ytequi pachol, auh no oquimmaxcatilili in ytlaihiyohuiliz ytlaaquilotzin Tel ica in ynetemohuiliz atle oquimotepitonolhui, in yhueicayotzin, ihuan in ytlatocayotzin.	
His expositis, E c.	
[6. Mexic.] In tlayeomotoc inin, temachtiloz ca in teucyo Jesu-Christo omotemohui in mictlan; inicquinmocuililiti huetziz, intlatlacatecolo in yntlazencuililiz (despojos) ihuan inicquimmoquixtiliz in qualtinyectin, auh quimmohuiquiliz in ilhuicac, auh inin, huei neizahuiliztica, netimaloliztica oconmochihuili, ipampa nimâ oquimmotlanexmaquili in ytlazo italocatzin; yhuan ymanima huan oquintemiltili huei neyollaliliztica, no oquimmomaquili in nezentlamachtiliztli in quelehuiticatca. Intlayeochihualoc in on, oneltic, inoqui monetoltilili in yecichtequi San Dimas, iquac oquimolhuili, axcan ipanin in tonalli nonahuactiez in ompa xochitlalpan, Parayso, auhin qualtin ynmaquixtiloca in achto itoani Osseas yenepa ocachtoito, ointimiquiz tlé nimomictiloca niez, intimictlanê, canimitzcuaz. No inonoquitecaquilti in Zacharias, in quimolhuilia; no tehuatzin; momiquiz nenahuatiliz yezoticatzinco, otiquimmoquixtili [97] in moteilpilhuan (sus presos) ytech, inatezcal [al margen: NOTA] (mejor segun Calepino, es llamarle Cueua, la uno, porque significa lo mismo, y lo otro porque no pudiendose decir en Mexicano; sino connotando el agua, pugnarâ con lo que prosigue el texto, diciendo, que no tiene agua) nozoinoztotl itic, atle atl. Zannoyuhoquito in San Pablo; oquimmotlazencuilili in tlacatecolo, yhuelitilizticatzinco; oquimmopanoltili in qualtin ymanimahuan; in oncan mictlan; itic in ilhuicatl, auhyuh oquimmozempanahuili in tlatlacatecolo (no es construible el texto en Mexicano de otra suerte) Auh inic inin teoichtacayotl ticzêcaquizque, mochipa ticilnamiquizque; ca ica in ytlaihiyohuiliz teicneliliztli, oquimomazehuique in ynmaquixtiloca; ah mozan in qualtin in otlacatq^ iquacyeohualmohuicatzino in Jesu-Christo, zan no in quihualtoquilique in Adam, in ayahmoohualmohuicac in Jesu-Christo; no ihuan in tlacatizque in ixquichca tlamiz in zemanahuatl; ipâpa on, iquac ayahmo omomiquilica, yhuan omozcalitzinoca, ayac otlapolhuililoc inilhuica calacoayâ, auh in acachto omicque, ohuicoque in Abrahâ, yyeyanco; nozo tlechipahualoyan, yuhqui axcan impan mochihua in itla quipia quichipahuazque. Auh occêtlamantli ypampa omotemohui in mictlan, inicompa, no quiteixpantiliz in yhuelitilitzin, yuh inilhuicac, yhuan tlalticpac; yhuan inic itencopa in ymahuiztocatzin motlanquaquetzazque, in ilhuicac, tlalticpac, yhuan in mictlan cate. Auh ipan ininyeyantli, aquin ahmomizahuiz ytechpa in yteicnoitalitzin, ihuicpa in tlacame cayotl, ca ah mozan huei tonehuizmiquiztli oquimihiyohuilti to pampa, ca zan no in zentlaniyotl [98] ytic, omocalaquitzinoto, inic quimmoquixtiliz in ytlazotzitzihuan ihuan ilhuicac quimmohuiquili.	
Sequitur altera, E c.	
[7. Mexic.] Axcan motecpana; in occentlacol in neltoconi; auh zencamomamalia in teoichcapixqui maquitenquixti, ipampa in San Pablo, quimolhuilia in ytlamachtil Timotheo. Xicilnamiqui ca in toteucyo Jesu-Christo omonomazcallitzino intlâ in mimicque, auh itenahuatiltica ah mozâ in Timotheo qui monochilia; zan no in mochtinin teoichcapixque, inin neltoconi quitoa, ca ipan Viernes Santo, iquacyeomomiquili Cruztitech in toteotzin Jesu-Christo, ypan ei hora teotlac; ytlamachtilhuan oquimotoquilique, ca yehuantin, nozo oquimotlanilique huelitiliztli in Pilatos, auh quitemacac yhuelitilizamatica, auh oquimotemohuilique itech in quahuitl, oquimotlalilique zeyancuicmiccatepetlacalco, huel inahuac zexochimill, aiuh eilhuitica Domingo, octlahuizcalpan, occepa in yanimatzin omozetili ica in ytlactzin; auh in yeilhuitl [99] micticatcayaya, omozcalitzino, yhuan ipan mocueptzino inyoliliztli in oquimocahuili miquiliztica.	
Sed resurrectionis, E c.	
[8. Mexic.] Ica inin tlatolli nezcaliliztli, ahmoticcaquizque, ca in toteucyo Jesu-Christo, oyolitiloc, yuh in occequin miectin impan, omochiuh ca huelyehuatzin ychicahualiztica omonomayoliti, aun inin zanyehuatzin yaxcatzin huelitiliztli, ipampa in yuhcatlatecpantli ah moyuhquichihua; ayc occe onemactiloc in zanyxcoyantzinco monomayolitiz, iquac yeomomiquili, ca inin zan Dios yhuei huelitilitzin omacotzino, yuhticcaqui [100] ipan San Pablo ytlatoltzin manel omamazoaltiloc, inic nacayocatzintli, yeze, moyolitia Dios ychicahualiztica; auh inin teotlapaltiliztli, quenin, ahmo omiquani ytech inanima iquac omotemohui in mictlânoytechinytlactzin micca tepetlacalco, in teoyelizchicahualitzin ytech ocatca ymicca nacayotzin; inic quimozetiliz in yanima, auh no, ytech ocatca in yanima inic qui mozetiliz, in ynacayotzin; auh ica huelomonomayoliti. Ca inin oquitotehuac in David, iquac Espiritu Santo tica omotemilti, ica inin tlatolli; oquimomaquixtili in ymayectzin, yhuâ yyeczemacoltzin; Noyehuatzin oquimonomaitalhui. Nehuatl nictlalia in naanima, auh occepa noconanaz, nihuelitilize inicnictlaliz, no ni huelitilize inic occepa niccuiz. Auh inic mochicahuaz inin melahualiztli oquimmolhuilli in Judiosme, xicxitinican inin teopantli, auh ipan ei ilhuitl nic zentlaliz; auh manel yehuantin, immatiaya ca itechpa in tetenextlachihualteopâtli motlatoltiaya; yehuatzin, ytechcopa in ynacayotlactzin qui motalhuiaya, quenin huel oncan tlacuilolpâ otenquixtiloc. Auh manelque manian teo amoxpan, ticpoazque ca ixcoyantzinco ytencopatzinco in ytlazotatzin oyolitiloc, inon ticcaquizque, inic oquichtzintli, quename intlenicanezcayotilo ca omonomayoliti, ynomahuelitiliztica; ticcaquizque ca inicteotl.	
Sed illud, E c.	
 [9. Mexic.] Noyaxcatzin zan yehuatzin in Jesu-Christo, in oquimomazehui nezcaliliz nemactli; in achto in ahmo in occequin. Ipampa on, teoamoxpan motocayotia mimicque ynyacapantzin; auh quenin quimitalhuia in San Pablo.Omozcalitzino intlan in mimicque, yuh yancuicnezcalilli (no se puede decirse de otra manera, que primitiæ mortuorum) yeica, ca quenin ipampa in Adan ohuala in miquiztli ipampa occe Adan yehuatzin Christo, ohuala in miccazcalilitzî, auh quenameipan Adan micoa, ipantzinco in Jesu-Christo yolitihua, nozo, yolitilo; yeze in zezeyacan ynyeyanco, motecpantiezque; achto in toteucyo Jesu-Christo, za tepan ymaxcatzitzihuan, auh inin mocaquiz ytechpa in tlazencauhcanezcaliliztli, icatitozcalia, yhuan ahmiquini nezcaliliztli tictomazehuia, inicahmo occepa timiquizque; auh yuh, achtomoteyacanilia in Jesu-Christo, ipâpa intlatitlatozque ytechpa in nezcaliliztli, in occepa miquiz in aquin mozcaliz, miectin, achto in ahmo in Jesu-Christo, omozcaliq^, ica in occepa micca netlatlaliliz, yeze yehuatzin, yuh omonomazcalitzino, ca in miquiztli otlazalotehuac; oilpilotehuac, [102] inic ahmo occepa momiquiliz inic mochicahuaca neltilia ica San Pablo ytlatoltzin. Christo omonomazcalitzino, auh ahmo occepa miqui, in miquiztli yeahmo ipantzinco moteucyotiz.	
Quod vero. 	
[10. Mexic.] Ininneltoconi tlapihuililo inintlatolli, eilhuitica; auh ytechpa machiztiz, caahmo huel zemaziticate yeilhuitl ipanocatca in toteucyo Jesu-Christo miccatepetlacalco, yuhmocaquiz; zemilhuitl mazitica ocatca, occentlacol in zentetl yhuan occentlacol in yetetl (para que lo entiendan mejor) in Viernes ocazic chicnahui hora; niman omozemilhuiti Sabado, za tepan matlactlomome hora yohualtica, opeuh in Domingo, in ocaxili ocquexquich; ipampaon mitoa, ca eilhuitl tecochcoometzticatca, yhuan eilhuitica omozcalitzino; auh ahmo oquimohuecahualtili in ynezcalilitzin in zemanahuatl ytlamiyan, inic neltiz in yteoyotzin; auh ah mo nò niman omozcali; inic neltocoz, camelahuac oquichtzintli, yhuan camelauhcayotica omomiquili, yeze omoeilhuitilti, ipâpa inin cahuitl yeixquich inic miquiztlimelauhcaneltiz.	
Patres, E c.	
[11. Mexic.] Intlamatcateopixque, Constantinopla hueialtepepan, oquitlapihuique inin tlatolli, inyuhcateoamoxtli, in oquicopinque ytech San Pablo ytlacuiloltzin, auh nican oquiicuiloque, ipampa in nezcaltliztlamahuizolli, huelmonequini, yuh qui temachti in San Pablo, inin tlatoltica; in tla in Christo ahmo omozcalitzino; an ca zan nentiteotlatolchihua; yhuan amehuâtin zan nen, antlaneltoca ipampa octlatlacolpan ancate, auh in totlazotatzin San Augustin, mizauhtzinoa ica inin neltoconi, yneltococa, yhuan quitoa ahmo huelhuei catqui in tlaneltocoz, ca in Christo omomiquili [104], inin no in tlateotocanime; yhuan in ahqualtin, yhuâ in millaca, altepemaitlaca (Aldeanos, ó rusticos) qui neltoca auh in tlaneltocanime yntlaneltoquiliz, huel yehuatl, in Christo ynezcalilitzin; inin quemahuelhuei, ca ticneltoca ca omonomazcalitzino. Ipampa on, in toteucyo Jesu-Christo, mochipa omotlatolti ytechpa in ynezcalilitzin; yhuan, aic oquimmonochili in ytlamachtilhuan ytechpa in ytlaihiyohuilitzin, in tlacaahmo motlatoltizquia ytechpa in ynezcalilitzin; yeica, caiquac oquimotalhui ca in oquichpiltzin (yehuatzin ynomatzin quitoznequi) ynmac huetziz in tlateotocanime; ahuilmachotzinoz; icatzinco netenqueloloz, mecahuitecoz, chichaloz, zatepan quimictizque, auh eilhuitica mozcaliz. Yhuâ iquac in Judios me oquitlaniliq^, zetlamahuizolli, zemachiotl, omotlananquilili, caahmo occequimmacazquia, ca zan Jonas ymachiouh; caquename in Jonas omoeilhuiti, yhuan omoeiyohualti, itic inzehuel huei michi (y no tiene otro nombre) oncan oquichiuhyeilhuitl yhuan yeitlayohualli; zan noyuh in oquichpiltzin tlalyollopâ yêz. Auh inic ticazicamatizque inin neltoconi ynemachocatzin, yeitlamantli titlatlanizque. In zentetl; tleipampa omonec, ic mamozcalitzino. In ontetl, catlehuatl; in nezcaliliz tetlayolehualoni (motivo) auh tlatzaccan catlehuatl in pahitaliztli otech hualhuiquili.	
Quod igitur.	
[12. Mexic.] In ytechpa in achto in omotoc, omonec mayehuatzin mozcalitzino, inic teititiloz in Dios ytlamelauh cachihualitzin, cahuelmonequiaya ic Dios qui mohuecapanilhuiz in ipampa ytlacamachocatzin, omocnomati, yhuan omotonehualti. Inin quitoa in San Pablo omocnomati omotetlacamachiti in ixquichica momiquili; yhuan Cruzmiquiztli oquimihiyohuilti, ipampaon in Dios oquimotenyotili. Zatepan inic moyollapaltiliz in totlaneltoquiliz ca in tlacaahmoyuhqui, ahuel mochicahuaca quetzaz in totlamelauhcachihualiz, ipampa inin ixtlamatiliz tlaquixtilli, mochihua (argumento, ò consequencia) omonomazcalitzino, anca, Dios Ytlazopiltzin metztica, zatepan inictonetemachiliz, yuhquima, tlaqualtiloz (con el yuhquima se explica la metaphora) ca in tlayehuatzin omozcalitzino, [106] titechiazq^ in tehuantin melauhcayotica titozcalizque, ipampa in tecotoncayotl (miembro) huelquitocatiez in ytzontecon; auh yuh, quizencahua San Pablo in ytlatoltzin. In San Pedro oquimotalhui, mayectenehualotzino in Dios, toteucyo Jesu-Christo ytlazotatzin, ca yniuhca ytetlaocolilitzin otechmooppatlacatili, ihuicpa inyolnetemachiliztli ipâpa in Jesu-Christo ynezcalilitzin. Tlatzaccan; machiztiz, ca ynezcalilitzin, omonec, inic zazepa mozencahuaz in tomaquiztiloca tlamahuizolli; yeica, ca ymiquiliztica otechmomaquixtili, auh ynezcaliliztica otechmocuepilili in occenca qualli yectli, in tlatlacoltica, oticpoloca, icaon oquitoc in San Pablo; in Christo, omotemacac ipampa in totlatlacol, auh omozcali ipampa in totlamelauhca chihualtiliz (justificacion, á diferêcia de tlamelauhcachihualiz, que es la justicia) anca inic atle ytechpolihuiz in tlacamecayo ymaquixtiloca, quename omonec ma momiquili, noyuhqui omonecmamozcalitzino.	
Ex his uero.	
[13. Mexic.] Itech in ixquich in omotoc, hueliz tic itazque, quexquich ointech monec in tlaneltocanime, in Jesu-Christo ynezcalilitzin ipampa nezcaliliztica, ticiximati, ca in toteotzin, ahmomiquini, nezentlamachtilizecatzintli; in miquiztli, yhuan tlacatecolotl yntepanahuicatzin; in melauhcayotica neltocoz ytechcopatzinco in toteucyo Jesu-Christo. Yequene, in ynezcalitzin, otechmotlacatilili, in tonacayo ynezcaliliz, nozo ipampa yehuatzin oquimochihuilli (fue causa eficiente, no es decible de otra suerte) nozo ipâpa yoctacatitechtzinco in timochtin titotlatlalia ictitozcalizque. Auh ytechcopa in nacayo, nozo tlactli ynezcaliliz, quimitalhuia in San Pablo, ipampa zeoquichtli ohuala in miquiztli, no ipampa ze oquichtli ohuala in mimiccanezcaliliztli; yeica, ca inquexquich oquimochihuili in Toteotzin ipâ tomaquixtiloca yteoichtacayotzin, in ytech in toteucyo Jesu-Christo ynacayotzin [108] omopilotzino (metaphora, yssó, ò se valiô de ella) yuhquima tlachihualoni; ica on, ynezcalilitzin tlachihualoni mochiuhtica, ic mochihuaz in tonezcaliliz. No hueliz motoz octacatl ipâpa, ynezcalilitzin, in ocachi zenca tlazencauhcatzintli, auh quename in ytlactzin, nezcaliliztica, omoyancuili, ah micca netimaloliztica, zan no in totlac in achtohuaqui, zotlauhqui ocatca, netimaloliztica, ah miquinyotica moiancuicancuepaz, ca quenin quitoa in Sâ Pablo tictochialia in totemaquixticatzin Jesu-Christo, in quimopatiliz, in to necnomatiliztlac, tlachiuhtli, nozo tlapictli, ytechtzinco in ytlanextlactzin, auh inin nohueliz motoz itechpa in taanima iquac tlatlacolpâ mictoc, ipampa quename in Jesu-Christo ynezcalilitzin, teoctacatlaliloz, quiteititia in San Pablo ica in in tlatolli, quename in Jesu-Christo omozcalitzino, ynetimaloliztica in Dios Tetatzin; zannotehuan, ma tinenemican yâcuic yoliliztica, yeica, ca in tla yuhquimaotiquauhtocoq^ ytech in ymiquiz xiptlayotzin, noyuhtiquauhtocozque ytech in ynezcaliliz (assi Cornelio) in Jesu-Christo omozcalitzino yeahmomiquini, in miquiztli yeahmo occepa ipantzinco tlatocayotiz; ca ipampa in tetlatlacol omomiquili zepa, auh yemoyolitia yhuictzinco in Dios, zannoamehuan ximomiccamatican ihuic in tlatlacolli, auh ximoyolmatican yhuictzinco in Dios icatzinco in Jesu-Christo.	
Duo igitur.	
[14. Mexic.] Ontlamantli octacatl ytechtzinco tiquixtizque in in toteucyo Jesu-Christo ynezcalilitzin; in zentetl, caiquac ye oticpacque in tlatlacolli ycatzauhca, maticpehualticâ occeiancuicnemiliztli; ipan pepetlacazque in qualtihuanime ynzemazitiloca (integridad) ah tlatlacolchihualiztli, nematca nemiliztli, yectiliztli, tlamelauhcachihualiztli, yhuâ quallachihualiztli, yhuan necnomatiliztli. Auh inon tlamantli, yehuatl in ipâ tihuecahuacatiezque in qualnemiliz zemitoliztli, inic ytepalehuiliztica in Dios, aictitiquanizq^ ytech in tlamelauhcachihualiz otli; itic nozo ipan yeoticalacque; auh San Pablo ytlatoltzin, ahmo zan quitoa ca toctacauh mochiuhtica in Christo ynezcalilitzin; no quitenquixtia, ca techmomaquilia chicahualiztli inictitozcalizque, yhuan inic yectiliz otlipan, tinenemizque yhuan ticpiazque in teotenahuatilli; yeica, ca, quenin ytechtzinco in ymiquilitzin, ah mozan titixcuitia ic ytechpa in tlatlacolli timiquizque; zâno titoyecchicahua [110] inic yhuicpa timiquizque in tlatlacolli, noyuh in ynezcaliliz techchicahua inic ticicnopilhuizque in tlamelauhcachihualiztli inic zatepan tictomahuiztilizque in Dios yectiliztica; yhuan ipâ tinenemizque in yancuicnemiliztli yhuic otitozcalique; ipampa inin ocachi oquimochihuili in toteucyo Jesu-Christo ynezcalilizticatzinco, ca in aquique ynahuactzinco timicticatca yhuic in tlalticpactli yhuan yhuic in tlatlacolli, no inahuactzinco titozcaliani yhuicpa in yancuicnemiliztli.	
Huius resurrectionis.	
[15. Mexic.] In nezcayotiliz machiotl in mopiazque ytechpa inin nezcaliliztli otechmotitili in Sâ Pablo, caiquac quitoa; intlà, ammozepanizcalique inahuactzinco in Christo, maxicmotemolican in acomani; in campa in yehuatzin ymayeccampatzinco in Dios mehuititica, chipahuacquiteititia; ca in aquinquelehuia, yoliliztli, mahuizotl, nezehuiliztli, tlatquitl; in quipiazque mochi inin ompa campa moetzinotica in Christo, inique [111] melauhcayotica ynahuactzinco omozcaliq^, auh iquac tlacuilollapihuia in San Pablo, maxicmohuelicamachitican, in acopacayotl, ilhuicacayotl, ahmo in tlalticpacayotl; oquitlali, ma zan machiotl ipâtic itazque, azo nel otitozcalique, inahuactzinco; ipampa quename in huelicamatiliztli (sentido del gusto) teyolpachihuitia; qui nezcayotia, in tlac, chicahualiztli yhuâ pactinemiliztli; zannoyuh in tlaacaquihueliccamatiz; in tlen melahuac, in tlen yectli, in tlen tlamelauhcachihualli, ihuan icayanima iticmatilitzin, quihueliliz in ilhuicacayotl neyollaliztica; inin huelazica m acho (se conoce consequêcia) ca omozcali, yhuicpa in yancuic teoyotica nemiliztli ynahuactzinco in Jesu-Christo.	
	
[112] David Propheta, E c.	
[1. Mexic.] In achtoitoani David, quimohuecaitiliaya; motemiltiticatca Espiritu Santo tica; in toteucyo Jesu Christo ytlazo nezentlamachtiliz netlecahuilitzin, quimmonochilia in mochtintlaca inicquimoyectenehuilizque inin tepanahuiliztli; ica inin tlatolli, in anmochtintlaca, ximatlatzotzonacâ (era modo de celebridad hazer ruido hiriêdo una con otra las manos segun Lorino) ximoyollalican; yhuicpatzinco in Dios, papaquiliz tzatziliztica omopahpahcatlecahuitzino in teotl, auh ytech inin tlatolli; quimomachitiz in teoichcapixqui, ca huel monequi miec necui tlahuiliztica; netêquixtiloz, yhuan quincaquitiz in tlaneltocanime; macahmo zan ymixtlamachiliztica; ahmo zan tlaneltoquiliztica cazicamatizque; ca nó, tlachihualiztica, qualnemiliztica quitenquixtizque, nozo quiteititizque, ica ytepalehuilitzin in Dios; inin neltoconi, tel, ca in chiquazentetl ytechpohui in ipâ tlatolo yhuicpa inin teoichtacayotzin, monequi mamachizti in ytlacuilolyolo, huelmonequi, ic in tlaneltocanime quichicahuaca neltocazq^; ca iquac in toteucyo Jesu-Christo, yeoquimozencahuili in tomaquixtiloca; ichihualocatzin, omotlecahui in ilhuicac ica ytlactzin yhuâ ica yanimatzin, auh inin, inicoquichtzintli; ca inicteotl, aic omoquanitzino ytech in ilhuicatl; ipâpa ica yteoyotzin no huiampa motlatemiltilia.	
Ascendisse.	
[2. Mexic.] In toteucyo Jesu-Christo omonomatlecahuitzino in ilhuicac; ahmo temac opalehuiloc; ahmo tetencopa, omacoctzino yuh in Elias, ca tlecalmalacachô ipan ilhuicac, oaconapalolo ahmonó yuh in Achtoitoani Abacuc; nozo yuh in Phelipe cainique teo tepalehuiliztica oacocuiloque yhuâ huecatlalli onenêque, otlanalquixtique. Auh ahmo zan inic teotl motlecahui, teohueihuelitiliztica; ca zanno inic oquichtli, ipampa manel inin ahuelizquiachihualoz tlalticpac yuhcatlatecpantica; ma zihui, inin chicahuaca huelitiliztli ytechtzinco catca in ytlazoanimatzin, oquimolinili in ytlactzin, yhuan hueloquimacocuili quename oquinec; auh in ytlactzin, in yeoquimomazehuica in nezentlamachtiliztli, huel qui motlacamachitiaya in yanimatzin, auh ipampa on, omixcoyantlecahuitzino, inic teotl yhuan nicoquichtzintli, yuh tictoneltoquitia.	
In altera, E c.	
[3. Mexic.] Ipan in occe neltococatlaxelolli icuiliuhtica inin tlatolli, ymayeccampatzinco in Tetatzin mehuititica; ipan inin tlatolli, tlanemililoz, ca in teo amatlacuilolli miecpa quimaxcatilia in Dios, in totlallo yyuhcayo; inic totlaazicamatiliztitech motamachihuaz (que entienden los Indios, ni pueden decirseles de figuras rhetoricas?) yeze, in toteotzin, quenin Espiritu metztica atleytlallo, nozo ytlacyoqui mopialia; mazihui quenin tlalticpacayopan, ocachi huei ticmahuizocamati in aquin temayeccampa motlalia; zan no ticcopina yhuicpa inilhuicacayotl; inic ticchipauhca tenquixtizque, in nezentlamachtiliztli, in oquimomazehuitzino in toteucyo Jesu-Christo ocachihuei in ahmo in occequintlaca; auh yuhtictocuitia ca ymayeccampa in Dios Tetatzin mehuititica. Auh inin tlatolli, mehuititica, ahmo quitoz nequi ytlactzin ytlaliloyan, nozo ynetlaliayan; mazan yeloayan; zan quitoznequi inin huelitiliz nezentlamachtiliz neaxcatiliztli in ymatitechtzinco in ytlazotatzin oquimozelili, in ytechcopa quitoa in San Pablo, oquimoyolitili intlan [115] in mimicque yhuan oquimochicahuacatlalili yma yeccampatzinco, in paninmochtin, intlatoca pipiltin (Principados) inhuelitilizecatzitzintin (Potestades) yecchicahualizeque, yhuan in teteuhtin, ylhuica pipiltin (Virtudes y Dominaciones, ó los mismos dominantes en concreto, toda esta inteligencia es de Cornel. Alap.) yhuan ipan mochitocaitl, in tenehualo, ahmo zan axcan, canó ipan zatepanhueca huitzcahuitl yhuan mochi yicxitlantzinco, oquimotlaxili. Itech inin tlatolli neztica ca inin necuiltonoliztli, yuh huel yaxcatzin caahuelqui maxcatiliz aca occe tlayocoyalli; auh occecni ytlacuilolpan quitoa, nozomotlatlania in San Pablo, acyehuatl in Axeltzin oquimolhuiliquemanian. Ximotlali no mayeccampa? Caniman, ayac.	
[116] Sed articuli, E c.	
[4. Mexic.] Inin neltoconi ymachocatzin qui momelahuiliz in teoichcapixqui in tlaoquimonohuili in toteotzin netleca huiliz ytlacuilolo, in oquimocuilhui San Lucas ipan Apostolos me yntlachihualitzin; auh yhuicpa in ytêquixtiloca huelmonequi matlanemililo, ca in occequin ynemiliz teoichtacayome, oncan moquetza ipan ynetlecahuilitzin, auh oncan mozentzacua in ytzonquixtiloca, ipampa, quename ytechinynenacayotilitzin, opeuhque in ixquichtin in toyectlanetocanemiliz yteoichtacayohuan; zanno yuh ipan in ynetlecahuilitzin, tlami inyotlatoquilitzin (peregrinacion) yequene in occequin neltococa tlacuilolli; in Christo ytechtzincopohui, quiteititia in ynecnomatilitzin ytlatelchihualocatzin caatleocachi necnomatqui, ocachi tlatelchihualli hueliz ilnamicoz, quename in Dios Ytlazopiltzin, topâpa, omonacayotitzino, omotepitontzino, yhuan oquimonequilti motlaihi ohuiltiz, yhuan momiquiliz, ma zihui in tlentictocuitia ipâ occe neltoconi, quin omoteneuh, ihuan ipan inin; ca omozcalitzino, yhuan ca omotlecahui inylhuicac, auh ymayeccampatzinco inytlazotatzin mehuitica; atlehueliz motoz ocachi temizauhqui inicchipahuacaitoloz in yhuei mahuiztlatoca tenyotzin, yhuan ynezentlamachtilitzin.	
Iam his expositis, Ec.	
[5. Mexic.] Yeotlatenquixtiloc inin: auh in axcan, miec necuitlahuiliztica temachtiloz, tle ipampa, omotlecahui in ilhuicac in toteotzin Jesu-Christo. Achto, ipâpa in ytlactzin, in nezcalilizpan omacotzino in ahmiccanezentlamachtiliztli ahmoqualmachotzinozquia; inin mixtecomactlalyeyantli, ynechantiliz; ca zan inhuecapan, pepetlaca ilhuicacaltzintli; auh ahmo zan inic quimozentlamachtiz, in ynecuiltonoliz yeyantzin; in oquimocnopilhuili yca ytlazoezotzin; zan no inicquimocuitlahuiliz in tlen to maquixtiloca ytechpohui; zatepan inic tlachihualiztica quimoneltiliz, ca ytlatocayotzin, ahmo tlalticpac tlatocayotl, ipampa in tlaltipac tlatocayotl; tlalo, polihuini, yhuan miec tlatquihuacayotica ma zi, auh in ytlatocayotzin, ahmotlalo quename in quichiaya in Judios me, ca teotlatocayotl [118], ah tlamini, auh oquimoteititili, ca in ytlatquitzin teopouhqui, iquac ilhuicac oquimotlalili ynetlaliayan; auh ompa, in aquique necuitlahuiliztica, quitemoa in teotlamantli, inique ocachi, tlatquihuacamachozque ca yuh quitoa in Santiago, ca in toteotzin oquimmopepenili nican zemanahuac; in icnotlaca, ca tlaneltoquiliz tlatquihuaque, yhuan cahuililozque in tlatocayotl, in Dios oquimmonetoltilili in quimotlazotilia. Auh nó oquimonequilti iquac omotlecahui, matehuâtin tanimatica toquallaelehuiliztica, tictotoquilitiazque in ompa ilhuicac; ipampa, quename ymiquiliztica yhuan ynezcaliliztica octacatl otechmocahuilili, inic taanimatica timiquizque yhuan titozcalizque; zanno ynetlecahuiliztica techmomachtilia; in nican tlalticpac tonoque; matitonomahuicacan inilhuicac totlalnamiquiliztica, yhuan tictocuitizque, ca ahmo tinicanchaneque, ca tictemoa, ti Santo me ynchanecapohuan, ihuantiycallacatzitzihuan (domesticos) in Dios; quename quimitalhuia in San Pablo; into, tlamanitiliz (segun Calpino) in totlaelehuiliz (segun Cornelio Alapide, que dice nostra conuersatio, idest, ad Cælum tendimus) ilhuicac catqui.	
Iam uero.	
[6. Mexic.] In zenca qualtin, ahmo zan tlapoaltin, ahmono netenquixtiloni, in topan oquimonoquili Dios yteicnelilitzin, yenepa oquimocuicaehuili in David; in oquimonahuaitalhui in San Pablo ica inin tlatolli, iquac in Christo omotlecahui inilhuicac oquimotlamalitiquiz, in tlamaliztli, miec tenemactli, oquinmomaquili in tlalticpactlaca. Inin oneltic, ca ipan matlactliilhuitl; nozo matlactlilhuitica, ynyeomotlecahui oquin momaquili in Espiritu Santo, auh ica yxachicachicahualiz, oquin motlatemiltili, in tlaneltoca yxachiiotl (multitud de fieles) auh oquimoneltili, in oquimmonetoltilili in ytlamachtilhuan. Ammo techmonequi, in manehuatlnia; in tlacaahmo niauh ahmo ammopanhualmohuicaz, in teyollaliani Espiritu Santo; auh in tla, niaz, ca namech hualmihualiliz. No ihuan, omotlecahui, quenin quitoa in San Pablo, inic ixpantzinco in Dios Tetatzin, totepantlatocatzin mochiuhtzinoz. Nopilhuanê, quimitalhuia in Sâ Juan; inin namechicuilhuia in icahmoantlatlacozque; aun intlaaca tlatlacoz [120] totepan tlatocatzin tictopialia ixpantzinco in Tetatzin, yehuatzin in yecnemilizecatzintli Jesu-Christo, ca ipanehua monomahuenchihua ipampa in totlatlacol. Auh atle onca occêtlamantli; in quimpahpahquiltiz, quinyollaliz intlaneltocanime; quename in quipiazque in Jesu-Christo, yuh totepachocatzin, totetlatlauhtilicatzin; ytechpa intomaquixtiloca; ca ixpantzinco in Dios Tetatzin huel huei ymahuiztica, yhuan yixitalocatzin (aceptacion, o gracia) Tlatzaccâ, otechachtotlalilito in toyeyâ, in omotlanetoltilica; auh totêcopa, huel yehuatzin in totzontecontzin oquimaxcatilito in ilhuicac necuiltonoliztli; ipampa iquac omotlecahui in ilhuicac otechmotlapolhuili, in ilhuica calacoayan, in tzaucticatca ytlatlacoltica in tachtotatzin Adan, no otechchichihuilito inilhuicac yohui inic ompatiazq^, quename oquimmolhuili in ytlamachtilhuan, cochcayopan; auh inic tlachihualiztica quimoneltiliz; oquimmohuiquili in ilhuicac, yxayaca italoyantzinco (Bienaventuranza) in qualtintetahuan ymanimahuan in oquimmomaquixtilito in ompa mictlan.	
Hanc cælestium, E c.	
[7. Mexic.] Innin zêca temizauhca ilhuica nemactlatquihuacayotl otecpanililo; in pahitaliz zentec panalli; ipampa, intotlaneltoquiliz itlacnopilhuiliz, ytech omocniuhti huei tlatzonehualli (colmo, ô monton) yeica, ca in tlaneltoquiliztli ipancatqui, intlenahmo mota, yhuâ in hueca catqui ytech in tlaazicamatiliztli, auh ipampa on, intla in toteucyo Jesu-Christo, ahmo totechomiquanizquia; motepitonozquia in totlaneltoquiliz ytlacnopilhuiliz; ye in, yehuatzin qui mitalhuia, tlemachtlacnopilhuianime in ahmo otlaitaque, yhuan otlaneltocaque. Yequene, in ynetlecahuilitzin, huelquitlapaltilia in toyollo ynetemachiliz, ipampa; ticneltoca, ca in toteucyo Jesu-Christo omotlecahui in ilhuicac, yma yeccampatzinco in Dios Tetatzin oquimoyeyanmaquilito in tonacayo; titemachizticate, ca tehuantin in tiycocotoncahuan ompa tontlecozque yhuan totzontecontictozetilizque, auh inin yehuatzin oquimoneltili inintlatoltica, Notatzinê, in otinechinmomaquili nicnequi ma notloc yecan, in campa ne, nonca. Tlatzacâ otictomazehuique in huei tetlaocoliliztli, ca otech cuilitihuetz in totetlazotlaliz yhuan intoyollo, yhuan Espitiru Santo tica, oquitlecuinaltili, ic melauhcayotíca omotoc, caoncan catqui in toyollo, in campa, in toteocuitla pialoyan.	
Ac profecto.	
[8. Mexic.] Melauhcayotica, in tla in toteucyo Jesu-Christo, monemitizquiatlalticpac, mochi in totlanemililiz ytechtzinco yuhquima zaliuhtiezquia, ic tictotilizque zan inin oquichtzintli tictlayehuacaquizquia (uerbo exquisito, atendieramos) intechichihuiliaya ixquich teicneliliztli, yhuan tlalticpac tetlazotlaliztica tictlazotlazquia, auh tlaomotlecahui in ilhuicac, inin totetlazotlaliz, oquimoteoyotilili (lo espiritualizò) yhuan otechteoyotica tlazotlaltili in axcan tictotilia canapayacatzintli (ausente) auh inin itla ticcaqui Apostolos me ne ixcuitiltica, caiquac ymixpan metzticatca in Jesu-Christo; ipan quimomachitiaya zan tlalticpactlacatl, auh itla, ticcaqui yehuatzin ytlaneltiliztica iquacquimitalhuia. Huel ammotechmonequi manehua nia. Ipampa inin ah tlazencauhca tetlazotlaliztli, icaquitlazotlaya iquac imixpan metzticatca mozencahuazquia teotetlazotlaliztica, ica Espiritu Santo yhualalitzin, ipampa on; niman oquimotalhui intlacahmoniaz [123] in Teyollaliani ahmo ammopan hualmohuicaz.	
Accedit, E c.	
[9. Mexic.] Onazi, no, ca oquimomahuiztilili, in ytlaneltoca nezentlaliliz tictocayotia, Santa Iglesia, inyacanaloz Espiritu Santo ytlanextica; auh intlan in tlalticpactlaca oqui motlazo ixquechili yehuatzin in San Pedro; ichcapixcatzintli yhuâ huei teopixcatlatoani. Zatepan; quezquintin oquimixquechili Apostolosme, zequin achto itoanime, zequin Evâgelistas me, zequin temachtianime; auh in ye ymayeccâpatzinco in Dios Tetatzin; quinmoxexelhuitica, miec tenemactli; auh in San Pablo quitoa, tehuantin intizezeyacan, omaquililo in yteonemacctzin; quename in Christo oquimonequilti, itlanequiliz tlatamachihualiztica (sic Cornel.) zan tlatzaccan, in tlenachto, otitemachtique, itechpatzinco ymiquilitzin, ihuan ynezcalilitzin; noyehuatl, quilnamiquizque intlaneltocanime [124] ytechpa ynetlecahuilitzin; ipampa, manel, ticchuiquililizque in tomaquixtiloca; in ytlaiyohuilitzin; ca itlacnopilhuiliztica oquimmotlapolhuilili in yecnemilizeque in ilhuica calacoayan; yeze, ynetlecahuilitzin, ahmo zan toctacauh mochiuhtica, ica taacotlachiazque, ihuan ilhuicac totlalnamiquiliztica tontlecozque; zan no, techmoteoyotica chicahualtilia, ictihuelitizque yuh toconchihuazque.	
	
Tria sunt.	
[1. Mexic.] Yeitlamantli ytequitzin in toteucyo Jesu-Christo, quimopialia, inic quimotêyotiliz in ytlazonamictzin Santa Iglesia, temaquixtiliztequitl, tepâtlatocatequitl, yhuan tetlatzontequiliztequitl; auh quenin yeoneltic, in achto tlacuiloxexelolpâ, ca intlaca, omaquixtiloque ytlaihiyohuiliztica yhuan ymiquiliztica, auh ca ynetlecahuiliztica, oqui mozelili in tepâtlatocatequitl axcan motecpâtiuh, ipan inin neltoconi melauhca itoloz, ytetlatzontequililitzin, auh inin; nicancatqui [125] in ychicahualiz. Ca iquac yetlamiz in zemanahuatl, huelipan inin tonalli in toteucyo Jesu-Christo quimotlatzontequililiz in ixquichtintlaca.	
Sacræ enim. E c.	
[2. Mexic.] Inteoamoxtlacuilolli quitoa ca ome yhualalitzin in Dios Ypiltzin, zentetl, iquac ipampa in tomaquixtiloca, oconmanilico intlalticpac nacayotl, yhuan omooquichchiuhtzino, ichpochxilantzinco in Santa Maria, auh occetzin, iquac zemahuatl ytlamian motetlatzontequililiquiuh; inin hualaliztli teoamoxpan motocayotia Dios yzemilhuitzin, ytechpa quitoa in Sâ Pablo; ytonaltzin in Dios, macazanichtequiyohualtica hualmohuicaz, yhuan in totemaquixticatzin inin tonalli, yhuan inin hora (no ay nombre de hora, ni la he hallado, ni lo he oydo) ayac quimati. Auh ytechpa in tetlatzontequililiztli, ma ixquich S. Pablo ytlatoltzin; huelmonequi ma in timochtzintinezicâ, ixpan in ytlatocaicpaltzin [126] in toteucyo Jesu-Christo, inic zezeyaca tlapoaz, quitoz in ynomatlachihual, in yuh otequit, otlacotic nacayopan, in azoqualli quichiuh, ahcanozo moqualli. Auh inteoamoxtlitêtica, tlaneltiliztica, ic, ahmozan neltiz in omotoc, zanno inic teixpan, quitlalizque in teoichcapixque, ca quename in ixquichca opeuh in zemanahuatl, mochtin quelehuiaya in Dios yzemilhuitzin ipan omonacayotitzinoco, ipâpa ytech inin teo ichtacayotl quitlaliticatca in ynnetemachiliz, nozo ynmaquixtiloca ychialoca; zannoyuh iquac yeomomiquili yhuan ilhuicac omotlecahui, matic elehuican huei tlaelehuiliztica in ytonaltzin, icticchixtiezque in ynecuiltonoliz hualalitzin.	
Sed duo tempora.	
[3. Mexic.] Ontlamantli cahuitl; quitazque in teoichcapixque inic quitenquixtizq^ in omotoc; ipan, in zezeyacan ytechmonequi ixpantzinco tlaliloz in Dios yhuan tlatzontequililoz ytechpa in tlalnamiquiliztli, tlatolli; yhuan tlachihualiztli; yhuan quizelitihui, quiihiyohuitihui [127] in tetlatzontequiliani ytlatzontequiliz tlatoltzin; in zentetl, yehua, iquac in tizezeyacan timiqui, canimâ nezi, moquetzaixpan in Dios ytetlatzontequiliayan, auh oncan, tlatemolilo, inquexquich oquichiuh, oquitoc, nozo oquilnamic; auh inin motocayotia cecni, nonquatlatzontequiliztli. Auh inocce iquac zetonalpan; zeyeyampan in mochitlacatl (este es el que usan; el que debe ser es el que se sigue) ixquichtintlaca, mozepan quetzazque ixpâ in Dios ytlatocaicpaltzin, inic mochtintlaca; nepapan cahuitlipan onêque, inyenepa ocatca, yhuan in iquac onyezque, quitozque, yhuanquicaquizque, in tlen mochtin yntechcopa otlatzontequililoc; auh inin tetlatzontequiliz yixpantililoca, huel huei tetlatzacuiltiliztli yez yhuicpan in ahqualtin; auh in qualtin; huelquimomahuizalhuizque caahuiyacamatizque; in ytlaxtlahuil yhuan in ytlaquilo, iquacmoteixpantiliz tlen, nozo quename inzezeyacan ocatca nican tlalticpac nemilizpan; auh inin ytoca in mochtin nepapan tlaca yntlatzontequililoca.	
[129] De quo illud, E c.	
[4. Mexic.] Axcan monequi, temachtiloz tleipampa, mochihuaz in nepapantlaca yntlatzontequililoca; intla ye in zezeyacannonqua otlatzôtequililoc; yehuatlin: ipampa, iquacyeomicque, quemanianquicauhtehua in ynpilhuan, ca quintlaehecahuilia in yntahuan, zequin tlamachtiltin; inquin tlazotla, in ynoctacahuan; auh ica in yntlachihualhuan: motlapihuia; huehueya in yntlaxtlahuililoca, nozo in yntlatzacuiltiloca in mimicque; quenin, no, inin paitaliztli, nozo inin netoliniliztli, miectin ymaxca yhuan ahmoachtotlamiz; in ahmohualaz in zemanahuatlatzaccantonalli; huel neneucaqualitalo, in ytech mochi inin, qualli yhuan ahqualli ynelhuayo, yectlatzontequililoz; auh inin, ahmochihualoni, intlacaahmo mochtin mozepantlatzôtequilizque. Nican no, onazi, ca quenin, miecpa, in qualtin ynmahuizo, tlatlacalhuilo, auh inahqualtin, ahtlatlacocamacho; inteotlamelauhcachihualiztli, quitlania ma inqualtin mahuizo cuepililocan, in oquin quixtilique tlatoltepinauhtiliztica; intlan intlaca; auh inin teixpâ mochihuaz. Yequene, quenin in oquichiuhque inqualtin yhuan inahqualtin, oquichiuhque tlactica in nemilizpan noytechquiza; ca in quallachihuali, yhuan inahquallachihualli; yntechpohuiz in tlactin; in tlachihualoni (instrumento) ocatca; huelzencamonequiaya, tel in intlactin xexelhuililozque, yhuan ymanimahuan in nezentlamachtiliz tlaxtlahuilli, nozo in tetlatzacuiltiliztli, auh inin, ahmonó huelchihualozquia, in tlacaahmo ica mochtintlaca ynnezcaliliz, yhuan yntlatzontequililoca. Tlatzacan, ipampa in tlen techpactia; yhuan in techtolinia [130] nozo intlentepacti, yhuan intlêtetoneuh, in, tlanenehuililiztica in pâmochihua in qualtin yhuâ in ahmoqualtin, neltizquia, ca mochi, chihualo, Dios ytlaimatiliztica yhuan ytlamelauhcachihualiztica; huelyectli ocatca; inahmo zan maquililo inqualtin yntlaxtlahuil, yhuan inahqualtin yntlatzacuiltiloca, ipan in hualazcahuitl (tiempo uenidero) ca zanno teixpan tlatzontequililoz, ica, ocachiquipepetlacaitazq^, auh nò inic mochintin, quimoyectenehuilizque in Dios, ipampa ytlamelauhcachihualitzin, yhuan ytlaimatilitzin; ipâpa inin ah melauhcateteilhuiliztli, ica in yecnemilizeque, quemaniâ, inic nacayoque, tenaya, chocaya, iquacquitlanemiliaya in ahqualtin, huellatquihuaque yhuan mahuizotica, macazan xochiyotia, icaonquitoa in David, in nocxi achiuhqui omolin, in nocxi machiotl, onoquiuh, ipampa; yuhquima, oninoxico innicita intlatlacoanime ypaccanemiliz. Auh zatepan quitoa: izcatqui, ca intlatlacoanime, tlatquihuaque huelmiec yntlatqui, auh onicito; anca, zan tlalhuizonicyectili in noyollo, yhuan intlan inahtlatlacolequeoninomaatequi; yhuâ onihuitecoc zemilhuitl, yhuan in notlatzacuiltiloca, zezenyohuatzinco; zezêtlahuizcalpan (Calpino uerbo matutinum) auh inin tetzatziliztica, miectin tena (se quexan) Ancamonequiaya; ma mochihuani in mochtin yntlatzontequililoca, inic ahmo quitozque in tlaca; ca ilhuica têcomonemititzinoa in Dios, auh ahmo quimocuitlahuiaya in tlalticpactli, inin melahualiztli; ozemitolo ytech in matlactlomome neltoconi, inic intlaquezquintin ymixtlamachiliz moyoltzotzonazq^, ica inin temachtil melauhcayotl, motlaneltocachicahuazque yequene; [131] intlaomotlali in tetlatzontequiliztli, monequiaya in momayollalican inyectin, yhuan mamomauhtican in ah qualtin; inic tla oiximachoc in Dios, ytlamelauhcachihualitzin, inyectin ahmozotlahuazque; auh in ahyectin monemilizcuepazq^, teimacaxiliztica, yhuan in ahtlamilize tetlatzacuiltiliz netemachiliztica, ipâpaon in toteucyo Jesu-Christo, iquac omotlatolti ytechpa intlatzonmacailhuitl oquimomelauhcatenquixtili ca in nepapantlaca tlatzontequililozque, yhuâ oquimocuilhuica mochiotili in inahhuecacahuitl, inic intlaoticitaque ticcaquizque, ca yeaocmohuecapolihui inic tlamiz in zemanahuatl. Auh zatepan, iquac yeomotlecahui inilhuicac, oquinhualmihuali in Axeltzitzintin, ic oquinyollalico in Apostolos me, inhuellaocoyaya, icain yyalitzin; ica inin tlatolli. Inintzin ca yehuatzin in JESUS, ca ahmotechomiquanitzino, omotlecahui inilhuicac, zannoyuhcatzintli hualmohuicaz, inquename anquimotilique in omohuicac in ilhuicac.	
Verum Christo.	
[5. Mexic.] Inteoamoxtlacuilolli qui melauhcaitoa, ca toteucyo Jesu-Christo, omaquililoc intetlatzôtequiliztequitl; ahmo zan inic teotl, zanno inic oquichtzintli ipampa manel [132] intetlatzôtequiliz huelitiliztli yntechtzincopohui imeixtintzitzin teotlacatzitzintin, ocmolhui, tictaxcatilia in Dios Tepiltzin; quename nò, ticitoa cayehuatzin ytechtzincopohui in tlamatiliztli. Auh ca inic oquichtli quimotlatzontequililiz in zemanahuatl, mochicahuaca neltilia ica ytlazotlatoltzin in oquimotalhui, quename in Tetatzin, monomayolitia; noyuh oquimonemactili in Ypiltzin ma monomayoliti, ihuâ oquimomaquili huelitiliztli inic motetlatzontequililiz, ipampa oquichpiltzintli metztica; quitoznequi, ipampa oquichtzintli, nacayocatzintli.	
Decebat, E c.	
[6. Mexic.] Huel qualneziaya; inyehuatzin Jesu-Christo motetlatzontequiliani; ipampa intla intlalticpac tlacatlatzontequililozque; ma quimotiliani ynacayo ixtololotica, intetlatzôtequiliani; yhuan ynnacazticaquicaquizq^ in tetlatzontequililiz tlatolli, in motenquixtia yhuan ynneimatiliztica quizelizque; auh no, huella melauhcachiuhqui ocatca; in mochtinquitazque in tetlatzontequiliz icpaltzin, ipan mehuititica, intetlatzontequiliani, [133] in otlatzontequililoc, tlalticpac tlaca ytlahuelilocatetlatzontequiliztica; icaon, in San Pedro, iquac ychan zetlacatzintli ytocacatca Cornelio; quitenquixtiticatca, intlaneltoca tlacuiloxelolli qui temachti; ca in Christo omamazoaltiloc; ihuan ca in Judios me oquimomictilique, ca eilhuitica omozcalitzino; ihuâ oquimocniuhtili inin tlatolli; otechmotequiuhtili ictiteotlatolchihuazque, yhuan titlaneltilizque ca yehuatzin oquimixquechili in Dios, yolque ihuan in mimicque yntetlatzontequilicatzin.	
Tria hæc, E c.	
[7. Mexic.] In teo amoxtli qui melauhca itoa ca intetlatzontequililiztli quiyacanazque yei tlamantli machiotl, in ze, in Evangelio yteotlatolchihualoca, nohuian zemanahuac; in occe nezepantlaxeloliztli; auh inetetl, in tlahuelilocapol in Christo yixnamicauhmotocayotia Anti-Christo; yuhquimitalhuia intotemaquixticatzin, inin Evangelio ytlatoltzin nohuian zemanahuactenehualoz, ictlaneltililoz ytechpa in mochitlacatl; auh iquac on, tlamoaz. Auh in S. Pablo techmotlacanonochilia, inic macayactechquamana, yuhquimà, tech ilhuiz ca yeahmohuecacatqui Dios yzemilhuitzin, [134] ipampa intlacahmo achto teyacanaz; in tlacca nezepâ iquaniliztli, yhuan moteixpanhuiz in tlatlacoanipol, Anti-Christo, ayahmo tetlatzontequililoz.	
Quod autem. Ec.	
[8. Mexic.] Quename tetlatzontequililoz; hueliz quiximatizque in Teoichcapixque, ytech in Daniel yach to itoliz, ytech in Santo Evâgelio ytlatoltzin, yhuâ ytech in San Pablo. Yequené nican; ca quiztiz in tetlatzontequiliz tlatolli, inquimotenquixtiliz in totemaquixticatzin; in quimotiliz in qualtin teicneliliz ixtololotica, in yma yeccâpa yezque yhuan quimmolhuiliz, xihualhuian in notlazotatzin yn, amytlateochihualhuan, xicmocuiltonocan, xicmotlamachtican in tlatocayotl in oanzencahuililoque ypeuhyan in zemanahuatl; auh ytech inin tlatolli, yehuantin, quicaquizque caatleoccentlamantli, ocachiteyollali hueliz mocaquiz, auh iquac quinenehuilizque ica in ahqualtin, in tlatzacuiltiloca tlatzontequililiztli, quimatzique ca ica inin tlatolli, notzalo, in qualtin, inic miquanizque ytech [135] in tonehuiztli, yhuicpa innezehuiliztli; ytech in choquizixtlahuatl yhuicpa in huei papaquiliztli, ytech innetoliniliztli yhuicpa in ah tlatzômanca nezêtlamachtiliztli, in yehuantin oquicnopilhuique ica in teotlazotlaliz tlachihualtin.	
Deinde, E c.	
[9. Mexic.] Zatepan mixcueptzinoz, ynhuicpa in yopochcopatzinco cate, yhuan, in pan quimonoquiliz; in yzomaltzin, quimmolhuiliz, ximiquanicâ, inantlatelchihualleque, in ompa ah tlatzomancatleco in ozêcahuililoque in tlacatecolotl yhuan yaxelicnihuan. Ipan inin tlatolli, ximiquanican, huelhuei netoliniliztli tenquixtilo, ica motlatzacuiltizq^ in ah qualtin, ca ytech in ytlachialocatzin in Dios huecca tlazalozque, auh atlenetemachiliztli yntechmocahua ic quemaniâ quimomazehuizque; in ixquich quali, auh inin quitocayotia in Teotlamatinime, tequenchiuhca chichinaquiliztli (pena de daño) quitoznequi ca in ahqualtin ompa [136] mictlâ aicquimotilizque in Dios ytlazoxayacatzin; auh inin tlatolli, inantlatelchihualleque; ahmozan quen, quintlapihuiliz in ynetoliniloca; ca intla iquac, ytech in Dios yyxpanyotzin, omiquanizquia; quicnopilhuizquia manelachitzin, tlateochihualiztli, inôhuelizquia quinyollaliz; auh quenin atleinon huelizquichiazque, icquitepitonolhuiliz in chichinaquiliztli; melauhcayotica, iquactlazalozq^, quimmo huihuicaltiliz in teoqualanaliztli miec; tehuihuicaltiliztica.	
Sequitur.	
[10. Mexic.] Zatepan motecpana inin tlatolli, in ahtzomancatlaco auh inin tonehuiztli, quitocayotia in Teo amoxtlamatque, nematiliz tonehuiztli; ipampa, tonacayo nematilizpâ, motoneuhcamati, quename mochihua, ica in mecahuitequiliztli, nozo occentlamantli tlaihiyohuiliztli, auh intlan inin tecococ huelmelahuac, ca, in tletonehuiztli, huel zenca toneuhcamacho, [137] auh inin ytechmocniuhtia; in aictlamiz, mochipamantiez, auh nican nelti ca in tlatelchihualtin yntlatzacuiltiloca; ytech mozentlalia in nepapan tetlatzacuiltiliztli; inin nelti ipan inin tlatzacantlatolli, in ozencahuililoque in tlacatecolotl yhun in yaxelicnihuan; ipampa yemachizti, ca ocachi ticyolpaca zelia in tetoneuh, iquac oncatqui ze totecococaicniuh ica ytlamatiliz yhuâ yteicno italiz, hueliz manel zan quêtzin techpalehuiz, quexquich yez in tlatelchihualtin ymicnoyo, ca intlan in ixquichtetoneuh, techichinatz aic hueliz miquanizque; ytech in tlacatecolo ymicniuhyo? Auh inin ahqualtî yntetlatzacuiltiliz tlatolli; huel yecyotica tlamelauhcachihualiztica quimotenquixtiliz intotemaquixticatzin, ipampa yehuantin oquitelchiuhque in ixquich teotetlazotlazotlaloca tlachihualli, ahmo oquintlacualtique in teozihui; ahmo ocatlitique in amique, ahmo oquicochitique in huecachane, ahmo oquitlaquentique in pepetlauhtli (mas vssado pepetlauhqui) ahmo oquitlapaloto in cocoxqui yhuan teilpiloyan tzauhqui.	
Hæc sunt quæ, E c.	
[11. Mexic.] Inin yehuatl in teoichcapixque mochipa quincaquitilizque intlaneltocanime; ipampa intla oazicamachoc tlaneltoquiliztica; inin teo ichtacayotl ymelahualoca, zenca; neyollapaltililo ic netlacahualtilo yhuicpa in ahquallaelehuiliztli; ihuan inic neiquaniloz tlatlacol huicpa; ipampaon, Salomon ytlacuilolpan mitoa; ipan ixquich motlachihual, xicitztimotlali in mopolihuiliz, in momiquiliz, ic aic titlatlacoz; auh melauhcayotica, ayaxcan; huicoz, tepexihuiloz zetlacatl, tlatlacolpan, manel huel motepexihuiani; in ahmo nimâ monemilizcuepaz, yhuicpa in yecnemiliztli; ica inin tlalnamiquiliztli; ca quemaniâ, moztlatiz huiptlatiz ic tlatzontequililoz, yhuan tlananquiliz ixpantzinco in tlamelauhca tetlatzôtequiliani; ahmo zan ytechpa; intlachihualli yhuan in tlatolli; ca nò ytechpa in ocachi ichtacatlalnamiquiliztli, auh ca; tetlatzacuiltiloz, in yuhca in tlachihualli yhuan inin tlalnamiquiliztli; ocachiquiyolehuaz; in yecnemilize ic maquimahuiztili in melauhcatlachihualiztli; yhuan neyollaliztica quiihiyohuiz, manel tecococanemiz; netoliniliztica, mahuiz pololocatica iquacquilnamiqui inin tonalli, ipan yeotlamic in ytoneuhcanemiliz yyaouhchiuhca; mochtintlaca quicaquizque; ca moteixpanhuia tepanahuiani; auh in tla ozeliloc [139] ilhuica nechantiayan, maquililoz in ahtzomanca mahuiztiliztli: zan ixquich polihui, ic, huelmonequi nonotzalozque intlaneltocanime, ic qualyotica nenemoaz; ma ipan nemacho in yectlachihualli, ic huel mochiaz inin teohuei yhuan ahmo huecauhca tonalli; tlacaconemiliztica (con seguridad) yhuan, macazan ypilhuan; elehuiloz.	
	
Hactenus, E c.	
[1. Mexic.] In ixquichca izotenquixtiloc; in quexquich ohuelitihuac; in tlen yntechtzinco pohui in zentetl yhuan in [140] ontetl eitiliz teotlacatzitzintin, axcan motocatiuh, ic melahualoz; in tlen neltococatlacuilolpan mitoa ytechcopatzinco in etetl teotlacatzintli, yehuatzin in Espiritu santo; auh ipan ymelauhca tenquixtiloca, huel monequi necuitlahuilòz; tlaitztimotlalizque, in Christianome icahmotlanemililoz caocachi ytechmonequi in quimatiz in tlen tzauctoc itic occequin neltotoca tlaxeloltin, in ahmo, in nican mitoa; ahnozo ahqualyotica ytechpa, tlanemiliz, caniman ahmo. Ica inon, San Pablo; ahmo oquimonequilti, ic ahmo quimatizque in Epheso chaneque in Espiritu Santo, in oquimmotlatlanili, azo yeoquimozelilique in Espiritu Santo, auh yehuan otlananquilique; ca ahmo quimatiaya manel; in tla onca, nozo ahmo onca in teotlacatzintli Espiritu Santo; auh occepa oquinmotlatlanili; auh ac ytencopa aoanquaatequiloque? Ica inin tlatolli, omotecaquitili, ca huel yntechmonequi intla neltocanime inin neltoconi ymachocatzin, in ytechquimocuilia inin tlaquilotl, ca iquac qui tlanemilia; ca in ixquich in quipia oquimomazehuique, ica ytenemactzin; yteicneliztica in Espiritu Santo; auh iquac on, pehua mocnomati, yocoxcanemi ihuan ytechtzinco in Dios motemachiztiezque; auh inin momamaltia in Christiano ic qui zentetlmatiz tlamamatlatl, ictlecoz ipan huei tlacnopilhuiliztli yhuan tlamatiliztli.	
Huius igitur.	
[2. Mexic.] Inin neltoconi ypeuhyan, machiztiz inin tlatolli Espiritu Santo, yiximachocatzin; ipampa inin tocaitl Espiritu moneneuhcaitoa ytechpatzinco in Tetatzin, yhuan in Ytlatzopiltzin (ipampa zetzin yhuan in occetzin, Espiritu metztica ihuâ yuhtictocuia) no yhuâ, ica inin tlatolli, nomonezcayotia in Angelo me, yhuan qualnemilizeque ymanimatzitzihuan; ica on teimacaxoz, in ahmo ixpololoz in tlaneltocani, ica inin tlatolli, ipampa ontlamantli quinezcayotia, quitecaquitia; yhui in, temachtiloz, ca inin tocaitl Espiritu Sâto, quitoznequi, in Teotlacaeitiliz, yetetl lacatzintli, yuh mocaquiteoamoxpan; ma huehueteotlacuilolpan, ma yancuicteotlacuilolpan; auh in David yuh qui motlatlauhtilia in Dios. Noteotzinè in mo Espiritu Santo tzin macahmoxinechmoquixtilili. Auh tlamatiliz amoxpan quitoa in Salomon: in moixtlamatilitzin ac quimatiz in tlacaahmo tehuatzin ticmotlamachitiz, yhuâtichualmihualiz in mo Espiritu Santo tzin in ompa ilhuicac? yhuan occecni tlacuilolpan; yehuatzin [142] oquimoyocolili Espiritu Santo tica. No yancuicteotlacuilolpan; titequiuhtilo ictiquaatequilozque ica in ytocatzin Tetatzin, ihuan in Tepiltzin, yhuan in Espiritu Santo; auh in zemicac ichpochtli, Espiritu Sâto tica oteitic motlalili (mas claro) oqui, itic motlalili in itlazopiltzin, zatepan, in San Juan techmotitlani ixpantzinco in toteucyo Jesu-Christo in techmoquatequiliz Espiritu Santo tica. Auh mieccan, quinamiquiz amapoani, inin tlatolli.	
Verum nemo.	
[3. Mexic.] Macayac mizahui ipampa in etetl teotlacatzintli atlequimopialia in huel ytocatzin, yuh in zentetl, [143] ihuan in ontetl Persona, ipampa in ontetl, quimopialia huel ytocatzin, ye in Teepiltzin; ipampa in yahtzomâca netlacatilitzin (segun Mijangos, tlacatililocatzin, pero como el netlacatilitzin haze mas expressa relacion de la persona de quien nace, que es el Padre, me parece mejor, aunque pueden decirse ambos) ytechtzinco in Tetatzin; yuhmotocayotitzinoa; auhquenin in ynetlacatilitzin, monezcayocatenquixtia icatlacatiliz tocaitl, yuh tictoyectocayotilia Teepiltzin, in teo tlacatzintli, in tetechquiza; auh in ytechmoquixtia, nozo ytechmotlacatilia, tictocayotia Tetatzin; auh in axcâ; quenin in etetl teotlacatzintli Persona, yquixtilocatzin (deduccion) atle ytocatzin otlalililoc, zan motocayotitzinoa teihiyotl (aliento, ô respiracion) ic ipampa, in etetl teotlacatzintli, in miquixtia (se produce, que segun Calepino es salir, y este es su nombre Mexicano) atle quipiez in ytocatzin ipampa in yquixtilocatzin, ahmo quimopialia ytocatzin yeica, ca intetocatzitzintin, in macotzino in Dios, yhuan ytechtzincotiquimpoa; yuhquima, tiquintotlaquehuilia (es el mero Nombre, ó Verbo, mutuari que ussa el Cathecismo) yntech in tlayocoyaltin; auh in pan, quenin, ahmo occentli ticiximati, ic teyeliz macoz; icteyeliz neaxcatihuaz (impersonal del uerbo neaxcati, comunicar) ca zan in tlacachihualiztli, ah nozo tlacatilizchicahualiztli; ipampaon ahuelticmelauhca itozque, ticchipahuaca tenquixtizque huel ytlatoltica, yto catica; tleica in teotl, nozo, quename in teotl, tetlazotlaliztica monomamacatzinoa; auh ipâpaon, in etetl teo tlacatzintli motocayotitzinoa, tezemaxcatocaitica, Espiritu Santo, auh inin huel zenca ytechtzincopohui; [144] huel zenca ytechtzinco ca quizti; ipampa toticquimonoquilia, inteoyoticayoliliztli; auh in tlacaahmo ica ytetlazotlaliz yhiyotzin, atlehueliz ticchihuazque, ic ticicnopilhuizq^ in zemicacyoliliztli.	
	
Verum explicata. E c.	
[4. Mexic.] Yeomomelauhcatenquixti in tlatolli ynezcayotiliz, axcan temachtiloz, ca in Espiritu Santo, huel nelli teotl, yhuan Tetatzin yhuan Teepiltzin ynteoyelizecapotzin; no ynhuelitilizecapotzin; auh no quimmonenehuilia ahtlamiliztica, atlatzommancanezencauhcayotica; huel zencaqualli, huellamatcatzintli, auh huel ynomayelitzin icatzinco in Tetatzin yhuan in Teepiltzin; auh inin, quitemelauhca caquitia inin tlatolli; in (este es latino es lo mismo en Mexicano in) iquacticitoa, nicnoneltoquitia in Dios Espiritu Sâto, ca ineintintzitzinteotlacatzitzintin, tictotlalililia, inic chipauhcaitoloz in totlaneltoquiliz ychicahualiz; yhuan teoamoxtlaneltiliztica mochicahua; yeica, ca iquac in San Pedro, Apostolos me yntlachihual amoxpan, oquimolhuili in Ananias; Ananias é, tleca omitzyeyecolti in tlacatecolotl inic ticmiztlacahuili in Espiritu Santo; niman quitoa, ahmo otiquimiztlacahuia in tlaca; huel yehuatzin in Dios; in aquin achto oquimotocayotili Espiritu Santo; huel yehuatzin quimotocayotilia teotl. Auh in San Pablo in Corinthotlaca; [146] oquin tenehuili in teotl auh nimanquin melahuilia ca yehuatzin in Espiritu Santo ca yuh quitoa; miectlamantli tlachihuallaxelollicatqui; mazihui huel yehuatzin ynomatzin teotzintli; in izquitlamantli, ipan ixquich quimochihuilia; auh niman quimotlatol icniuhtilia; mochi inon quimochihuilia; zaze ynomatzin Espiritutzin, inquimotlaxexelhuilia in zezeyaca in yuhca quimonequiltia. Yequene Apostolos me yntlachihualamoxpan mota, ca in tlen, inachto itoanime quimomaquilia, quimaxcatilia in zaze huel nelli teotl; in San Pablo quimaxcatilia in Espiritu Santo, ipampa Esaìas oquitotehuac; oniccac, in Dios ytlatoltzin, ac yaz? Aquin tictitlanizque? Yhuan onechmolhuili, xia, xicilhui inin altepetl, xic ixpopoyotili in ynyollo; xicnacaztapaltili, yhuâ xiccopilti, macahtlaitatin ixtololotica; yhuan ynacaztica tlacaquitin. Inin tlatolli iquac Sâ Pabloquicopina, quitoa; qualli omotlatolti in Espiritu Santo ytentzinco in Esaías. Zatepâ, iquac inteoamoxtli, quimocniuhtilia in Espiritu Santo tlacatzintli, ica in Tetatzin yhuan in Tepiltzin; quename iquac motenahuatilia tlaquaatequilizpan, tenehualotzinoz in ytocatzin in Tetatzin, yhuan in Teepiltzin yhuan in Espiritu Santo; atleotlimocahua icneyoltzotzonaloz yhuicpa inin melahualiztli; ipampa in tla in Tetatzin, teotl, yhuan in Teepiltzin teotl, zazepa, titotlatlalia tictocuitizque, ca in Espiritu Santo teotl metztica; in quimmocniuhtilia in ynehuâtzitzin neneuhcamahuizotica. Nican onazi, ca in aquin ytencopa in zetlayocoyalli moquaatequia; atle paitaliztli atletlaquilotl ytechquiquixtia, yuh quitoa in San Pablo; quimilhuia in Corintho tlaca; cuixitencopa in Pablo [147] anquaatequiloticate? Inic quimmachtiz ca atle ynyollo azitiuh (aprovecharles) ic quimomazehuizque in ypactinemiliz, nozo ynmaquixtiloca, Tel in tlatiquaatequilo ica in ytocatzin in Espiritu Santo huelnecuitilozca nelli teotl. Auh inin teo tlaca yntecpanalocatzin ica chipahuaca nelti in Espiritu Santo yteyotzin; huelmonequi ixonezcoz (passivo in ixonezca) ipan in San Juan yamatlacuiloltzin; quitoa, ye intin, in motlaneltilia in ilhuicac, in Tetatzin, in Tepiltzin, yhuan in Espiritu Santo, auh in eintintzitzin, ca za zetzin. Zanno itech in teo eitiliztlacayectenehualocatzin; ica tlatzonmano yyec itolocatzin. Ca quitoa manecuiltonoliz macotzino in Tetatzin, yhuan in Tepiltzin, yhuan in Espiritu Santo. Yetlatzaccan (in huel monequi inic chicahuacaneltiz) in quexquich mazan tlein, ticneltoca, ca yaxcatzin in Dios quimoneltilia in teo amoxtlacuilolli ca ytechtzincopohui in Espiritu Santo, ipampa, teteopan mahuizotl maquililotzino, yuh iquac quitoa in Sâ Pablo; cuixahmo an quimati, ca inammotlàc (no se puede decir con perfeccion membra vestra en el modo que habla el texto) Espiritu Santo yteopantzin mochiuhtica? Yequene in qualtiliz yotl, (santificacion) in yolitilizotl, in teo ichtacayotl ytlatemolocatzin; ihuan intêcotlatoloz in achto itoanime; in nohuian yeloliztli; mochi inon zan inteotlmacotzinoz.	
Sed illud, Ec.	
[5. Mexic.] In tlaneltocanime machitilozq^, ca in Espiritu Santo huel nelli teotl, yhuan in etetl teotlacatzintli, teotlaxeloltzintli ytechtzinco in Tetatzin, yhuan in Teepiltzin; yhuâ yntlanequilizticatzîco nequixtiltzin; auh manel ahmo motenehuaz miec teoamoxtlaneltiliztli, inin quiteititia in tlaquaatequiliz tlatolli, in oquimotemachtili in totemaquixticatzin, ca in Espiritu Santo, in etetl teotlacatzintli itic in teoyelitzin metztica; inoco mentintzitzin, nononqua quiztoc; auh inin qui melauhca itoa in San Pablo; ica inin tlatolli; in toteucyo Jesu-Christo yqualtiliz teicnelilitzin, ma ammonahuac metztie; ihuan in teotetlazotlaliztli; huan Espiritu Sâto yteicneliliz tlaxelolilitzin auh ocachichipahuac quiteititia, in oquitlapihuique in Teopixque ipan Altepetl Constantinopla ynezentlaliliz; inicqui ixtlamatcapanahuizque in Macedonio, ytlateotoquiliz izcatqui; [149] tictoneltoquitia in Espiritu Santo, mahuiztlatoani, yhuâ moteyolitiliani, in ytechpatzinco in Tetatzin, yhuâ in Teepiltzin, hualmoquixtia, in ynahuactzinco in Tetatzin, yhuan in Teepiltzin, teotilotzino; yhuan necuiltonolotzino, in yntenco in achto itoanime omotlatoltitzino. Auh Espiritu Santo ynecuitilocatzin, ca totlatocatzin metztica, melauhca itolo, quexquich quimmopanahuilia in axelotzitzintin, manel yehuantzin oyocoyaloque zenca mahuiztique Espiritu tzitzin; ipampa mochtin, quitoa in San Pablo; ca tetlayecoltianime, ytechpa in yhualihuacatequitzin, impampa in aquique, ca cahuililo in temaquixtilocayotl. Auh quimotocayotilia, teyolitiani; ipampa inteanima iquac quimocniuhtilia in Dios, ocachiyolli, in ahmo in nacayocatlactli iquac anima ynezetiliztica mochicahua; auh quenin teoamoxtlacuilolli, qui maxcatilia in Espiritu Sâto in anima ynecniuhtililoca; icatzinco in Dios, ipampaon melauhcayotica nezi, mamotocayotitzino teyolitiani.	
Iam uero. E c.	
[6. Mexic.] In axcan motecpancacuiliuhtoc inin tlatolli; in ytechpatzinco in Tetatzin yhuan in Teepiltzin hualmoquixtia; machtililozque in tlaneltocanime, ca in Espiritu Santo yntechtzinco hualmehualtia; in Tetatzin yhuan in Teepiltzin yuh ytech in ze tzintiliztli ahpeuca nequixtiliztica; ipampaon, techneltoctilia in in Santa Iglesia ytenahuatillatecpantli, in ytech, aic, hualmiquaniz in nequaatequilizé; auh chicahuacanelti teo amoxtlacuilolpan; ihuan Teopixcatlatoca nozentlalilizpan, yeica ca in toteucyo Jesu-Christo, ytechpatzinco in Espiritu Santo yuh, omotlatolti, yehuatzin nechmotenyotiliz (glorificarà segun los Interpretes) ipampa notechquimozeliliz; quitoznequi, oquimozelili in ayatleipeuhiâ, in noteoyelitzin. Inon no, iximacho, ipampa teoamoxpâ; quemanian Espiritu Santo motocayotia Christo y Espiritutzin; quemanian in Tetatzin, y Espiritutzin; quemanian mitoa ca in Tetatzin qui hualmihualia; quemanian mitoa ca in Tepiltzin qui motitlania; inic nezcayotiloz ca moneneuhcaquixtia ytechpatzinco in Tetatzin, yhuan ytechpatzinco in Teepiltzin. Auh quitoa in San Pablo; in aquin ahmo quimopialia in Christo y Espiritu tzin inin ahmo yaxcatzin; auh iquac in Galacia tlaca quimmotlacuilhuia, [151] quitoa; in Teotl oquihualmihuali in Ytlazopiltzin y Espiritutzin, itic in ammoyollo in motzatzitia, in ti Tetatzinè. Ipan San Matheo ytlacuiloltzin, motocayotla, Tetatzin y Espiritu, quimotalhuia, ahmo ammehuan in antlatoa, ca zan ammo Tatzin y Espiritu. Auh in toteucyo Jesu-Christo, teo cochcayopâ quimitalhuia, in teyollaliani, in namechtitlaniliz yhuan in no Tatzin; melahualiz Espiritu; in ytechpatzinco in Tetatzin hualmehualtia, yehuatzin notechcopa motlaneltiliz. No occecni quimotalhuia; ca in Tetatzin qui hualmihualiz in Espiritu Santo; ica inin tlatolli; in Espiritu in quimotitlaniliz in Tetatzin notencopa. Auh ytech inin tlatolli, ticcaqui in Espiritu Sâto ynequixtililocatzin, chipahuacanelti; ca yntechpa in ynehuantzitzin hualmoquixtia. Inin temachtiloz ytechcopatzinco in Teotlacatzintli Espiritu Santo.	
[152] Docere, E c.	
[7. Mexic.] Huel monequiz matemachtililo quezquin Espiritu Santo ytemizauh ca tlachihualtzitzihuâ, yhuâ huelmahuiz tenemactli in ytechtzinco hualmemeya, yuh ytech in zeahpoliuhcaameyalli, ipampa, manel in Teotlaca eitiliz ytlachihualtzitzihuan; in quiahuacopachihualo; yntechtzinco pohuililo in eintin teotlacatzitzintin; miectin neaxcatililo, neixcoyantililo in Espiritu Santo, inicticcaquizque; catohuicpahualhui ytechtzinco in huei teotetlazotlalitzin, ca quenin in Espiritu Santo, hualmehualtia ytechpatzinco in teotlazotlaliztli; ma ca zan teotlazotlaliztica, tecuinaltillitlanequiliztli; huelitaloz, ca in tlen in Espiritu Santo ixcoyantililo; ytechtzincoquiza in yteotlazotlalitzin to huicpa, ipampaon; in Espiritu Santo motocayotitzinoa teotenemactli, ipampa ica inin tlatolli nezcayotilo, zan in teyolloica; tetlanequiliztica maco; ahmo ica tlacuepcayo netemachiliztli; yhuiin; in za zotlen qualli, za zotlen teicneliliztli, in Dios techmomaquilia (tlen nozo ticpia in ahmo ymactzinco in Dios oticzelique quimitalhuia in San Pablo) ticiximatizque ca ytlanequiliztica in Espiritu Sâto, otimacóq^.	
Eius autem.	
[8. Mexic.] En Espiritu Santo; ytlachihualitzin (aqui mas en la misma accion, ô operacion, que el efecto obrado) huel miec, yeze, manel ahmo motenehuaz, in tlayocoyaliztli, yhuâ in tlayocoyal ymiecquililoca (multiplicacion) in oticteneuhque ipan in zentetl neltoconi; yeoteititiloc ca in teyolitiliztli neixcoyantililo in Espiritu Santo; yhuan chicahuacanelti ica in achtoitoani Ezequiel ytlatoltzin; namechmacaz in Espiritu ihuâ anyolizque; yeze in achto tlanemililoz in Espiritu Santo ytlachihualiztzin, inquimopohuilia in Esaìas, tlamatiliztli, tlaazicaquiliztli; tenonotzaliztli, teochicahualiztli, nematiliztli, Dios ymacaxocatzin, teicnoitaliztli; auh inique manel Espiritu Santo ytenemactzin motocayotia; quemanian Espiritu Santo ytocatzin maquililo; ipâpaon in huei tlamatcatzintli San Augustin miec tlamatiliztica quimitalhuia; ca iquac teo amoxpan tenehualo inin tlatolli, Espiritu Santo, huellayehuacacoz, (se ha de atêder) inic matihuelitican [154] ticiximatizque; azoquitoznequi in etetl teotla catzintli; ah nozo in ytlachihuallitzin; ipampa inin ontlamâtli, mononquacaquizque, huel quename ticneltoca; ca mootlamantica xeloa in teyocoyani yhuan in tlayocoyalli. Auh inin ocachitenquixtiloz; ipampa itech in Espiritu Santo ytenemactzin ticquixtia in Christiananemiliz ynahuatil, inic tihuelitizque, ticmatizque, azototicmetztica in Espiritu Santo; auh ocachi in ahmo in occequi yteicno italitzin, teixpanhuiloz, yectenehualoz in teoteicniuhtilitzin (esta es la gracia de que aqui habla con propriedad) in, techyectilia, yhuâ techmachiotia netol Espiritu Santo tica, in mochiuhtica totlacacahuililmachiotl (no ay legitimo uocablo de prenda como aqui debe entenderse) ipampa inin chicahuac quimozetililia intaanima icatzinco, nozo ynahuactzinco in Dios, hueltilinca teotlazotlaliz neilpiliztica, inoncaquiza intitoteoyotica tecuinaltizque, teic neliliztica ticpehualtizque in iancuicnemiliztli; auh titotocayotizqueti Dios Ypilhuantzitzin yhuan melauhcayotica tictotâhtitzinozque.	
	
Quanta diligentia, E c.	
[1. Mexic.] Huel iximachoni; quexquich necuitlahuiliztica, motlatlalia in Teoichcapixq^, ic quitenquixtilizque in tlaneltocanime inin neltoconi ymelauhca; in tla, tlanemililoz ontlamantli; in zentetl, ca in yuhca in S. Augustin; in hueca tlachianime ocachi ochipauhca tlatoque ytechpatzinco in Santa Iglesia in ahmo ytechpatzinco in toteucyo Jesu-Christo; in ocachto itaque ca miectin ocachi huellallacozque ytechcopa inin neltoconi, in ahmo ytechpa in nenacayotiliz tlamahuizolli; ipâpa ahmo polihuizquia tlahueliloque in quitlaeecahuilizquia in ozomatli; in motlacanenequi; motlacapiqui; in motenquauhtilizquia (afirmar con soberuia) ca zan yehuantin tlaneltocanime; ihuâ nepoaliztica quiteixpantilizquia ca intlaneltoca nezêtlaliliztli, quitoznequi Santa Iglesia, zan ynhuicpa, nozo in tlanmetzticatca; yequene; in aquin neyolchicahualiztica; quizenneltocaz inin melahualiztli; huel izihuiliztica ixpâpa, choloz in tlateotoquiliz temauhca [156] ohuicayotl; yeica, ca manel zetlacatl, cuel otlatlaco yhuic in tlaneltoquiliztli; ahmo niman tlateotoca machoz; ca zan in aquin quitelchiuhcaita in Santa Iglesia ytenyotzin; ihuan qui manahuia, in ahqualnematiliztli tetlatzohuiliztica (porfiadamente) auh quenin ahchihualoni, in aca, chichicoloz; ca tzahuaz; motlateotocamahuaz in tlaquineltocainin neltoconi, ipan teixpantililo; icaon in Teoichcapixque maquimocuitlahuican, maiximacho inin teoichtacayotl auh yca nemapatlalo; mânechimalhuilo, nechimalcaltilo, yhuicpa in tlacatecolo ytequamanaliz; yhuan ipan in tlaneltoca melauhcayotl, motzicozque; ytech nenemoaz. Auh inin neltoconi ytechpilcatica, inquin omotoc ca quenin yeoteititiloc ca in Espiritu Sâto yuhquima, zea meyalli, ytechtzinco temaco in zenca huei yectiliztli axcan tictocuitia, ca yehuatzin oquimoyectilili, oquimoqualtilizmaquili in Santa Iglesia.	
Ac quoniam, E c.	
[2. Mexic.] Ipampa in latincopa tlatoa, oquin tlaquehuilique, in Griegos tlaca inin tlatolli Iglesia, auh iquac yeoteixpantililoc in Santo Evangelio ytlatoltzin, yhuicpa in teopouhq^ oquicopinque; huelmonequi ma melauhca itolo; in ynezcayotiloca inin tlatolli Iglesia. Tel quitoznequi; tenonotzaliztli; yeze in tlacuiloanime oqui nezentlalizmatque, ah nozo nezentlaliloyan. Auh ahmomonequi machiztiz, azo inin altepetl quimoteotitzinoaya in huel nelli teotl ah nozo in ah nelli teotl, ipampa Apostolosme yntlachihual amoxpan icuiliuhtoc yntechpa in Epheso chaneque; iquac in tlacuiloani oquimmo zezehuili in ixachintin; oquito; in tlaoccêtlamantli an tlatlania ipan in melahuac Iglesia tlananquililoz. Quitocayotia Iglesia in Epheso altepetl in quiteotiaya in ahnelli teotl itocacatca Diana (fateor equidem, mecoactum traductoris munere cui per libenter accingor, in Mexicæum idioma ex latino uertere uerba quæ infandum hominû explicant scelus idololatriæ, qua falsa flexo venerabâtur numina poplite: semper enim, ni fallor, prudêti sum artibratus iuditio; talia uerba etiam animo increpandi prolata, contemnendam simulachrorum culturam; maxime hoc tempore, Indos audire non, oportére) Ahmonò zan in tlateotocanime in ahmo oquimiximachilique in Teotl; ca zan no in tlatlacoanime ynnezentlaliliz quemanian motocayotia Iglesia, ipampa oquito in David oniccocoli [158] in tlatlacoca nezentlaliliztli, mazihui teo amoxtlamanitilizpâ inin tlatolli zan in tlaneltocanezentlaliliztli quitecaquitia ca yehuantin onotzaloque yhuicpa in Dios yiximachocatzin, yhuan in ymelauhca tlanetzin, tlaneltoquiliztica, inic quizentelchihuazque, in ah tlamatiliz, yhuan tetlapololtiliz mixtecomactli; yhuan qualtiliztica in huel nelli; yolilizecatzintli Teotl quimoteotitzinozque, auh mochi ica ynyollo quimotequipanilhuizque. Auh iniczaze tlatoltica, tlazomanca itoloz; Iglesia, quimitalhuia in San Augustin quitoznequi ixquich tlaneltoca altepetl innohuian zemanahuac zemantica.	
Nec uero.	
[3. Mexic.] Itic inin tlatolli, ahmo zan quêtzin, ahmo zâ achitzî teo ichtayotl zentzauctoc, ipampa tenotzaliztli in quinezcayotia Iglesia, ytech pepetlacatoc in teoqualtiliz [159] yteicnelilitzin auh ticzencaqui; ca in Santa Iglesia huel occentlamâtli, in ahmo in occequintin inteixpancate; ipampainique ytechmotlapaltilia in tlaticpac tlamatiliztli; auh in Santa Iglesia teonenonotzalizpan teotlamatilizpan moquetzinotica, ipâpa otechmonochili, totic, in Espiritu Santo ymahuizhiyotica, inquimmoyollapolhuia in tlaca? auh quiahuaccopa in Teoichcapixque ihuan teotlatollatenquixtianime, yntlatoltica; yntequitica, yequene; tlen yhuicpa titlachiazque; yehuatl in ahtlamini yneaxcatiliz quiqualitaz in aquin ictlamatzoaz (aduirtiere) qui tlanemiliz, tleipampa in tlaneltoca nezentlaliliztli, yenepa tenahuatilpâ, motocayotiaya Synagoga, quitoznequi nezentlaliliztli; ipampa quenin motemachtilia in San Augustin; inin tocaitl otlalililoc, ipampa macazan yoyolime (ca zan inique ocachi yntechpohui in mozêtlalizque monetechnachozque) yuhqui, quichiaya in tlalticpa cayotl, ipampaon in Christo y altepetzin, ahmomoyocayotia Synagoga, yeytecotzin Iglesia; ipâpa quitelchihua in miquini, in tlalticpacayotl, auh zan quimotepotztoquilia, in ilhuicacayotl, in ahtlamini.	
Multa præterea, E c.	
[4. Mexic.] Yequene, miectlamâtli tocaitl ocopinaloque huel tenticate teoichtacayotica, inic nezcayotiloz in tlaneltoca altepetl; ipampa in San Pablo quimotocayotilia teotlazalolli, teocalli, auh in Timotheo quimolhuilia; in tlanihuecahuaz; xicmatiquen tinenemiz ycalitictzinco in Dios, yehuatl in Santa Iglesia yaxcatzin in Dios yoltzintli; yuhquima melauhcatlaquetzalli. In Iglesia ytoca, calli; ipampa ma zan zetechan tlacanezepan yeloaliztli; nezepâ axcatililo inteoqualtihuani; inquizen yacana zetahtli. Nomotocayotia; teoichcazentlamantiliz (rebaño) ipampa yehuatzin, ymichapixcatzin mochiuhtzinotica; yhuan yncalaquiayan. No ytoca ytlazonamictzin ca yuh quimotalhuia in San Pablo: onamechnamicti ihuan in Christo, yuhquima ze chipahuac ichpochtli, inic ammozêmacazque in ammozêtenemictzin. Auh in Ephesios quimilhuia, intoquichtime (contra regla; pero no ussan otro) xiquintlazotlacan in ammo zihuahuan, yuh in Christo quimotlazotilia in Santa Iglesia; auh ytechpa in teoyotica nenamictiliztli quitoa; inin huei teoichtacayotl, auh nehuatl ytechpatzinco niccaqui in Christo yhuan in Iglesia. Tlatzaccan ytoca; Christo ytlactzin, yuh huel motaz ipan in San Pablo ytlacuiloltzin in quimocuilhui in Ephesios yhuan in Colocenses. In zezentlamantli huei yhuelitiliz inic quinyolehuaz in tlaneltocanime [161] inic quicnopilhuizq^, in Teo ahtamachiuhca teicnoitalitzin yhuan qualtilitzin; cayehuatzin oquimmotlazopepenili inic yaltepetzin mochihuazque.	
His uero, E c.	
[5. Mexic.] In tlayemochi inon omachiztic, monequi mapoalo; in zezentlamantli Iglesia; ic mozezentlamantia; yhuan temachtiloz, yxeloloca; ica ocachi quizencaquizque in tlaneltocanime in Santa Iglesia yyelitzin, yyuhcayotzin, ytenemactzin, yhuâ in yicnelilocatzin; ihuan ypampa, aic quicahuaz quimoyectenehuiliz, in Dios ytlanequilitzin, yhuan yhuelitilitzin. In Santa Iglesia; occan moxeloa, in zeytoca teicalini (Militâte) occe ytoca tepanahuiani (Triumphante) in tepanahuiani yehuatl in zenca tlanexca nezentlaliliztli in yecnemilizeque, in nezentlamachtilizeque, in oquipanahuique in tlalticpactli, in nacayotl, yhuan in tlacatecolotl, yhuan ye tlacacoticate ytechpa in inin nemiliz tetequipacholli, ye Dios yitalocaticatzincopahpahqui. Auh in teicalini, yehuatl, in tlalticpac tlaneltocanezentlaliliztli [162] oc nican tlalticpac nemi; auh mitoa teicalini, ipampa mochipa quinyaouhchihuilia in zenca cocolecayauhchiuhque, tlalticpactli; nacayotl, yhuan in tlacatecolotl.	
Neque id. Ec.	
[6. Mexic.] Ahmo ipampaon; tlalnamicoz ca ontlamantli Iglesia, metzticate; zan quenin yeotic itoque, za zetzin, auh occan tlanemililo; in zen tlacol yeotlayâcan, auh in axcan yemocuiltonoa in ompa ilhuicac; auh in occentlacol ipan quiztiuh in cahuitl; quin iquac quimozetililiz in totemaquixticatzin; mozehuiz, in ah poliuhca tlacnopilhuilizpan.	
[163] Iam in Ecclesia.	
[7. Mexic.] Itictzinco in Santa Iglesia teicalini, ontlamantli tlaca, cate; qualtin yhuan in ah qualtin yntech motlalia in Sacramentos, in quimomazehuia in qualtin; yhuan huel ynomatlaneltoquiliztli quimocuitia; manel ahmo, neneuhcanemi; yntlachihual ahmo qui nenehuilia in qualtin yntlachihual; auh in qualtin mitoa; in ahmo zan tlaneltoquiliz necuitiliztica, yhuan Sacramêtotin ynnepanaxcatililiz, mozemitquitoque; ca zanno, Teoqualtiliz Espiritutica, yhuan teotlazotlaliz netlalpiliztica, in yntechpamitoa, oquimmiximachili in Dios ac yehuan in yazcatzitzihuan; mazihui, in tlaca, nohuelquiximatizque, itla, machiotica aquiq^ yntechpohui in qualtin in poaloca auh melauhcayotica, ayachuelquimatiz; auh yuh, ahmo tlalnamicoz ca in totemaquixticatzin omotlatolti yhuicpa inin Iglesia yxeliuhca, iquac otechmotlacamachitili; ipampa, intla inin ahmo iximacho, ayac melahuac quimatiz, tlantlatzôtequiliz tlatolli ytechmopachoz nozo, aquin quitlacamatiz. In qualtin tel, yhuan in ahqualtin, quimmozemitquitia in Sâta Iglesia, quename inteoamoxtli, yhuan yecnemilizeca tlacuilolli quitlaneltia, yhuicpa on icuiliuhtica inin San Pablo ytlatoltzin, za zé tlactli, za zê espiritu.	
Hæc autem, E c.	
[8. Mexic.] Inin Santa Iglesia huellaiximachtli, yhuan monenehuilitica, ica zehuei altepetl, ipan ze quauhtepetl mani, in nohuiampa mota, ipampa intlamochtinqui tlacamatizque, huel monequi ma iximacho, auh ahmo zâ inqualtin ytech cate, canò; in ah qualtin quename Santo Evangelio motemachtilia miectlanenehuiliztica; yuh iquac quitoa ca inilhuica tlatocayotl quitoznequi in Iglesia teicalini, quimonenehuilia in ze matlatl hueiapan quipolactia. No in ze ixtlahuatl in campa otococ in caxtillan tlaolli, yhuan ytech otlacat in elo zacatl (zizaña) ahnozopixcoyan ipan neneliuhtoc in caxtillan tlaolli trigo; yhuan in zacatl tictocayotia paxax. No in matlactli ichpopochtin, in macuiltin tlamatq^, auhinocmacuiltin, ahtlamatque. Yezè, huelyenepa, ac achto monezcayoti in Santa Iglesia, ipan in Quauhcalli in oquichiuh in Noè itic mamaniaya, ah mozan in yoyolime in manenque, ca zanno in catzahuaque yolcame; ye inquimichtin; cuixin, tocame, Tamazoltin. Auh manel, in tlaneltoquiliztli, melauhcayotica quineltiz ca in ah qualtin yhuâ in qualtin ytechpohui in Santa Iglesia huellaneltocamachiotica; melauhca ilhuilozque in tlaneltocanime, ca [165] huel zenca motlamatcaxeloa in ontlamantli, ipampa quename in zacatl, neneliuhtoc ica in trigo ah nozo quename in zemicqui ytlacoyo; zannoyuh in ahqualtin itic Santa Iglesia cate.	
Ex quo fit.	
[9. Mexic.] In nicanquiza ca ytechtzinco in Santa Iglesia, za yeitlamantli tlaca quiahuac tlazalo; achto in tlateotocanime; zatepan, teotlatolitlacoanime, yhuan ixtlapanca yehuanime (Cismaticos) zatepan in tlaneltocaxeliuhque, Descomunion tica. In ah tlaneltocanime, ipampa aic itic in Santa Iglesia ocatcayaya, ahmo no oquiximatque, auh intlan in Christiano me aic, ocatca, ah mo nò itla Sacramêto omozepan axcatilique. In teotlatol cuepanime nozo itlacoanime, yhuâ in ixtlapanca yehuanime, ipampa ytech in Santa Iglesia, omiquanique, yhuan oquimixnamiquilique, auh zan ytechpohui in Iglesia, quename in yaoyocholoque [166] ytechpohui in yaoquiz nezentlaliloyan, in campa opoliuhque. Auh necuitiloz nozo ahmo motlatiz, ca ytzintlan in Iglesia yhuelitilizcate, ipampa yehuatl quimmotlatzontequililiz; quimmotlatzacuiltiliz, yhuan Descomunion tica quimmiquaniz in ixquichca moyolcuepazque. Auh in occequin, manel ahqualtin, tlatlacoanipopol, ahneyoltzonaloz ca itic cate in Santa Iglesia; auh ma inin tenquixtililocan intlaneltocanime, inic intla quemanian in Teopixcatlatoque ynnemiliz ah qualli yez; ma neltoco, ca Iglesia itic cate, auh ahmo ipampaon, itlaquipoloa nozo tepitonolo ymahuiz huelitilitzin.	
Verum, Ec.	
[10. Mexic.] Quemanian in Iglesia yxeliuhca, motocayotia Iglesia, quename iquac in San Pablo yuh quitocayotia in Corintho altepetl. No in tlaneltoca callaca quintocayotia Iglesia; yhuan tlanahuatia, ma tlapalolo in callaca nozo in Iglesia, in Iglesia in yaxca in Priscila yhuan in Aquila; amech tlapaloa itencopatzinco [167] in toteotzin, inahuac in ycaltzin, in Iglesia tzin. Iquac quimotlacuilhuia in Philemon, no quitoa inin tlatolli. Auh quemanian in Teopixcatlatoque, in Teoichcapixque, monezcayotia ica inin tlatolli Iglesia; yuhquimotalhui in totemaquixticatzin. Intlatictlacanonotza, in mohuampo, yhuan ahmo mitzcaqui xicmolhuili in Iglesia, quitoznequi xicilhui in Teopixcateachcauh. No yuh inin yeyantli; teopan, in câpa nezentlalilo icmocaquiz in Dios ytlatoltzin, ah nozo occentlamantli Dios ytechtzincopohui, motocayotia Iglesia. Ma zo nel ocachi melauhcayotica, ipan inin neltoconi, monezcayotia, in qualtin, yhuan in ah qualtin ymixachio. Auh ahmo zan in teopixcate achcahuan, ca zan no, in yacanalonime; in tetlacamati.	
Aperiendæ, Ec.	
[11. Mexic.] Tlamelauhca ilhuilozque in tlaneltocanime, in Santa Iglesia yyuhcayotzin, in ytechhuelquiximatizq^ quexquich teicneliliztli ymactzinco in Dios oquizelique, in aquique itic in Santa Iglesia otlacatque, yhuan ohuapahualoque. In zentetl yneixcahuiltzin; [168] ca za zetzin, inin motlalia ipan in Teopixca tlaneltoca nezentlaliliz. Ca ytechcopa qui mitalhuia in toteotzin za zé in nohuilotzin, za ze in noqualnezcatzin. Auh mitoa za zè; huel ixquich tlaca yxachiouh, in huel hueyacayotica, nezoaliztica ohuehueyax (longelate) ipâpa in tlen quimitalhuia in San Pablo Ephesios ytlacuilolpâ; ca quitemachtia ca za ze metztica in totlatocatzin; za ze tlaneltoquiliztli, za ze tequaatequiliztli; auh in yteachcautzin, ytzontecontzin, no za zetzin, yehuatzin in toteucyo Jesu-Christo, in ahmo italoni; in Dios Tetatzin oquimixquechili, ytzontecontzin in Santa Iglesia ca ytlactzin metztica. Auh in ytzontecon italoni, yehuatzin in yyeyantzinco metztica, ypatilotzin, in San Pedro huei altepepan Roma moetztica.	
De quo fuit. E c.	
[12. Mexic.] Itechpa in omotoc omochiuh inin Teopixca tlatzôtequililiztli; oquitoq^ ca huelmonequi, inin tzontecomatl italoni, inic mixquetzaz yhuan mamantiez in Santa Iglesia ynezetililiz, inon oquitac yhuan mahuiztic oquicuilotehuac in San Geronymo; icquimixnamiquili in Jobiniano; ica inin tlatolli; za ze mixquetzatzôtecomatl, quitoznequi za ze teopixcatlatoani, inic miquaniz in nexeloliz teyolehualiztli. Auh in Damasso yuh quimolhuilia, ma hueca huia in nexicoliztli, yhuan in Roma teucyoyelehuiloca; nicnotza in tlatlama ypatcatzin; Cruz ytlamachtiltzin, ca nehuatl ayac occe nictepotztoca; zanintoteucyo JESU-Christo nimitznozetililia; nicitoznequi, in Sâ Pedro yyeyantzin, ynetlaliayan; nicmati, ca in Santa Iglesia omoquetz ipan inin tetl, auh aquin ahmo inin calitic quicuaz in ichca conetl, huellallacoanipol; in tlaacaahmo oncan oyez itic in Noè yquauhcaltzin; zempolihuaz apachihuilizpan. Inin acachto oquimotalhui in S. Ireneo, yhuâ in S. Cypriano, iquac ytechpa in Iglesia [170] yzetililocatzin quitoa; in totlatocatzin, qui molhuilia in San Pedro. Nimitzilhuia ca tehuatlti Pedro, auh inin tetl ipan nic ixquetzaz, nic tzonehuaz, inno Iglesia in noteopan. Zan ipan inin quimoteocalquechilia. Auh manel iquac yeomozcalitzino, huel yeyhuelitiliz quimmomaquilia in mochtin Apostolos me; yhuan quimmolhuilia, quename in notlazotatzin onechhualmihuali, nonehuanamechtitlani, xicmozelilicâ in Espiritu Santo, manel, oquimixquechili za ze teopixcatlatoca icpalli, inic neziz in nezetiliztli, yhuan yhuelitiliztica oquimozencahuili, za ze nezetiliz nel huayotl, in ytech ze, pehua. Yequene in Optato Milevitano, yuh quimotlacuilhuia in Parmenio, ahuelnemachoz caahmoticmati; tel ticmati ca huei altepetan Roma, achto omaquililoc in teyacanca yeyantli in Pedro, inic ipan moyeyantitzinoz yuh Apostolos me yntzôtecon; yn ytech, mochtin quipiazque in nezetiliztli inic maahquinectin in occequin Apostolos me, in zezeyacan zezenyeyantli, yhuiin, huel ixxeloani, ixtlapanca yehuani, yezquia in aquin inin yeyantli quixnamica tlalizquia occe. Zatepan in San Basilio oquicuilotehuac inin tlatolli. In Pedro tlatetocpan otlaliloc, ipampa oquitoc, tehuatzin tiChristo teoyoltzintli ti ytlazopiltzin; auh no onepanotl quicac, ca yehuatl, tetl motocayotiaya; auh manel tetl, ahmo quename in toteucyo Jesu-Christo, ipampa yehuatzin tetl chicahuac ahmo oliniloni, auh in Pedro, tetl itencopa in tetl, quitoznequi, tetl ipampa in Jesu-Christo; ca yehuatzin quimomaquilia in yteucyotzin, yehuatzin teopixcatzintli metztica; yhuan moteteopixcayotilia; tetzintli, yhuan motetetilia, [171] yhuan in tlen yaxcatzin quimomaquilia in ymazehualtzitzihuan.	
	
Siquis, E c.	
[13. Mexic.] In tla acateixnamicatlatoz, ca in tla Santa Iglesia quimopialia in ytlazonamictzin in Jesu-Christo, in ytzontecontzin metztica, auh yhuiin ahmo ytechmonequi in occe; ca niman tlananquililo, ca quename tictopialia in yehuatzin in ahmo zan, Sacramento pehualtiani; ca zan no yuh tetlazocatlamacani (ypâpa yehuatzin in motequaatequilia, yhuan in motetlatlacoltomilia; auh manel; oquimixquechili in tlaca Sacramentochiuhque, nozo tetlamacaque) zan no yuh, oquimixquechili in tlalticpac tlacatl, ypatcatzin ipan in Iglesiatzin, yhuelitiliztica in quimoyacanilia ytlazohiyotica, yeica, ca quenin in Iglesia italoni, ytechmonequi no italoni yez ytzontecon ipampaon, oquimixquechili [172] in San Pedro, in mochtintlaneltocanime yntzontecontzin yhuan ymichcapixcatzin, iquac chipahuacatlatoltica oquimmomamaltilili in yichcahuan; icquin tlacualtiz; ihuan ma quimopialiani huel ynomahuelitilitzin in aquin ypatilotzin, nozo ypatcâtzin mochihuazquia.	
Vnus præterea, E c.	
[14. Mexic.] Yequene, huel yehuatzin za zetzin espiritu, quitoa in San Pablo quimmomaquilia in tlaneltocanime in yteoqualteayatzin: quename in anima quiyolitia in mochtin tlactli yxexeliuhca ycocotonca; auh inic pialoz inin nezetiliztli, iquac quin nonotza in Epheso tlaca; quitoa; ximimatican, ic anquipiazque espiritu, ytlazetilitzin, quitoznequi, in nezepâ tetlazotlaliztli (sic. Cornel.) yocoxcanemiliz neilpiliztica; za ze tlactli, za ze espiritu; ipampa quename intlalocatlactli, miec ycocotonca ytechcatqui; auh mochtin quintlapaltia za ze anima; in quimacatlachializtli in toixtololo [173] (mas energico) in quitlachialtia; in tonacaz quitlacaquiltia, yhuan mochi in tonematiliz quichicahualizmaca; zanno yuh in Christo yichtacatlactzin (Cuerpo mystico que es lo proprio que oculto, ô mysterioso) yehuatzin in Santa Iglesia miectin tlaneltocanime, inca moyectlalia, mozencahua. No za ze in netemachiliztli, quename no oncan quitoa in San Pablo, yhuicpa otinotzaloque, ipampa in timochtin huel za yehuatl in tictemachia in ahpoliuhca nemiliztli, in nezentlamachtiliztli. Tlatzaccan, za ze tlaneltoquiliztli, in ocachi mopiaz, yhuan teyacanaz; ocachimahuiztica machoz. Macaahmo, ammotzalan, ixtlapâcaehuaohuaz. Quitoa in San Pablo; auh no za ze tlaquaatequiliztli, in totlaneltoquiliz Sacramento.	
Altera propietas, E c.	
[15. Mexic.] In Santa Iglesia occentlamantli yuhcayotl, yehuatl, ca tlayectilli, tlateochiuhtli; in techmomachtililia in San Pedro inin tlatoltica; amehuantin an tlapepencatlacamecayotl, antlateochihuallaca. Auh mitoa tlateochihualli; ipampa teopouhqui; zanno in occequin tlatlamantin, manellalticpacayoque tlaceque (corporeas) huel yntech tlamanitihua ic motocayotizq^ tlateochihualtin; iquac Teo ytechtzincopohui; inin yuhcayotica huehue tenahuatilpan; motocayotiaya Santotin nozo tlateochihualtin, in teocuitlatecomame yhuan teo tlaquentli; yhuan in tlahuenchihuiliz yeyantli (no se le puede dar otro nombre al Altar) no yuh mitoaya Santotin in achtotlacatiltin; in Dios ytechtzincopohuiaya. Auh ayac mizahuiz, ic in Santa Iglesia, Santa motoz, manel itic cate miectin tlatlacoanime; ipampa in tlaneltocanime ca Dios yaltepetzin mochiuhticate; motocayotia Santotin, nozo in Christo omozenmacaque nequaatequilizpan; manellallacoa, yhuan ahmo conchihua in motlanetoltilia; quename, in quimonemachtilia ze toltecayotl, manel [175] ahmo quipiazque in tolteca octacatl, motocayotia tolteca; ipampaon; in San Pablo quintocayotia Sâtos, qualtilizeque in Corintho tlaca, manel huelchipahuac nezi ca in tlan; ocatca quezquintin, in quimmahuilia, yuh ahuilnemilizeque yhuan miectetequipachollatoltica. No mitoa in Santa in Iglesia, ipampa ma ca zâ tlacti; qui mozetilia in ytzontecontzin Jesu-Christo, yecnemiliz ameyalli, in ytechtzinco, tepan toyahui in Espiritu Santo ytetlauhtilitzin, yhuan teoqualtiliz tlatquihuacayotl. Huel zenca mopepetlacatlatoltia in San Augustin iquac, quimonahuatlatalhuia inin, David ytlatoltzin; xicmopiali innaanima, noteotziné, ipampa ni Santo, nitlateochihualli. Quitoa in San Augustin, mamixtlapalo in Christo ytlactzin mamixtlapalo inin tlacatzintli in motzatzitia; in tlalticpac tlatlamilizpan, ica in ytzontecon; yhuan ytzintlan ytzontecon, mamixtlapalo, maquito, ca ni tlateochihualli; ipampa oquimozelili in qualtiliz nemactli; in nequaatequiliz nemactli; yhuan ytlatlacolpopolhuiloca. Auh za tepan quitoa, in tlâ mochtin tlaneltocanime, ytencopatzinco tlaquaatequiltin oquimoquentiq^ in Christo quename quitoa in Sâ Pablo, in ammochtin in anquaatequiloticateytencopatzinco in Christo; an quimmoquentique in Christo; in tla ytlactzin ycocotoncatzitzihuan mochiuhticate; yhuan quitoa ca ahmo Santo me, quimopinauhtilia in yntzontecontzin; in yncocotoncahuan Santotincate. No nican onazi, ca za yehuatzin in Sâta Iglesia; melauhca teomahuizotl yhuâ tlahuenchihuiliztli quimopialia, yhuan Sacramento tlamanitiliztli, ynyntechpa quename teoqualtiliz tlachihualoni; teoqualtiliz tlazeliloni, in Dios, motemelauhcayectililia, [176] nozo quimochihuilia melauhcayectiliztli yhuiin; inaquique Santome; huel itic Santa Iglesia yezque. Tel, nelti, ca in Iglesia, Santa metztica, ypampa Christo ytlactzin, in ytencopatzinco yectililo, ihuan ica yezotzin mopaca.	
Tertia propietas, E c.	
[16. Mexic.] In etetl, in Santa Iglesia yyuhca machiotl; ca motocayotia Catholica, quitoznequi nohuianyo; inin tocaitl omaquililoc, ipampa quename quimotalhuia in San Augustin, ic tonalquizayampa, yhuic ycalaquiampa, zetlaneltoquiliz tlanextica mochachayahua; [177] yeica, ca ahmo za ze tlatoca altepepan, motzacuitia; nozo za ze tlacamecayopan; quenin mochihua in tlalticpac altepepan; nozo, teotlatolcuepaca nezêtlalilizpan; yeze quin napaloa, quinnahuatequi ytetlazotlaliz cuexantzinco, in nepapantlaca; ma in scithia chaneque, ma in popoloca; ma intlacotli, ma in tlacaconenqui, ma inoquichtin (el que ussan es toquichtime contra regla) ma in cihuame. Ipampaon icuiliuhtoc. In titoteotzine otitechmomaquixtili ica in motlazo ezotzin, ictiytechtzinco pohuizque in Dios; in tlan in ixquich tlacamecayotl, in tetlatol; in altepepan; yhuan in cecni tlacatililocayotl; yhuâ otitechmixquechili; in ti Dios ytlatoca altepetzin. Auh ytechpatzinco in Iglesia quitoa in David, (yuhquima in Dios Tetatzin quimolhuilia in Ytlazopiltzin) ma xinechmotlaitlanili yhuan nimitznomaquiliz in tlaca, ca motetlacacahuililtzin, yhuan nohuiampa tlalli, ticmaxcatiliz. Auh zatepan; nicilnamiquiz in Raab, yhuan in Babilonia ca nechiximati, yhuan ipan otlacat in oquichtli (la obligacion de traducir fielmente, me haze omitir aqui alguna explicacion, y alusion de estos textos, porque como ellos son, no son inteligibles para Indios) yequene in mochintin tlaneltocanime in ixquichca in Adan yhuic in axcan ocatca; yhuan in yezque in quexquichca tlamiz in zemanahuatl; in quimocuitia inin tlaneltoquiliztli, ytechpouhticate in Santa Iglesia, in mochicahuacaquetztica ipan in Apostolosme yhuan achtoitoanime yntlatetoctzin in mochtin mochicahuaca quetzticate, ipan inin tetl Jesu-Christo; tlaxomoltetl, calnacaztetl, nenecoc tetl (piedra angular) in oquimozetilili in nehuan tlamantli, yhuan oquimachto [178] italhui in yocoxca nemiliztli, in huecacate yhuâ in netech cate. No, mitoa, nohuianyo (de nohuianyotl uniuersalidad, como de mahuizotl la honra, ô hôradura, mahuizo el honrado, iuxta omnes Mexicanos) ipampa in mochtin in quelehuia qui momazohuizq^ ic quipiazque, ihuan quinahuatequizque; yuhqui, in quauhcalco ocalacque, ipantian in Noè; inic ahmo azempolihuizque atocoyan. Inin melahuac machiotl, temachtiloz ic mononquatlaliz, in melahuac Iglesia, yhuan in tlapic Iglesia.	
Sed ex origine, Ec.	
[17. Mexic.] Noytech in Santa Iglesia ynelhuayotzin, in yntech in Apostolosme tlacati, yca in Dios y graciatzin ynextiloca; huel iximachoz in ymelahualoca; yeica, ca in ytemachtil huel huei melahualiztli; ahmo yancuic, ahmo quin axcan tlacatilli, ca huel yehueccauh oquimotemachtilique in Apostolosme, yhuan no huian zemanahuactlatoctli; yhuiin, ayachuel moyoltzotzonaz, ytechpa in, in tlateotocatzatziliztli, huel [179] hueca catqui, ytech in Santa Iglesia ymelauhca tlaneltoquiliz, ipampa quixnamiqui in Apostolosme yntemachtil in ixquichca oquitemachtique; ypâpaon; inic mamochtin quicaquican ac inintzin Iglesia; nozo catlitzin; ipan in tlaneltoca tlacuilolli oquitlapihuiq^ in tlamatcateopixque, teoteyolotiliztica inin tlatolli. Apostolica, quitoznequi Apostoloyotl, ipampa in Espiritu Santo in quimoyacanilia in Santa Iglesia, ahmo quimoyacanilia occentlamâtli tlacatica, ca zan Apostolestica, ca inin espiritu, achtoomaquililoque in Apostolosme; auh zatepan teoteicneliliztica Iglesiapan omocauhtzino.	
Sed quemadmodum, E c.	
[18. Mexic.] Inquename inin Iglesia ahuelmixpoloz ica in tlenmotemachtilia ytechpa in tlaneltoquiliztli yhuan in quallamanitiliztli; ipampa in Espiritu Santo quimoyacanilia, zan no, huelchihualoni, in in occequin Iglesiasme in monomamaquililo inin tocaitl Iglesia; quenin quinyacana in tlacatecolotl; huelhuei neixpololocatica nenemizque ytechpa in temachtilli yhuan tlamanitiliztli.	
Sed quoniam, E c.	
[19. Mexic.] Yeze ipampa in teo huehuetlacuilolamoxtlanezcayotiliztli, huel quichicahuacayolehua in tlaneltocanime ymixtlamachiliz; yhuan quimilnamictiliz in zenca qualnezqui; auh ipampaon, in Apostolos me oquin tlamanitilique (las usaron) macahmo quicahuacan in teoichcapixque quitêquixtizque, ca inin temachtilli, huelhueipaitaliztli ytechcatqui, in tlan, huellanexca tlanezcayotia in Noé yquauhcaltzin, in ochihualoc ytenahuatilticatzinco in Dios, zan inic ahneyoltzotzonaloz caquinezcayotiaya in Santa Iglesia, in oquimachto yecchichihuili in Dios; inic zazo aquin iticcalaquiz nequaatequiliztica huellacaconentiez ytechpa in zemicac miccatecococayotl; auh in quiahuac yezque, tlatlacolapan polacmiquizque; quenin impâ omochiuh; in ahmo quauhcalitic ozeliloque. Occe Iglesia yxiptla, yehuatl in huei altepetl Jerusalen in ytocaitica, mochipa quitecaquitia in Santa Iglesia; inteoamoxtlacuilolli, ca melauhcayotica zan ytichuelitihuaya netlahuenchihuililoz; ipampa zan ytic in Dios Iglesiatzin, huel melahuac netlahuêmanalo; auh quiahuac aic nezi melahuac neteotiliztli in huel quimoqualitiliz in Dios.	
Iam illud, E c.	
[20. Mexic.] Yetlatzaccan temachtiloz, itechpa in Santa Iglesia; tleipampa yneltococa; ytechpohuiz; in neltococa tlaxexelollacuilolli; yeica; ca manel aca quizencaqui; ca moyetztica in Santa Iglesia; quitoznequi, in tlaneltoca nezen tlaliliztli nican tlalticpac in Dios, omaquililoque, yhuan omanaloque; auh yuh nezi ca inic azicamachozinon, ahmo monequi in tlaneltoquiliztli, tel ipampa, manel in Judiosme; yhuâ in Turcosme ytechpaô ahmomoyoltzotzona; manel; inî teoichtacayome, in zentlacol otenquixtiloc nican; occentlacol melahualoz iquac ytechpa in teopixcayotllatoloz in ipan Santa Iglesia zen tzauhtoque; mazihui, in toixtlamachiliz, zan tlaneltoquiliz tlanextica, huel quicaquiz, ahmo zan yxcoyan, ahmo zan ychicahualiztica; auh quenin, inin tlacuiloxelolli; noyuh quename in occequin quipanahuia in totlaazicaquiliz ychicahualiz; ipampa on melauhcayotica tictocuitia, ca in Santa Iglesia ynelhuayotzin; ytlacatililocatzin; ytenemactzin, [182] yhuan ymahuizticayotzin; ahmo zan totlaazicaquiliztica, tic iximati; huel tlaneltoquiliz yixtololotica tictotilia.	
Neque enim, E c.	
[21. Mexic.] Ahmo in tlalticpactlaca in oqui yocoxque in Sâta Iglesia; ca huelyehuatzin in Dios ah miquini, in oquimixquechili ipâ zehuellapaltetl quenametlaneltilia in David, ca quitoa; huel yehuatzin in hueccapâtzintli, oquimopehualtili, oquimoyocolili; ipampaon motocayotia Dios ytlacaca huililtzin, yhuan yaltepetzin; auh in huelitiliztli in oquizeli ahmo tlalticpac huelitiliztli, ca teonemactzin; ipampaon; quenameahuelazicaaxihuaz, tlalticpac chicahualiztica; zâ nò, zan tlaneltoquiliztica ticcaqui, ca itic in Santa Iglesia catqui in ilhuica tlatzacualoni, tlapohualoni, yhuan canohuelitilizecatzintli, ic tetlatlacol totomaz, ictenonquaquixtiz Descomuniontica (porque no es inteligente, ni decible de otra manera) yhuan ic teotlatoltica quimocuepiliz in tlaxcalli, ipâ in toteucyo Jesu-Christo ytlazomahuiz nacayotzin. Auh in ychanecahuan ahmo mochipa nican nemizque, zan quelehuia [183] yhuan quichia in huei ilhuica altepetl. Tel huel monequi, maneltoco, ca metztica in Santa Iglesia Catholica, quitoznequi nohuianyocatzintli.	
Tres enim. E c.	
[22. Mexic.] In eintin tzitzin teotlacatzitzintin, in Tetatzin, in Tepiltzin, yhuan in Espiritu Santo, yuh tiquinneltoca; ca yntechtzinco, impantzinco, ynhuicpatzinco tictlalia in totlaneltoquiliz; auh in axcan, inic qualli mozencaquiz, ticpatla in tlatolyuhcayotl, in tlatolnetenquixtilocayotl; tictocuitia, ic tictoneltoquitia yehuatzin Santa Iglesia (aqui se le quita el in, que en Mexicano significa a, porque no se equivoque con el in de las Personas) nicitoznequi, tic neltoca, ca metztica, tlaneltocanezentlaliliztli, in motocayotia, Santa Iglesia, no yhuanticneltoca, quitoznequi, tictlaneltoquilia (assi se explica, que creemos que ay Iglesia y que creemos lo que ella nos dice) in Santa Iglesia, ahmo tictoneltoquitia ipantzinco ytechtzinco, yhuictzinco, quename impan, ynhuicpa in eintin teotlacatzitzintin; inic yuhqui; ica inin occentlamantli tlatolli, mononquacaquiz, mononquamatiz, mononquaitatzinoz in Dios, ca yeyocoyani, yntech in tlayocoyaltin; auhno, inic tictaxcatililizque in teoqualtiliztli, in ixquich teicneliliztli, in Santa Iglesia oquimozelili.	
	
Sanctorum, E c.	
[23. Mexic.] Iquac San Juan Evangelista oquinmotlacuilhui, in tlaneltocanime, ytechpa in teoichtacayotzin, quitoa, ca ytechcpa ininquin machtiaya, auh yuh quimitalhuia; inic ammozepantlalizque; auh in tonezenteicniuhtiloca, ma yé icatzinco in Tetatzin, yhuan in Ytlazopiltzin Jesu-Christo. Inin teicniuhtiliztli, otlaliloc, Santotin ynezentlalilizpan, in ytechpa tlatoloz ipan inin neltoconi; auh ma in teteopan Ichcapixque quitlaehecahuiliani in San Pablo yhuan in occequin Apostolosme; ipan inin neltoconi ynetenquixtiloca; ipampa inin, ahmo zan in achto omotoc ymelahualoca mochiuhtica, ihuan yxachintaquilo temachtilli, ca [185] zanno quitêquixtia, quen tlamanitizque in teo ichtacayome, ipan in neltococa tlacuilolli zentzauhtoque, ipampa mochi motemoz, yhuan mocaquiz, inic tizelilozq^ ipâ inin Sâtotin ytlazo icniuhtilocatzin; auh intlayeotizeliloq^, ipâ tinemizque, tihuecahuazq^ yhuâ tictonelilmachitizq^ in Dios Tetatzin, in otechmocnopiltili tlanextica; ytlaxeliuhcapoaloca in Sâtome.	
In primis, E c.	
[24. Mexic.] Achto, machitilozque in tlaneltocanime, ca inin neltococa tlacuilolli, yuhquima ytenquixtiloca mochiuhtica, in achto omotoc ytechcopa in Santa Iglesia [186] ipampa in Espiritu ytlazetiliz, in quimoyacanilia; quimochihuilia; ca in tlen maco; neaxcatililoz, ipampa ixquichtin Sacramentotin yntlaquilotzin, mochintin tlaneltocanime yntechpohui, yhuan ica in Sacramêtotin qui mozetililia in toteucyo Jesu-Christo, yuh quezquin teoyotica netlalpiliztli; auh ocachi in ahmo in occequin, yehuatl, nequaatequiliztica, ipâpa macazan caltentli, nozotecalaquiayan itictzinco in Santa Iglesia toncalaqui. Auh caica inin Santome ynnezentlaliliz, huelmocaquiz, in Sacramentotin in nezepamaxcayo (la comunicacion) quimotecaquitilia in Teopixque ipan Symbolo, quitoznequi, tlaneltoquiliz tepiton tlacuilol nezentlaliliztli (ueasse à Calepino uerbo Symbolum) inin tlatoltica; nic nocuitia zazetzin tlaquaatequiliztli. Yeze, achto in nequaatequiliztli, niman in ynacayotzin in toteucyo Jesu-Christo ynezelilocatzin; zatepan motecpantihui in occequin Sacramentos; ipampa manel inin tocaitl; Sacramento, mochtin in chicontetl Sacramentos yntechpohui, ipampa techmocniuhtilia icatzinco in Dios; yhuan techmaxcatililia inin in yteoqualteayatzin tic zelia; mazihui ocachi yaxcatzin in ynacayotzin in Jesu-Christo ynezelilocatzin; ahnozo in tlazeliliztli (si se coge de parte del que le recibe; con que tiene dos nombres legitimos la comunion del Cuerpo de Christo, distintos de la Comunion de los Santos) ca yehuatl quichihua inin nezepan axcatiliztli.	
	
Sed alia, E c.	
[26. Mexic.] Occen tlamantli nezentlaliliztli ilnamicoz ipan in Santa Iglesia; ipampa za zo tlein in zezeyacan qualyotica quizelia; mochtin yntechpohui; yhuan in teotetlazotlaliztli; ca ahmo qui temoa in tlen huelyaxca; mochtin quimpaitaltilia. Auh inin nelti ica S. Ambrosio ytlatoltzin, in quitenquixtia inin David, y itolitzin, nehuatl notech nictlalia in ixquichtin, inmitzmimacaxilia; yuh quitoa; in quename in totlacycocotonca ytech tlalililo, in tlen zentlactli yaxca; no yuh in ytlaicniuhtiloca in mochtin in quimimacaxilia [188] in Dios; ipâpaon, in toteucyo Jesu-Christo, inin tetlatlauhtiliz yuhcayotl, otechmomachtilili; ic tic itozque; in totlaxcal, ahmo in notlaxcal auh ocmiectlamantli yuhqui, impan ahmo ticitazq^ in tlen totechmonequi; no in tlen mochtintohuanpohuan yntechmonequi. Inin qualyonezepan axcatiliztli, mochipa teititilo teoamoxpan, ica in tlactli yxexeliuhca, ynenehuililoca, ipampa in totlacitic, miequin oncan tecocotoncayotl, auh manel miectin za ze tlactli quizenchichihua; ipan, zezeyaca conchihua in ytequiuh; ahmo mochtin huel zaze yntequiuh, ahmo nò mochtin moyomahuia ica za ze teucyotl, ahmonoquineneuhcachihua, in qualli, yectli, auh ayacquita zan ypaitaloca; ye in ypaitaloca in zentlactli; auh yuh, mochtin mozepan ic niuhticcate; ca intla zemococoa, no in occequin tonehua; quitoznequi; in tla in tocximococoa, mochi in tlactli tonehua, in tlatomapilmococoa; zan no yuhqui; ipampa in yeliz tla icniuhtiliztli; auh tlaixnamic (â la conrra) in tla zepactica, no in mochtin quimati, nozopacticate. Mochi inin ytech in Santa Iglesia, huel motaz; ipan; manel huel occecentlamantin tlacocotonca, cate, quitoznequi; nepapan tlaca; Judiosme; tlacaco nenque (libres) tlatlacotin; ic no tlaca; tlatquihuaque, iquac nequaatequilizpan tlateochihualo; za ze tlactli mochihua, ynahuactzinco in Christo, in yntzontecôtzin metztica; auh in zezeyaca omaquililoc in ymamal ipan in Santa Iglesia; ca quezquin Apostolosme; quezquintin temachtianime mixquetzticate; auh mochtin in tetech, paitaliz; tetech necoca (la necessidad de todos, ô de cada uno) mochin mixquetzque; icaon quezquintin teachcayotia; quezquin [189] temachtia; quezquintin tetlacâmati, yhuan huico, yacanalo, tlatequiuhtililo.	
At uero, E c.	
[26. Mexic.] Inin teoteicneliliztli, qui mocuiltonoa; in qualyotica teotlazotlaliztica nemi, yhuan in yecnemilizeque, Dios ytlazotzitzihuâ, auh in nacayomiccacocotonca; quitoznequi in tlatlacolticailpitoque, ihuan y graciatzin tlaiquaniltin; qui poloa inin teicneliliztli; mazihui; ahmo ipâpa ahmomochiuhticate inin tlactli ycocotonca; yeze quenin micticate teoyotica; ahmo quizelia; ahmo quipixca in teoyotica tlaquilotl, in quizelia in yectin; auh manel yuh, yé, quenin Iglesia ytechpohui, quimpalehuia, in teoyotica, qualyotica nemi, inic monemilizcuepazque, yhuan occepa quimomazehuizque in gracia, in oquipoloque tlatlacoltica, yhuan quimocuilia inin tlaquilotl in ahmo quicui in zazepa miquaniticate, moxeloticate ytech in Santa Iglesia.	
Nec uero, E c.	
[27. Mexic.] Ahmo zan nepan axca inin teonemactli; inquin nechihualtia in tlaca maquimmotlazotili in Dios, ahmozan in quinyectilia zanno in nenetetlamactli, quitoznequi, in quimotemaquilia in Dios, ahmo ipampa ytlacnopilhuiloca in aquin quizelia; zan yyolloicatzinco in Dios. In tlan motenehua, in tlamatiliztli, in achtoitoliztli, in nepapan tlatolnemactli, yhuâ in tlamahuizolchihualiztli, inin no maquililo in ahqualtin; ahmo impampa, ahmo nò ypampa in nonqua quizca monequiliztli (utilidad particular) huel impampa in mochtin, in yntechnecoca; inic Iglesia neixcuitiloz; yeica, ca in tepahtiliz nemactli ahmo temaco ipampa intepahtiani; zanipampa in cocoxqui ypahtiloca; auh in Christiano, atlequipia, in ahmo motlatlalizquilnamiquiz, caahmozâ yaxca, no ymaxca in occequî tlaca, ipâpaô motlatlaliticate, ic mozêcauhtiezq^ quipalehuizq^ in icnotlaca ipâ yntonehualoca; ipâpa in aquin quipia inin qualyotl, ihuâ quita in yicniuh, ca itla ytechmo nequi yhuâ ahmo quitlaocolia; huel neztica, ca ahmo ytechcatqui [191] in teotetlazotlalitzin, in tla yuhcatquion, huel nelti, ca in itic cate inin teo nezentlaliliztli; quimomazehuia, in zehuei tlaipantililiztli (felicidad) auh melauhcayotica huel quitozq^, ointi yectiliz teotzintlê, quexquich tlazotlaltin, in mocaltzitzihuan !Nicelehuia in mo ythualtzin; quemmach huel yehuantin; in mochantzinco monemitia¡	
	
Nemo est, E c.	
[1. Mexic.] Ayac onca, in iquac quitaz ca inin neltoconi ytechcopa in tlatlacoltetlapopolhuiliztli, in tlan mopoa, in occequin neltococa tlaxeloltin, moyoltzotzonaz ytechpa in ca itic catqui, ahmo zan itlateoichtayotl, [192] zanno huelmonequini inic axihuaz in temaquixtiloca; ipampa achto omelauhca itoloc, ca ayac hueliz calaquiz Christiano yotl yacaquiayan; in tlacaahmo quichicahuacaneltocaz in ixquich in neltococa tlacuilolpan icuiliuhtoc. Yeze in tla inin, in mochtin qui tlanexca ita, monequi, ma nelti, itlamelauh ca tlatoltica; ixquich yez, in oqui motlaneltili in totemaquixticatzin, in ayamo omotlecahui in ilhuicac, iquac oquimixtlapolhui in Apostolosme, inic quizêcaquizque in teoamoxtlacuilolli, oquimotalhui, huel monequiaya, ma motlayò huiltiani in Jesu-Christo, yhuan mamozcalini eilhuitica in tlan in mimicque yhuan teotlatolteixpanhuiani ytencopatzinco, in mochin tlaca, in tlamazehuiliztli, yhuan in tlatlacolpopolhuiliztli. Auh inin tlatolli; in tlà in teoichcapixque quimixcaquizque, huel quimatizque, ca in tla quimmachtilizque in tlaneltocanime; in ixquich in quexquich ytechpohui in tlaneltoquiliztli; ocachi impan oquimotlalili in Dios inin tlamamalli ic quinmelahuilizque inin neltococa tlacuilollaxelolli.	
Munus, Ec.	
[2. Mexic.] In tomamal in ti teo ichcapixque (ca nican pohui) yehuatl, ictitemachtizque, ca itic in Santa Iglesia; ahmo zan onca tlatlacolpolihuiliztli, in ytechpa oquimitalhui [193] in Esaias; in altepetl ipan nemi, quixtililoz in tlatlacolli; zanno ytechcatqui, in huelitiliztli ic, tetlatlacoltotomaz; in, in tla qualchihua in Teopixque; yniuhca in toteucyo Jesu-Christo ytenahuatiltzin huel neltocoz ca melauhcayotica tetlatlacolpopolhuilo.	
Hæc autem, E c.	
[3. Mexic.] Innin tetlapopolhuiliztli, iquac titozemmaca nequaatequilizpan, yhuan tictocuitia in tlaneltoquiliztli; timaquililo zenca tlazenquizaliztica; caatletlatlacolli in monequiz pololoz; nozo in tlatlacolpeuhcayotl; nozo tetlanequiliztica ocahualoc, nozo in ochihualoc; nozo ipampa, tetlatzacuiltiloz; yeze ica in nequaatequiliz graciatzin, ayac motlacacocahua (no queda seguro) ytechpa in tonacayoyeliz ycocoliz; zan ocachi, quenin zezeyaca; motlatlalia, in quiyaouhchihuaz, in aquallelehuiliz yoliniloca, in ahmo techcahua, techyoleuhcachihualtia in tlatlacolli, ayaxcan oyez za ze in huelchicahuac tlaixnamiquiz; nozo ixtozoliztica (con vigilancia) quimanahuaz in ymaquixtiloca in huelitiz choloz ixpampain in mochi in tlatlacoltzotzotl.	
Cum igitur, E c.	
[4. Mexic.] Itic in Santa Iglesia huel omonec, ma yeni in huelitiliztli, in tlatlacoltomaloz, occe otlica in ahmo zan tlaquaatequiliztica: omaquililo in Santa Iglesia in ilhuica tlatlapoloni, tlatlatzacualoni, ica huelitiz tlatlacolpopolhuilozque in zazoaquin tlamazeuhqui; manel yzen nemilizpan ixquichca in ymiquiz tempan otlatlacozquia. Inô; huel chipahuaca nelti, teo amoxtlacuilolpan ipan ytlacuiloltzin in San Matheo; in toteucyo Jesu-Christo quimolhuilia in San Pedro nimitzmacaz in ilhuica tlatocayo tlatlapoloni, auh in tlê tlalticpac teoyotica tic ilpiz, ilhuicac ilpilotehuaz; auh in tlen tlalticpac tictomaz, ilhuicac motôtehuaz. Yequene in San Juan motlaneltilia, ca in totlatocatzin Jesu-Christo omotlapichili, omihiyoquixti impan in Apostolosme oquimmolhuili, xicmozelilican in Espiritu Santo, in aquiqueanquipopolhuilizque in yntlatlacol, popolhuililo; auh in aquique anquintzicalhuizque; tzicalhuilo.	
Neque uero, E c.	
[5. Mexic.] Ahmo tlalnamicoz ca inin huelitiliztli, zâ in quezquintin tlatlacoanime, yntechpohui, ipampa ahuellanemililoz ixquich tetzauh tlatlacolli; in ahuelquipiaz huelitiliztli in Santa Iglesia inic qui tepopolhuiliz; zan noyuh, ayac manel ze huellalacoanipol, in, intla, moyocuepaz, yhuan tlamazehuaz; ipampa in ytlatlacol, in ahmo quitemachiztiez in tetlapopolhuiliztli. Auh no inin huelitiliztli; ahmo yuh milochtia; in zan quemanian; zan ze cahuipan hueliz monequiz, nozo tlamanitihuaz; ye zazoiquin in tlatlacoani monemiliz cuepaz nequiz, oquimotemachtili in totemaquixticatzin, ca ahmo telchihualoz, ahmo topehualoz, iquac in San Pedro oquimotlatlanili, azo zan chicopa tlapopolhuiloz in tlatlacoani oqui monanquilili yehuatzin; ahmo zan chicopa, manel yepoalli yhuan matlacchicopa.	
Verum si, E c.	
[6. Mexic.] In tlatiquin yehuacaquizque inin huelitilizeque, ahmo zenca tlazouhtli, ipampa in totemaquixticatzin, inin yectequitzintli yhuelitiliz, ahmo in mochtinoquimmomaquili, ca zan in teopixcatlatoque; yhuan in occequin Teopixque zan no yuh tlanemililoz in ytechpa in yyecchihualocatzin inin huelitiliztli; ipâpa zan Sacramêtotica, in tla mopiaz in yyuhcayo yyeliz, hueliz tlatlacolpopolhuiloz; ca in tlacaahmo yuhqui, ahmo omaquililoc in huelitiliztli in Santa Iglesia, yhuiin nican quiza, ca inic motetlapopolhuilizque, in Sacramêtotin, yhuan in Teopixque, ipanehua; zan tlachihualonime, in ca, huel yehuatzin in gracia temacani, yhuan techihuani, techmopopolhuilia in totlatlacol yhuan techmoyectililia.	
[197] Vt autem, E c.	
[7. Mexic.] Inic, in tlaneltocanime, quizelizque; nozo quizêcaquizque in ilhuica teicneliliztli; in huelhuei teotetlaocoliliztica, tohuicpa; omaquililoc in Sâta Iglesia; yhuan ytech in ytlanemililoca azizque huei yoltecuinaliztica huel, huei necuitlahuiliztica temachtiz in teoichcapixque; inin gracia ytêyotzin, yhueiyotzin; in acachtotlachialo; in tla melauhcaitoloz; quexquich monequi huelitiliztli ic tlatlacolpopohuiloz, yhuan inic, in ahqualtin; qualtililozque; ipâpa huel machizti, cainon mochihua ica in Dios yahtzonquizcahuelitilitzin; auh inin; ticneltoca ca huel monequi; inic yocoyaloz in zemanahuatl yhuan inic yolitilozq^ in mimicque; auh intla, quenamequitoa in San Augustin; ocachi huei tlachihualli ne machoz in tlatlacoani, yqualtililoca; in ahmo icyocoyaloz ytech in atlei, in ilhuicatl yhuan in tlaticpactli, manel in tlayocoyaliztli, huel itechmonequi inahtlamini huelitiliztli; anca ocachi ahtlamini huelitica machoz in tlatlacolpopolhuiliztli.	
[198] Quare uerissimas, E c.	
[8. Mexic.] Ipampaon, ticiximati ca in achto tahtin yntlatol, huel melahuac; ica quimocuitia, ca zan yehuatzin in Dios motetlatlacollapopolhuilia; auh inin temizauh ca tlachihualli ayac occe tlachihuani maxcatililoz, zan yhuei qualtilitzin, yhuan yhuelitilitzin; nehuatl, quimonomatalhuia ytentzinco in achto itoani, nehuatl ninoyomahuia ic nicpopoloz in motlatlacol, ipampa in tlatlacolpopolhuiliztli quinenehuia, ica in tomintetlahuiquililiztli; yhui in, quename in tomin, in tehuiquililo, zan in ytech tlaactica; nozo in yaxcahua huel quitepopolhuiliz; zanno yuh; quenin zan in toteotzin titzoyotilo (admirable uerbo primitiuo estar obligado) tlatlacoltica, nozo tictotlahuiquililia; ipampa momoztla tictotlatlauhtilia, maxitechmopopolhuili in totlatlaco; huelchipahuac nezi ca za yehuatzin, ahmo occe, techpopolhuilia in totlahuiquilil.	
[199] Hoc uero, E c.	
[9. Mexic.] Innin zenca temizauhca teo teicneliliztli, in ayahmo omonacayotitzino in toteotzin ayac tlayocoyalyeliztli omaquililoc; in achto; yehuatzin in totecuyo Jesu-Christo ca huel nelli teotl, inic oquichtzintli oqui mozelili inin teonemactli; in oquimomaquili in Ytlazotatzin, auh oquimmolhuili in Fariseosme, inic anquimatizq^, ca in oquichpiltzin huelitilizecatzintli, tlatlacolpopolhuiliani, oquimolhuili in macxicocototzauhqui xonehua, xoconmama in motlapech, yhuan mochan xia. Tel iquac yeomonacayotitzino, in ayahmo omotlecahui in ilhuicac ymayeccampatzinco in Ytlazotatzin inic quimomaquiliz in tlalticpac tlaca inin tetlapopolhuiliztli, oquimmocahuilili tehuac inin huelitiliztli in teopixcatlatoque yhuan in occequin Teopixque, manel, quename yeotemachtiloc, yehuatzin ynomahuelitiliztica motetlapopolhuilia; auh in Teopixque yuhqui ytlamacatzitzihuan auh yequene, in tla in ixquich inochihualoc ica in yah tamachiuhcahuelitilitzin, huel zenca ticmizauhca itazque, yhuan ticmahuiztilizque, huel ticazicacaqui, ca inin, zenca tlazotli teicneliliztli, in omacoc in Sâta Iglesia, in toteucyo Jesu-Christo ytetlaocolilizticatzinco.	
Sed ipsa, E c.	
[10. Mexic.] In ipampa in zenca teic nelilicatàhtli; Teotl, oquimozemitalhui ic quipopoloz in zemanahua tlatlacolli, huelquiixitiz in tlaneltocanime ymixtlamachiliz inic tlachiazque, nozo ynyollo acoyaz, yhuicpa inin teicneliliztli yhueyo, ipampa, ica ytlazo ezotzin in yzenteconetzin oquimonequilti, machipahualo in totlatlacol, inic qui moxtlahuiliz yyolloicatzinco in tonehuiztli in tehuantin otic zelizquia ipampa in totlapilchihual; auh no oquimonequilti ma tlatzontequililoni in yecnemilizecatzintli impampa in tlatlacoanime, yhuan tecococamiquiz in ahtlatlacollecatzintli ipâpa in tlatlacolteilhuili (el Reo) auh ipampaon, iquac titlanemilizque, ca otimaquixtiloque, ahmo teocuitla, nozo cozticteocuitlatica; ca palanini, palanaltiloni; zan ica ymahuizezotzin in yuh quimachipahuac ichca conetzintli, Christo, huel niman ticixitozque ca atle topan huelitiz hualaz ocachi pahtihuani, yuh inin tlatlacoltomiliztli, in quiteititia in ahmo netêquixtiloni teo tlaimatiliz, yhuan in yzêca huei tetlazotlalitzin tohuicpa; auh inin tlanemililiztli, nimâ tehuicpa quiquixtia huei teoyotica tlaquilotl.	
Nam qui Deum, E c.	
[11. Mexic.] In aquin temictiani tlatlacoltica quimoyolitlacalhuia in Dios, niman quipoloa in aquimomazehui, ica in totecuyo Jesu-Christo ytlazomiquilitzin, auh za zepa tzacuililo in ilhuica calacoayâ, in achto tzaucticatca yhuan oquimotlapolhui in totemaquixticatzin ytlaihiyohuilizticatzinco, iquac inon tlanemililo, atle occentlamantli huel ticchihuazque, zan ticchicahuaca tlanemilizque in tlalticpac ne notiniliztli; in tla titixcuepa ihuicpa in zenca temizauhca huelitiliztli in omaquililoc in Santa Iglesia teotlazencahualiztica; yhuan ticchihuacahuaca neltocazque;ica inin neltoconi ychicahualiz, ca in zezeyacanmaco in ahohuiliztli ic teo tepalehuiliztica motenyotiz, nozo qui momazehuiz in tenyotl, in mahuiztilocayotl. Iquacon, titotlatlalia ic titoyollalizque huei pahpahquiliztica yhuan tictonelilmachitizque in toteotzin. Auh melauhcayotica; in tla iquac titococoa, ticyamancamati, tichuellamachticamati in pahtli in qui zencahua, in techtequiuhtilia in tizitl, nozo tepahtiani, quexquich acachihuellamachti, [202] in teoyotica pahtli in quimozencahuilia in teo tlamatiliztli inic pahtizque in taanimahuan yhuan inic machtoyeliz cuepaz in toteoyoticayoliliz? Oc molhui iquac in aquique quelehuia pahtizque; melauhcayotica pahti, ahmozan neyoltzotzôca netemachiliztica, quename tlacpahtica mochihua.	
Erunt igitur, Ec.	
[12. Mexic.] Nonotzalozque in tlaneltocanime, ca in tlayeoquiximatque, in zeca tlanexcateicnoitaliztli, ma quimocuitlahuican quicuepazque yhuicpa in ypaitaliz; ypampa ayaxcan huelmochihuaz; ca in aquin ahmo quizelia, nozo ahmo quimalhuia in tlen ytechmonequi, yhuan yyollomazitiuh; ahmo tlanemililoz ca quitelchihua, ocmolhui iquac in toteotzin oquimonemactili in Santa Iglesia inin huelitiliztli; inic tetlatlacolpopolhuiz inic mochtin quimomazehuizquia [203] inin mahuizticpahtli, yeica ca quename, ayachuelchipahualoz, in tlacahmonequaatequiliztica; zâno in zazoaquin quinequiz occepa quicuiz in nequaatequiliz gracia in oquipolo ipampa in temictiani tlatlacolli, huel ytechmonequi ytechmopachoz in occetlachipahualoni, yehuatl inneyolcuitiliz Sacramento. Auh itechpa inon nonotzalozque in tlaneltocanime, ic macaic mochihua, ca intla omotac ixquich huei tetlapopolhuiliz huelitiliztli, in oticitoque caahmo zan quemanian; zan ipan inin, nozo occe cahuitl huelchihualoz, motlatlacocatepexihuizque, nozo ahmo coohuicamatizque; nozo tlatlacolpâ mohueca huacatzicozque, auh ahmo iziuhca monemiliz cuepazq^, ipampa necoc huel teohuelitiliz tepinauhtianime mazizque, yhuiin ahmo quicnopilhuizque Dios ytetlaocolilitzin, auh necoc, occeni, nozo occentlapal; zenca imacaxoz in miquiz iziuhca hualaliztli auh iquac on, zan nen, oquineltocaque in tetlatlacoltomalizhuelitiliztli, in oquipoloque, in momoztlatiliztica, yhuan tlatlacolpan huecahualiztica.	
Carnis. E c.	
[1. Mexic.] Ca inin neltoconi ychicahualiz huel huei, inic chicahuacatlaliloz in tlaneltoquiliz melauhcayotl; quiteititia, ca teo amoxpan; ahmozâ neltoctililo in tlaneltocanime; yeze, miec ixtlamatiliz tlatoltica mochicahua; auh ininin quenin ahmo zenca toconita ipan in occequi tlaneltocatlaxelolli; huel machiztiz, ca ipan, mochicahuaca quetztica in toteoyotica pactinemiliz netemachiliztli, yuhquima ipan zetlapaltica tlatetoctli; ypâpa in San Pablo yuh motlatzohuilia (arguye) in tlacaahmo mozcalizque in mimicque, ahmono omozcalitzino in toteucyo Jesu-Christo, auh in tlacahmo omozcali, zannê titeotlatolchihua in titehuantin; yhuan zannen, no ammotemachia in amehuan. Tel ipan ytenquixtiloca, monequi ma quimocuitlahui in teo ichcapixqui; quename oquimocuitlahui quezquintin ymateicnoitaliz icquizentlamizque, icquizempopolozque, ipampa ocmaya moteititiz, ca ytech in yiximachoca, huel peyahua yhuicpa intlaneltoca tlaquilo; miecpaitaliz qualli yectli.	
Sed hoc in primis, E c.	
[2. Mexic.] Inin huel acachto monequiz yehuacacoz; ca in tlaca nezcaliliztli, ipan inin neltoconi motocayotia, nacayo nezcaliliztli; auh ahmo zan tlalhuiz; ipampa in Apostolosme quinecque quitemachtizque, ca in anima, ahmiquini, inicahmoaca quilnamiquiz ca in anima ozepan mic yca in tlactli; yhuan ca innehuan occepa moyolitizque; ipampa mieccan teoamoxpan neztica ca in anima aic huelmiquiz; ipampaon, ipan in inneltoconi, tenehualo ca zan ixquich in tonacayo mozcaliz. Auh manel mieccan teo amoxtlacuilolpan, in tenacayo, quitecaquitia in zemazitica tlacatl, yuhmopoa Esaías yamoxpan, mochi in nacayotl zan zacatl. Yhuan S. Juan ytlacuilolpan. Teoixtlamachiliz tlatolli, Dios Ytlazopiltzin omonacayochiuhtzino, inin tlatolli, nacayotl, quitoznequi, in tlactli, inic ma ticazicacaquican; ca in ontlamâtli, ica moyecchichihua in tlacatl, inyanima, yhuan in ynacayo; za yehuatl in nacayotl palani, miqui yhuan motlalcuepa, in ytech in ochichihualoc, auh in anima, aic palani. [206] Auh quenin ayac mozcalia, in tlacahmo omic, ipampaon moyecitoa ca in anima ahmo mozcalia; ipampa ahmo omic, ahmo no huel miquiz. Notenehualo in nacayotl, inic panahuiloz, in teo tlatolcuepanime, Hymenęo yhuan Phileto; yteotlatolcuepaliz, ca iquac oc moyolitiaya in San Pablo, yehuan quitoaya, ca iquac teo amoxpan ytechpa tlatolo in nezcaliliztli, mocaquizquia; ahmo ytechpa in nacayotl; zan ytechpa in teoyotica nezcaliliztli ica nezcalilo ytech in tlatlacol miquiztli, yhuicpa in teoyotica yoliliztli; auh ipampaon, ica inin tlatolli, melauhca itolo; ca miquaniz inin neixpololiztli, yhuan chicahuacaneltoco in huelmelahuac, necayonezcaliliztli.	
[207] Verum Parochi.	
[3. Mexic.] In tomamal in titeoichcapizque, yehua in tictenquixtizq^ inin melahualiztli, huehue, yhuan yancuic teomoxneixcuitiltica, yhuan Santa Iglesia huehuenemiliz amapan. Zequin, ytech in achtoitoanime Elias, yhuan Eliseo; yequene in zequintin in oquinmoyolitili in toteucyo Jesu-Christo; zequin in oquimmoyolitilique in Apostolosme, yhuan ocmiectin; auh inin miectin ynnezcaliliz, qui mochicahualtilia inin in neltoconi ymelauhcayo; ipampa quename ticneltoca, ca miectin mozcalique, zanno neltocoz, ca mochtin occepa mozcalizque; auh in achto tlaquilotl ytech inin tlamahuizolliticpixcazq^ (porque como es metaphora el fruto, tambien lo es el verbo, que significa coger cosecha) yehuatl in ticchicahuaca neltocazque inin nezcaliliz neltoconi. Auh miec tlaneltiliztli catqui in ahmo coohuica nextizque in teoichcapixque manel zan achi huel quipoazque in teo amoxtlacuilolli, yeze in ocachi tlanextillatoli, huehue teo amoxpan icuiliuhtoc. Ipan Job ytlacuilol, poalo, iquac quitoa ca huel ipan in ynomanacayo quimotiliz in yteotzin; no ipan Daniel yamoxtzin mitoa; ca in omimicque, quezquin mozcalizque; yhuicpa in zemicacyoliliztli; quezquin yhuicpa in zemicac pinauhcayotl. Auh iancuic, teo amoxpan, in quimopohuilia in San Matheo ytechpa in tetlatzohuiliztli (disputa) in Jesu-Christo oquimopiali inca in Saducęosme, nô qua in, in tlê quimopohuilia in Evangelistasme, ytechpa in tetlatzontequililiz ilhuitl. Auh tlatzaccan nican ilnamicoz in tlen oquimomelahuili in S. Pablo iquac oquimmotlacuilhui in Corinthios, yhuan in Thesalonicenses tlaca.	
Sed quamuis, E c.	
[4. Mexic.] Manel, inin huel neltoconi, monequiz icteititiloz; octacatica, yhuan ixtlamachiliz tlatoltica; ca in tlen tech nel toctilia in to tlaneltoquiliz, ahmo hueccamiquania ytech in tlaca tlaazicaquiliz; auh yuhqui, in San Pablo; in tlaaca qui tlatlaniz quename mozcalizque in mimicque; yuh quinanquilia in tiyolpoliuhquê, tompoxtlè in tlen tehuatl tictoca ahmo yolli, in tlacaahmo achtomiqui; auh in tictoca ahmoyehuatl in quahuitl in yez, zan zentech yacho; za yuhqui petlauhqui (grano desnudo) ihuan in Dios quimoquauhchihuilia quitomahua quenin quimonequi tia. Auh zatepan quitoa, palanalizpan tlatoco yhuan ahpalanalizpan ehuaohuaz, nezcaliloz. Auh in San Gregorio; motemachtilia; ca ica inin tlanenehuiliztli; miectin huelmozentlalizque; ipampa, in tlanextli; momoztla tixpampa moxiuhtlatia, auh niman mocuepa, ma ca zan mozcalia; in ixachin quahuitl, in quauhtlâ mamani, mopepetlahua qui poloa in zelticayotl, auh occepa moxiuhquêtia, [209] mozcalia; in xinachtli, palanca miqui, auh mozcalia initzmolini.	
Rationes illæ, E c.	
[5. Mexic.] Nonquain, inin ixtlamatcatlatolli in quicuiloa in Iglesia ytlacuilocahuan, huellatamachiuhca nezî, inic chicahuaca neltiz inin melahualiztli. Auh achto; quenin, inanima ahmiquini; yhuan quename tlaca zentlacol, quitlazotla in tlactli; in tlazemicac ytech in tlactli moxeliuhca iquanizquia; quixnamiquizquia in yuh ca yeliztli, auh quenin, in quixnamiqui in yuh cayotl, yhuan in ahyuhcatilizyotl (no puede auer nombre uiolento en el Idioma, sino es por negacion, lo no natural) ahuel huecauhcamaniz, nezi, ca huel quitlanamiqui, ic iancuican quimozetiliz in tlactli, yhui in, in mochihuaz intonacayo ynezcaliliz; auh inin ixtlamatcaquizca tlatolli, oqui motêquixtili in totemaquixticatzin, iquac ynhuicpa in Saducęosme, oquimotlatolquixtili in nacayo nezcaliliztli ytech; nozo octacatitech in anima yahmiquinyo. Zatepan, quenin Dios, oquinmonetoltilili, in ahqualtin, yntlatzacuiltiloca; yhuan in qualtin ymixtlahualoca, nozo yntlaxtlahuil; auh in ah qualtin, miectin miqui, in ayahmo quixtlahua in yntlatlacollahuiquilil auh no inqualtin miqui, in ayahmo quizelia in yecnemiliz ytlaxtlahuil; huelmonequi ma occepa mozetilican, in tlactli yhuan in anima, inic in nacayotl in ytech motzizquia in tlaca inictlatlacozque; [211] qui zepan zelizque, nozo in yectlachihuallaxtlahuilli; nozo in ayectlachihuallatzacuiltiliztli. Inin huel ixtlamatiliztica oquitlanemili in Sâ Juan Chrysostomo; in altepetl Antioquia; inezepan nonotzalizpan (Homilia est idem, ac colloqutio) ycaô in San Pablo, iquac qui melauhca tenquixti in nezcaliliztli, quitoa, intla, tonemiayan, zan ixquich in Christo ytechtzinco titemachizticate; zâ in tlenqualli onca totlalticpac nomilizpan (assi lo expone Cornel.) tiocachi ic notlaca in ahmo in mochtin tlaca, inin tlatolli ahmo ytechpa mocaquiz in anima ynetoliniloca; in quenin ahmiquini, melahuac quimomazehuizquia in ytalocatzin in Dios, nozo in yicnopilhuiloca, manel ahmo mozcalizquia in nacayotl, auh yuh, mocaquiz ytechpa in zemazitica tlacatl, ipâpa in tlà in tlactli, ahmomaquililo in ynetoliniliz ytlaxtlahuil, oncâquiza ca in aquiq^ ynnemiayâ ochichinacaq^ yuh in Apostolosme mocnotlacamatizq^, huel inî achichipauhca tlatoltica quimmachtilia in Thessalonicêses ica inin tlatolli. Titoyollamachtia ipan in teoy Iglesiatzin, ipampa in ammo tlapacahiyohuiliz, yhuan ammo tlaneltoquiliz ipâ mochi in ammo netoliniliz; yhuan in ammo tetocallaquiliz (mejor ammo tetocallacoca, persecucion) in anquihiyohuia inic neixcuitillaliloz ynytetlatzontequilitzin in Dios, inic anquicnopilhuia in Dios ytlatocayotzin, ipampa antlahiyohuia; yhui in camelauhcachihualo in, ma yehuatzin quimmocuepili in chichinaquiliztli, in aquiqueamechchichinatza, yhuan ammehuan caamo chichinatza (uno, y otro es compulsivo del uerbo chichinaca, por afligir) amechmozehuiliz tonahuac iquac in JESUS ilhuicac monexitiz in [212] nahuac in ychicahualiz Angelotzitzintin tlemiyahuapan, in quimmotlatzacuiltiliz in ahmo oquimiximachilique in Dios, yhuan in ahmo qui tlacamati in toteucyo Jesu-Christo y Evangeliotzin. No matlapihuilo; ca in tlaca; oquic in anima xeliuhtica ytech in nacayotl, ahuelcazizque in tla ipantiliztli (felicidad) in tentiez ixquich qualtica; ipampa, quename in zaze tlactlaxeliuhcayotl, in tla omoxelo ytech in zentetl ixquich, nozo ytech in zentetlactli, ah qualnezqui ah tlazencauhqui; no yuh in anima in ahmo quimozetilitica in nacayotl; yhuiin nican quiza ca inic atlequipoloz yhuicpa in zentellaipantiliztli, huel monequi in nacayo ynezcaliliz.	
[213] Explicare, E c.	
[6. Mexic.] Huel monequiz, netenquixtiloz ynyuhca in S. Pablo ytemachtil; aquique mozcalizque yhuicpa in zemicac yoliliztli; ipampa, iquac quimmotlacuilhuia in Corinthotlaca, quitoa; quename ipampa in Adam mochtin miqui, zanno ipâpatzinco in Christo mochtin yolitilozque yhuiin inqualtin mochtin mozcalizq^; yeze ahmo mochtin zazeyuhcayotica; zazecnihuiloaliztica; in oqualchiuhque, mozcalizque yhuic in yoliliz nezcaliliztli, inoahqualchiuhq^ yhuic in tetlatzontequiliz nezcaliliztli. Auh iquacticitoa ca mochtin, ticcaqui, ma in iquaconyeomicque; ma in iquac on, miqui. Nican mozêcaqui in oquicuilotehuac in S. Geronymo, ca in Santa Iglesia; quiqualcaqui, nozo ytech huetzi in yyollo in ixtlamatca tlatolli in quitoa, ca mochintin miquizque, ayac temacquizaz (se librara) yhuan ca inin ocachi quinamiquiz in melahualiztli. Auh inin ahmo quixnamiqui San Pablo ytlatoltzin in quimmolhuilia in Thessalonicenses. In micticate Christo yneltococa patzinco achto mozcalizq^; za tepan tehuantin in tiyolticate; in ticàhualo ynnahuac tizepanti cuitihuechozque; mexpan (en otras partes le dicen â las nubes mixtli; y assi se puede decir mixtlan) in tictonamiquilitihuiehecatlan in toteucyo JESU-Christo; ahmo quixnamiqui; ipampa in S. Ambrosio quimomelahuilia in San Pablo ytlatoltzin, yhuan quitoa; huel tecuitihuetzilizpan (en el mismo rapto, dicho con toda la regla Mexicana) neztihuetziz in miquiztli, ma ca zan temicpan, cochizpan, inic tla omoquixti in anima, huel achitzinca mocuepti huetziz, ipampa, tecuiti huetzilizpon; miquizque, inic in tla ohualaque [214] ixpantzinco in toteucyo Jesu-Christo quin zelizque in ymanimahuan, ipâpa icatzinco nozo ynahuactzinco ahuel mictehuazque. Auh inin mochicahua ytlatoltica in San Augustin ipan in teohueialtepe amoxpantzinco.	
Cum uero. E c.	
[7. Mexic.] Quenin zenca monequi ichuelticchicahuaca neltocazque, ca huel inin totlac, yhuan in zezeyaca tlactli, huel ynoma; manel yeopalan, yecuelomotlalcuep, yolitiloz, inin quimelauhca tenquixtiz in teoichcapixqui, auh inin yixtlamatcatlatoltzin in S. Pablo iquac quitoa, monequi, inon palanini in ah palancayotlquimoquentiz, auh ica inin tlatolli, inon, quitoznequi, chipahualiztica; ahuel ynomanacayo tlactli, no yuh in Job, chipahuac ocachtoito. Ipan inin nonacayo nic notiliz in noteotzin, in notemaquixticatzin, ninoyomahuiz (este està en usso, que en regla es ninonomahuiz) nicnotiliz, yhuan nixtololohuan quimotilizque; nonoma, ahmo occe nopampa, (el nopampa [215] es porque no entiendan, que solo Job lo ha de veer, y no otro alguno) auh inin iximacho, ytech in nezcalilizyeliz melahuaca (definicion) inyuhca in San Juan Damasceno. In nezcaliliztli, yehuatl, in nemiliztli in campa otihuetz ynecuepayan; (vel) ycuepaloca, tlatzaccan in tlatitlanemilizque, in tle ipampa; ayahmo huecca oteititiloc in nezcaliliz yhualaliz atle, aca, quineyoltzotzonaltiz.	
Idcirco.	
[8. Mexic.] Yeotitemachtique, ca ipampaon, in tlactli mozcalizque inic zezeyaca tlapoaz in yuh otequit, otlacotic, in azoqualli oquichiuh in yxcoyan ytlachihual, in ahca nozomo, telmonequi ma in tlacatl mozcali, huelica inin nacayo tlactli; ica ytepalehuiliz, oquimotequipanilhui in Dios, nozo oquitequipano in tlacatecolotl; inic ynomatlactica quizeliz in ytepanahuiliz tlaxtlahuilli, yahualtic icpac xochitl ahnozo quihiyohuiz in zenca tetoneuh tetlatzacuiltiliztli.	
Neque uero, E c.	
[9. Mexic.] Ahmo zan in totlac mozcaliz, zan no, cuepililoz, mochi in tlen ytechmonequi in yyeliz melauh 
cayotl, yhuan in ymahuizo; ytechpa inon, ipan S. Augustin ytlacuiloltzin, zehuelpepetlaca tlaneltiliztli catqui, quitoa. Iquacon atle ahmonequini oyez ytech in tlactli, in tla quezquintin huel tomahuaque yezque, ahmo mochi quicuizque in ytomahuaca, ca in tlen quipanahuiz in tlac yzêcahualoca ahmomoneccamachoz; auh, tla ixnamicoca (à la contra) in tlen oquiitlaco in huehuetiliztli nozo in cocoliztli ipan in nacayotl, qui moyancuililiz in toteucyo Jesu-Christo. Teo huelitiliztica; yuhquima quezquintin in tla ipampa ynhueyacayo huel quauhtique yesque. Ipampa in Christo ahmo zanio, tech moyancuililiz in totlac, zanno in ixquich in quexquich in [217] innemiliz netolinilocatica otiquixtiloque. Auh occecni ytlacuilolpan quitoa, in tlacatl ahmo occepa quicuiz in tzontli in oquipix, zan in ytechmonequiz ic qualneziz, in yuhca S. Matheo ytlacuiloltzin; quimitalhuia in toteucyo Jesu-Christo, in ammo tzontecon ytzon mochihuellapouhqui; auh inin miquaniz in yuhca in Teo ixtlamatiliz. Auh achto, quenin in tlactlaxeliuhcayotl, cocotoncayotl ytechpohui in nacayo tlactli, nozo in tlaca yeliz melauhcayotl, tecuepililozque, ipampa in aquin ixpopoyotl otlacat, nozo itlacocoliztica oixpopoyotic, in xonecuiltique, in macotôque, in cocototzauhque, huellazencauhtlactica mozcalizque ipampa in tlacaahmo yuhqui, ahmo yyollopachihuizquia in anima ytlaelehuiliz, in quitlazotla in tlactli ynezetililoca; auh in ytlaelehuiliz ticmelahuaca neltoca, ca nezcalilizpâ axiltililoz. Non quain, huel nelti, ca in tlan in mahuiztique in Dios ytlachihualhuan, moneneuh capoazq^ in nezcaliliztli, yhuan in tlayocoyaliztli; auh quenin mochi in tlayocoyalli ytzintilizpan, oquimozencauhcachihuali in Dios; zan noyuh, monequichicahuaca itoloz, ca yuh mochihuaz nezcalilizpan.	
[218] Neque id.	
[10. Mexic.] Inin necuitiloz ahmo zan yntechpa in, tlaneltoquiliz miquiztica tla neltilianime (Martyres) yntechpa quitoa in S. Augustin; ca yezq^, ica ininnacayoxeliuhcayotl in oquinquixtilique; ipampa in nacayo tlatequiliztli ah qualnezizquia ytech in yntlactin; ca in tlaca ahmo yuhqui, in oquatequililoque, in oquechcotonililoque, mozcalizquia ahmo ica intzôtecon. Auh manel yuhyé, ipan in tlaccocotonca mapilixtli, nozo zazaliuhyantli (artejo, ô coyuntura) pepetlacatiezque in teixililmachiome ca quipanahuiz in cozticteocuitlatl yhuan in tlazotetl quename in toteucyo Jesu-christo ytzonpiliniloca machiotl.	
Quod de improbis, E c.	
[11. Mexic.] Inon, no mitoa ica in ahqualtin; manel ypampa in yntlatlacol cuel otequililoq^, in ynnacayo xexeliuhcayotl, ipâpa in quexquich in cocotonca quipiazq^, no ixquich tonehuiliztica tlatlapanalozque; ipampaon, inin nacayoxeliuhca necuepililiztli, pexoniz ahmo ica yntlaipantiliz, [219] zan ica ynnetoliniliz, yhuan yntecococa; ipampa intlacnopilhuiliztli mixcoyantilia, ahmo in nacayoyxeliuhca, huel intlacatl in ytehynacayo mozetilicate; yeica, ca in otlamazeuhque cuepililozque yntlaxtlahuiltica, auh in oquitelchiuhque in tlamazehualiztli ica in yntlatzacuiltiloca. Auh intlà in Teoichcapixque qui tlanemilizque mochi inón, niman, aicquipolozque ixtlamatca tlatolli tlen ica quin tecuinaltizque in tlaneltocanime teicneliliztica; inic ma quilnamiquicâ in tonemiliz ytecococa, ytonehualoca; hueitlaele huiliztica quichiazque, in nezcaliliz nezentlamachtiliztli, in ozencahuililoque; onetoltililoquein qualtin yectin.	
[220] Sequitur, E c.	
[12. Mexic.] Axcan motecpan ca zentoca, in maquicaquican in tlaneltocanime (in tla tieyehuacaqui in quizencahua in tlacyeliztli, manel huel ynomatlactli in achto omic, mozcaliz) mazihui huel occentlamantiez in ynemiliz, in ymahuizo, ipampa (macahmo tenehualo oc miectlamâtli) in ynnacayo in mozcalizque, monomahuicpaxelozque, monoma occentlamantizque, icaon, caachto ocatcaytzintlan in miquiz huelitiliztli, auh in yeomozcalique, in qualtin yhuan in ahqualtin qui neneuhcaazizq^ in zemicac yoliliztli auh inin yeliz temizauhca necuepililiztli; oquimocnopilhui in hueimizquiztepanahuiliztli in oquimomazehui in toteucyo Jesu-Christo yuh techmolhuilia in teoamoxtlaneltiliztli. Ipampa icuiliuhtoc, qui motepexihuiliz mochipa ze micac in miquiztli, yhuan occecni; in toteucyo Jesu-Christo quimolhuilia ointimiquiztlé, nehuatl nimomiquizniez, canimitzmictiz, auh inin yuh quimomelauhca italhuia in San Pablo, in tecocoliani in tlatzacuia, yehuatl in miquiztli, popololoz, xixiniloz, auh ipan S. Juan ytlacuiloltzin, mitoa yeahmo oyez in miquiztli, auh huel ytechtzinco monequiaya in Jesu-Christo ytlacnopilhuilocatzin ica oxixiniloc in miquiz huelitiliztli; in huecca qui panahuiz in Adam ytlatlacol; no inin huel oytechmonec in teotlamelauhcachihualiztli, inic in qualtin zemicac mozentlamachtizq^ inilhuicac, yhuan in ahqualtin zemicac tlahiyohuizque yhuan quitemozque, quelehuizque in miquiztli yhuan ahmoquinextizque; miquizitlanizque, auh in miquiztli ymixpampa ehuaz, auh inin [221] ahmiquinyotl, quizemaxcatizque in qualti ihuâ in ahmoqualtin.	
Habebunt, E c.	
[13. Mexic.] In tla yeomozcalique in yectin; huel zenca pepetlaca machiotl quipiazque, yhuan qualxnetiliztli quimoquentizque, ica ocachiqualnezizque, in ahmo achto ocatca; auh inin, canauhtlamantli nemactli yntech yezque; in yuhca in San Pablo ytemachtil; in zentetl ytoca, ah tlayohuilocayotl (hallé este abstracto, en Mijangos, que dice ahtlaihiyohuilo; y formâdole passiuo, tambien se le puede formar abstracto, impassibilidad) auh inin tenemactli quichihua in ahueltonehuazque, nozo tecoco itazque ahmo in zecuizque; atlequintlatlacalhuiz ahmo in tlemiahuatl, ahmono atl ychicahualiz, yuh quitoa in S. Pablo, motoca palanalizpâ; ah palancapan mozcaliz; auh in ixtlamatq^ oquitocayotiq^ ah tlaihiyohuilocayotl, ocachi in ahmo ahpalancayotl; ipampa yuh nezcayotilo in tlen ytechpohui, in tlen yaxca in necuiltonolizetlactli, ipampa in ahtlaihiyohuilocayotl, ahmonoquipia in mictlan tlatzontequililtin (y no ay uocablo mas proprio para decir condenados) in yntlacmanel ahpalanini, hueliztlatlaz, zecuiz yhuan nepapan tonehuazq^. Inin quitocatiuh, tlazentocapoalo, in tlanextiliztli, pepetlaquiliztli, ica in yectin yntlachuan pepetlacatiezque in macazan tonatiuh, yuhqui mitalhuia in totemaquixticatzin [223] ytlacuilolpan in S. Matheo; motlatoca pepetlacatlalizque yuh in tonatiuh, in ompa, ytlazotatzin Dios ytlatocapepetlacachantzinco. Auh inic ayac ytechmoyoltzotzonaz oquimonezcayotili ica ytlazonacayo pepetlaquilitzin (transfiguracion puede decirse de los modos siguientes, toteucyo Jesu-Christo ynacayo tonalticatzin, porque tonaltic, es a manera de Sol resplenduit facies ieus si cut Sol, aliter, ytlaquêzepayahuiticatzin. Aliter ytlactzin panitlanextilitzin, aliter; ynacayo nezentlamachtiliz machiotzin, y otros muchos; pero lo que mas entenderan los Indios es) in yteoyopani teitilitzin; auh inin, San Pablo quemanian quitocayotia nezentlamachtiliztli, quemaniâ tlanextiliztli; quitoa quimoiancuililiz in tonecnomatiliz tlactli; yicniuhtiliztica in ytlanextiliz tlactzin, yhuan occepa quitoa motoca necnomatilizpâ yhuan necuiltonolizpan mozcaliz, auh inin tlanextiliz necuiltonolizxiptlayotl oquitaque in Israellaca iquac Moyses yxayac opepetlacac ica in Dios ytenonotzaliz yhuan yteixpantililocatzin yuh, ca ahuel quitiliaya in Israellaca in yxayac. Auh inin yectin ytlanexyotzin, huel huei pepetlaquiliztli ca ytechquiza in anima ytlaipantiliz, auh ipan yntlachuan mochachayahua yuhquima, zetlacnopilhuiliz neaxcatiliztli in quimomazehuia in anima, quename noynoma in anima tlacnopilhuia, ipampa ipan pexoni, in zentetzintli teotlaipantiliztli, yeze, ica inin tenemactli ahmo mochtin tlaneneuhcapepetlaca, quename ica in achto omoteneuh. Tel in yectin yntlachuâ mochtin yezque atlaihiyohuianime, mazihui ahmo mochtin tlaneneuhcapepetlacazque ipampa yuh quitoa in San Pablo, in tonatiuh ytlanex [224] occentlamantli in ahmo metz tlanextli, occe in zizitlaltin yntlanex ipâpa zaze zitlalli mixxeloa ytech occe ica ytlanex, zanno yuh yez in micca nezcaliliztli. Inin tenemactli quimocniuhtia in occe ytoca iziuhcayotl, iziuhcacanayeloaliztli (agilidad) ica, momaquixtiz in tlactli ytechpa in etiliztli in axcan quitlayetilia yhuan aohuiliztica hueliz moliniz in anima yhuic in câpa quinequiz, caatleoyez ocachi iziuhca chiuhqui, yuhquitemachtique in S. Augustin yhuâ in Geronymo, ipampaon, oquito in S. Pablo cocolizpan toco, chicahualizpâ mozcaliz. Zatepan, in nauhtlamantli nemactli ytoca miimatiliztli, ca icaychicahualiz; in tlactli zazepa quitlacamatiz in anima ytlanahuatil, quitequipanoz yhuâ zan quichiztiez ytlanequiliz, auh inin teititilo ica inin San Pablo ytlatoltzin, tocoyolcatlactli, auh mozcaliz teoyotica tlactli, yololizo, inin in omotoc in achto in temachtiloz yhuicpa inin neltoconi.	
Vt autem, E c.	
[14. Mexic.] Inic machiztiz in teoyotica tlaquilotl in huel quicuizque in tlaneltocanime, yntech in ixquichtin in teo ichtacayome huel monequi, ma ilhuilocâ ca titotlatlalia ic zenca ictictonelilmatizque in Dios yteicnelilitzin, ipampa, mochi inon oquimotlatilili in ixtlamatque, ihuan oquimixpantilili in pipiltoton ipampa; quezquintin toquichtime huel yec tenehualonime ica ymixtlamachiliz; nozo huel ixtlamatque huel za zepa oixpopoyotique yhuicpa inin melauhcayotl? Auh in tlen tehuantin otiixpâtililoque, yehuantin ahmo huelitilizeq^ ic quicaquizque; huellazocamachoni, zemicac yectenehualoz in yteicnelilitzin. Nôquain, ytech inin neltoconi, ytlanemililoca, pixco in huei tlaquilotl, ca in aquique otech mocniuhtique, tetechmonequiliztica nozo tetlazotlaliztica ynmiquiztempan; tiquinyollalizque, yhuan titonomayollalizque; auh inin neyollaliztli neztica, ca oquimalhui in San Pablo iquac oquinmotlacuilhui in Thessalonicêse, yntechpa in mimicque. Auh mochi totonehualocapâ yhuan netolinilizpan, techtonehuiz pahtiz, in nezcaliliz tlanemiliztli, quename otimachtiloque in Santo Job [226] yoctacatica, in quiyollalia in yanima zenca tlaocoxqui, ica in netemachiliztli, ca aziz in cahuitl ipan mozcaliz yhuan quimotiliz in yteotzin, in ytlatocatzin. Auh zatepan, huel zenca monequiz inon inic miimatizque yhuan huei necuitlahuiliztica qualnemizque, yectiliztica, chipahualiztica, yhan ahtlatlacocacatzahualiztica; yeica, ca in tla quilnamiquizque ca inin huei tlatquihuacayotl, in zatepan impan hualaz tla omozcalique yehuantin ozencahuililoque, nozo onetoltililoque, aohuiliztica, quitlatzotlazque in yecnemiliztli; auh atle occentlamantli ocachichicahuac, ihuicpa in ahquallaelehuiliz ytlacahualtiloca, ihuan in tlatlacolli yiquaniloca, yuh in tla nonotzalozque zemicac, in quexquich tetoneuhquihiyohuizq^ in ahqualtin ipan inin tonalli iquac tetlatzontequililiz nezcalilizpan huicozque.	
	
[227] Sancti Apostoli, E c.	
[1. Mexic.] Yehuantzitzin in Apostolosme, toteyacancatzitzihuan, oquimonequiltique mamotzaqua, ma tlatzonmano in neltococa tlacuilolli, ipan zentzauctoc in tomaquixtiloca yzempoaloca; ica in zemicacyoliliz neltoconi. Achto, ipampa, in tlayeonezcaliloc atle huelizchialoz, zan in zemicacyoliliztli ytlaxtlahuil, auh no, inic mochipa tixpan yez, in tlazencauhca tlaipantiliztli, yhuan nepapan qualli tlatemiltilli, yhuan timachtilozque ca mochi in totlalnamiquiliz, yhuan totlaazicaquiliz, huel ytechmochicahuacazaloz, icaon, in totequiuh in titeoichcapixque, in aictic tlatziuhca cahuazque; ictiquintecuinaltilizque in tlaneltocanime ynyollo, ic ymixpâ quitlalizque, in zemicac yoliliz tlaxtlahuilli, inic zazo tlen tecococ, tlen ohui inquihiyohuizque ipampa in Christiano tocaitl, ahmocoohuicamatizque; ahmo zan quema caahuiyacamatizque, yhuan pahpahquiliztica huel iziuhca quimotlacamachitizque inyn Teotzin.	
[228] Sed quoniam.	
[2. Mexic.] Ipampa ica inin tlatolli, ica netenquixtilo in tonezêtlamachtiliz, itic motlatitica miec teo ichtacayotl; monequimayuhcaquizti, in huelitizque quicaquizque mochtin in quexquich ica ymixtlamachiliz conaziz. Nonotzalozque, tel, in tlaneltocanime, ca ica inin tlatolli, zemicac yoliliztli, ahmozanio monezcayotia in yoliliz zemicacayotl, ca inon, no quipia in ahqualtin yhuan in tlatlacatecolo; zanno mocaqui, huelipan in zemicacayotl, in nezentlamachtiliztli, ica motemiltia in qualtin ilhuicac metzticate, ytlaelehuilitzin. Yuh oquicac inin tenahuatilixtlamatqui, in oquimotlatlanili in totemaquixticatzin, tlê nozo, quichihuazquia inic quimocnopilhuiz, inic quimaxcatiliz in zemicacyoliliztli; yuhquima, quitozquia tlen noconchihuaz inic nicnomazehuiz inin ilhuicac yeyantli in câpa huel necuiltonoloz, nezêtlamachtiloz. Yuhquicaqui inin tlatolli in teo amoxtlacuilolli quen mieccan hueliz motaz.	
Hoc uero.	
[3. Mexic.] Huel acachto ica inin tlatolli motocayotia inin huei nezentlamachtiliztli, inic macayac quilnamiquini, ca ytech in tlacyoque yhuan in tlen tlamini, in ahuelzemicac yez, motlalitica, ipampa, ahmonô, inin tlatolli nezentlamachtiliztli, huel cazicatenquixtiz in motlatlaniaya; ocmolhui ipâpa ahmo opoliuhque mopoanime in zan tlapictlamatiliztica in oquitlalique in zenca qualli ipan in tlalticpacayotl; in neimatiliztica mazi; ipampa inin, miqui, zozolihui, auh in zemicac nezentlamachtiliztli aic tlamiz, aic polihuiz; yequene in tlalticpacayotl, huelhueca non quacatqui, ytech in melauhca tlaipantiliztli; auh ytech, zenca miquania in motzicoa tlalticpac tlazotlalizpan yhuan tlaelehuilizpan; ipampa in San Juan ytlacuilolpan, mitoa; macaahmoxictlazotlacan in tlalticpac nozo in tlalticpac mamantoque, in tlaaca quitlazotla in [230] tlalticpactli ahmo ytechcatqui in Dios Tetatzin ytlazotlalocatzin; yhuan ytlazotlalitzin (la charidad aqui debe entenderse; actiue, y passiue) auh zatepan quitoa in tlalticpactli yhuan ytlaelehuiloca, hualpano; ipampaon, in titeoichcapixque tictocuitlahuizque ic ticicuilozque inin, ytech in tlaneltoca ixtlamachiliztli inic tiquinzialtique (persuadir) mochicahuazque icquitelchihuazque in miquini; yhuan ca atle tla ipantiliztli to tlalticpac nemilizpan, ipan ahmo tichaneque, yuhquima, tihueccatlaca; manel nonican tiitolozque tinezentlamachtilizeque netemachiliztica in tla titoxiuh tlatizque yhuicpa in ahmo qualli ihuan in tlalticpactla elehuiliz tinemizq^ qualyotica, tla ixyeyeoliztica yhuan ticchixtiezque, in nezentlamachtiliztli, yhuan toteucyo Jesu-Christo ynecuiltonolizhualalitzin. Auh quenin miectin, in moxtlamatcamatiaya ahmo cazicacaquiaya inon yhuan ymmatiaya ca in tla ipantiliztli nican tlalticpac motemozquiaya oyolpoliuhticatca, yhuan ipâ miec tecococ ohuetzque. Auh nonqua in, ica inin tocaitl ytêquixtiloca zemicac yoliliztli ticzencaqui ca in tla yeonemazehuiloc, in tla omocuic, yeahuellamiz inin yoliztli quename quezquintin zan tlapic oquilnamicque; ipampa in tlaipantiliztli mozêtlalia ica in ixquich qualli, ahmo ahqualneneloliztica, auh quenin quitlazencauhcatemiltia in tlacatl ytlaelehuiliz, huelmonequi motlalitiez ipan in zemicac yoliliztli, ipampa in nezentlamachtilize, quinequiz huei tlenquiliztica, ma zemicac quipacti inin qualyotl in ye oquimomazehui. Yequene, in tla inî yneaxcatiliz ahmo melauhca huecahuaz huel moyoltequipachoz teimacaxiliz tonehualiztica.	
Verum, E c.	
[4. Mexic.] Quexquich yez in yectin in nezencuiltonoloca in ompa ilhuicanemoayan moyolitia; in zan yehuantin, ayac occe huel cazicacaquizque; tecaquitilia inin tlatolli, iquac tic itoa nezentlamachtiliz yoliliztli; ipampa iquactictenquixtia inin tlatolli in occequin miectlamantin yntechpohui; inic zentlamâtli tictecaquitilizque; ahticohuicacaqui, capolihui tla zencauhca tlatolli, inic inin tlamantli mochipahuaca tenquixtiz; [232] auh quenin inin tlaipantiliztli, tenquixtilo ica inin tlatolli, in ytechin necuiltonolizeque tamachiuhtica, quename tamachiuhtica, yntech in mochtin in zemicacyolli, inon techyolpachihuitiz ytechpa in ocachi huecapantli, ocachi mahuizo in yyeliz, in ahmo huel tictenquixtizque huel yitolocatica (su propio uocablo) ipampa, manel inin ilhuica yeloaliztli miec quitocamaca in teo amoxtlacuilolli; yuhqui, teotlatocayotl, Christo ytlatocayotzin, ilhuicac tlatocayotl; ilhuica xochtlacatian, yectilize huei altepetl, iancuic Jerusalem, in Tetatzin ycaltzin; manel, atle quichipauhca tenquixtia in yhueiyotzin; ipampaon: in teoichcapixque, macahmo quipolocan in teyolehuiliz otli in maquililo inic quinnonotzazq^ in tlaneltocanime ytechpa in teicneliliztli, in tla melauhca chihualiztli yhuan in ixquich in Christianoyotl ymamal; ica ixquich huei tlaxtlahuilli in tecaquitililo icain zemicac yoliliz tocaitl ipampa nelti, ca in yoliliztli, quemanian mopoa in tlan in qualtin, nozo in qualyotl in quelehuia in toyuhcayeliz auh ocachi zenca moyeliztecaquitia nezentlamachtiliztli ica inin qualyotl (porque no se equiuoque con el qualli, que significa el bien, y se pone el abstracto qualyotl, que es el bien, neutro) iquac tic itoa zemicac yoliliztli, auh in tla atle ocachi huei tetlazotlaliztica tlazotlalo, yuh inintepitô nemiliztli, yhuâ huei tecococayotica tentoc, caocachi moyectocayotizquia miquiztli, in ahmo yoliliztli; quexquich tetlazotlaliztica, necuitlahuiliztica titotlatlalia ic tictemozq^ inin zemicac yoliliztli; in ipan mozentlalia in ixquich qualli zêquizca mahuiztic; iquac ye otlamic, yeopoliuh; yeyuhquima omic, in ixquich tetoneuh?	
Nam ut Sancti, E c.	
[5. Mexic.] Quenin in yec Teopixque in teo ixtlamatque oquitemachtique, in zemicac yoliliztli ytlaipantiliz, moyeliz tecaquitiz ica in ahqualli ytech temaquixtilocayotl, yhuan in qualli ytlacnopilhuiliz, yhuicpa in ah qualli huel chipahuacanelti teoamoxpan; ipamSan Juan ytlanextililoca icuiliuhtica, aocmoteozihuizque, aocmono amiquizque, ahmo impan huetziz in tonalli, nozo in totonilotl. Auh occepa quitoa; in Dios quimmixayo popohuiliz; quimixayo huachiliz, ahmo oyec zatepan in miquiztli (mas elegante) aocmomiccoaz aocmochocoaz, ahmotenaloz, aocmonetonehualoz, ipampa in achto ocatca yeotlamic, quipiazque in yectin ahtamachiuhca nezencuiltonoliztli, yhuâ ahmo zan tlapoalli, papahquiliztli; auh in yhueyotzin quenin ahmoonaqui itic in to ixtlamachiliz, ahmo nohuelticazicacaquizque, huel monequi in itictoncalaquizque; quitoznequi in Teo zempahpahquiliztli, icati yahualoloca temiltilozque, tla zenquizaliztica toanima ytlaelehuiliz.	
Quamuis, E c.	
[6. Mexic.] Manel yehuatzin S. Augustin quimitalhuia; ocachi poaloni in ahqualli in ahmo ticpiazque, in ahmo in qualli, in tictomazehuizq^, huel necuitlahuiloz, ixtozzohualoz (velar) inic motenquixtiz inin ica quitecuinaltizque in tlaneltocanime yhuicpa inin tlaipantiliztli ytlacnopilhuiliz; aut achto monequiz machiztiz inin ontlamantiliztli in yntenco in ixtlamatcatlacuiloque oticzelique, ytechpa in teoyotl, nozo in teotlatlamantin; ca quitoa ca in qualyotl, ontlamantitoc, in ze ytechpouhtica in nezêtlamachtiliz yelitzin, auh in occe yuhquima ytlachihual, nozo quitoca tiuh in nezentlamachtiliztli; ic ipampa temachtiltic (docendi causa elegante) oquitocayotiq^ in achto otenehualoc, yeliz yuhcayo qualyotl; auh inontetl, oquitocayotique ytlaquilo nozo yicniuhcanemi.	
Ac quidem, E c.	
[7. Mexic.] In zenca tlapaltic nezentlamachtiliztli, in mochipa motocayotia yelilize, ipan mozentlalitica in tictotilizque in toteotzin, yhuan ica yqualnextilitzin titonecuiltonozque; ca yehuatzin metztica in ixquich qualli yhuan zenquizca nezencahuiliz ameyalli, yhuan tzintiliztli, inin in zemicacyoliliztli; quimitalhuia in toteucyo Jesu-Christo; in ma zan tehuatzin tinotlazotzin, mitzmiximachilizque yhuan in Jesu-Christo, in otichualmihualitzino. Inin tlatolli nezi ca quimonahuatlatalhuia in San Juan, iquac quitoa, no tlazohuane axcan tiypilhuantzitzin in Dios, auh ayamo monextia in tlen tiyezque, ticmati, ca iquacmonexitiz tiyneneuhcapohuantiezque; ipampa tictotilizque huel quename metztica. Ica inin tlatolli quitecaquitia ca in nezentlamachtiliztli ontlamantitoc, in zentetl ca tictotilizque in toteotzin quename metztica ytlazoyelitzin, in ontetlcatitoteotizque, titoteteochihuazque; ipampa in aquique quimonecuiltonolhuia, manel mocahuazque ipâ in ynomayeliz, quimoquêtia, zezenca temizauhca teo yuhcayotzin; auh yuhqui, ocachi nezi teteo in ahmo zan tlaca.	
Hoc autem, E c.	
[8. Mexic.] Auh tle ipampa yuh yez inon huel chipahuacanezi, ipampa zazo tlen iximacho ica in yyeliz, nozo ica yxiptla, nozo ica ytlanenehuiliz; auh quenin atle quimazica nenehuilia in Dios, ic techpalehuiz inicticcazica iximatizque, yhui in, ayac huelquimotiliz in yyelitzin, in tlacaamo totech nozo tonahuac mozetiliz in yyelitzin. Auh inin quitoznequi San Pablo ytlatoltzin. Axcan tictotilia in Dios, yuhquima tezcatitech; zehualotlatlatilpan (in ænigmate) auh iquac on tictixtilizque (facie ad faciem) auh inin tlatolli zehualo tlatlatilpan quimonahuatalhuia in S. Augustin, tlatamachiuhca nenehuiliztica, ic tictotilizq^ in Dios yhuan inin no quiteitia in San Dionisio iquac quitoa ca in huecapancatqui ahuel iximacho, ica in tlatzintlancatqui, yxiptla, nozo ycopinca, ipampa in yyeliz in ahmo tlacyo, ahueliximachoz ica in tlen tlacyoyxiptla. Oc molhui, ca huel monequi in tlatlanenehuiliztli, ahmo zenca tlaloque, ahmo zenca tlacyoqueyezque; ca ocachi ah tlallo, ocachi atlacyoyez, in ahmo huel yehuan in quinezcayotia in yxiptla; quename mochipaticita ipan in izquitlamantli yiximachoca; auh quenin ahuel nextiloz in zazo tlen tlayocoyalli ynenehuililoca, huellaneneuhca chipahuac, yhuan ahtlacyo (no puede decirse, espiritual prout distinctum â corporeo; sino es por la negacion no corporal aquidquid dicant aliqui Mexicani) quename yehuatzin in Dios; oncan quiza in ahuel ticazi ca iximatizque in teoyelitzin; ytech in atle ynenehuililoca. Nican onazi ca in ixquichtin tlayocoyaltin; mozentzacua tlamiliztica; huel melauhca tlatzonquizaliztica, nezencahualiz tla tamachiuhcayotica; auh in Dios, huel ah tlamini ah tamachihualoni, auh in yahtamachiuhcayotzin, atle tlayocoyalneneuhcapan huel conmotzacuiliz; ipampaon zaze otli mocahua ic iximachotzinoz in teo yelitzin yehuatl, in ma yehuatzin techmozetilili, yhuan quimacocuiliz in to tlaazicaquiliz ocachi huecapan, yhuan titixcoyahuazque (metaphora hazerse anchos, ô capazes) inic toyolloacoyaz yhuicpa in yteoyelitzin.	
Id uero, E c.	
[9. Mexic.] Inin tictocnopilhuizque, nezentlamachtiliz tlanextica, iquac titlahuilmacozque ica Dios ytlanextzin tictotilizque in toteotzin, ca huelnelli tlanextlimetztica, huelipan ytlanextzin; ipampa in nezentlamachtilizeque mochi ymixpan quimotilia in Dios, auh ica in yteicneliliz nemactli, ocachihuei yhuan tlatenyotilli, in ahmo in occequi nemactli, yntechmotlalia (participan) in teoyeliztli, quimozenpactilia in zenca melahuac nezêtlamachtiliztli; inticneltocazque; yuh ca in tictemachiztiezque melauhcayotica, ica Dios ytepalehuilitzin; melauhca tenquixtilo ipan in teopixca tlaneltoquiliz tlacuilolli, in quitoa; ninotemachia in mimicca nezcaliliztli, yhuan in hualaz cauhyoliliztli.	
Diuina hæc, E c.	
[10. Mexic.] Huel melauhcayotica, mochi in omotoc teopouhqui auh ahuel tictenquixtizque, ahmono ticazicacaquizque; yeze tihueliti ticitazque, ze inin nezentlamachtiliz xiptlayotl, ipan inin italoni in nican tlalticpac; ihuan tonematilizpan nezeliloni; ipampa, quename in tepoztli tlexoch tlan, nozo itic in tletl, motlecuiltia; auh manel ahmo moyelizpatla, huel occentlamantli nezi, ca nezi tletl; zan noyuh in ozeliloque ilhuica netimalolizpan, yhuan teotlazotlaliztica motecuimaltia, yuh impan mochihua, auh ahmo quicahua in ynyeliz, auh huel itoloz, ca monoma occentlamâtilia; nozo yntech in nicancate tlalticac mixxeloa, ocachi in ahmo in tepoztli tecuinaltilli mixiquania ytech in occe tepoztli in ahmo tlatlatilli; auh inic iziuhca motoz, inin zenca mahuiztica tlazencauhca nezentlamachtiliztli, in tictocamaca yelilizè, tlaliloz, yelizchipauhca itoloz, ica in Dios yitalocatzin; yeica, ca tlenquipoloz, tlen ytechpolihuiz, ihuicpa in ytlazencauhcatlaipantiliz in aquinquimopialia, quimaxcatilia in zenca mahuizticatzintli Dios?	
Verum ad, E c.	
[11. Mexic.] Inin nezentlamachtiliztli, ytechmozentlalia quezquin tlachichihualiz qualnexyotl in mochtin quimopialia; auh inin quenin ahmo zenca hueccacatqui ytech in totlaazicaquiliz; ocachi techixitilia in toixtlamachiliz, inin in quimocaquitia in S. Pablo, iquacquimmotlacuilhuia in Roma tlaca, quitoa tel; in netimaloliztli, in mahuizotl, yhuan in pacca nemiliztli, in quallachiuhque ymaxca, ipâpa inin nezentlamachtiliztli in quimomahuizalhuizque in ilhuica tlacnopilhuianime, auhahmozan inin, in otitemachtique, ca yelilizé, nozo in occe in quimozenniuhtia, zanno inin; in mixquetza, ica in chipahuaca iximachocatzin in zezeyaca quipiez yhuicpa in occe ymahuizo. Auh quexquich momahuizocamatiz in temahuiztililiztli inin quimmomaquilia in totlatocatzin Dios iquac yeacmoquintocayotia, tlacotin (sieruos, y es el unico, y mero uocablo de sieruos) zan quimmolhuilia nocnihuan, notlazohuan, yhuan Dios Ypilhuan ipampaon in [241] ytlapepenalhuan yuh quimmonochiliz in totemaquixticatzin; mahuizotlatoltica; tetlazotlaliz tlatoltica, quimilhuiz, xihualhuian, innotlazotatzin amytlateochihualhuan, amytlayectenehualhuan xicmocuiltonocan in tlatocayotl in oanzencahuililoque inic melauhcayotica huel tzatzica itoloz; huel huei mahuizo maco, in motlazotzitzihuan in tinoteotzinè; yequene in toteucyo Jesu-Christo quimmoyectiliz ixpâtzinco in Ytlazotatzin yhuâ in ypilotzitzihuan Angelome; aut in tla, in tlaca yeliztli oquimelehuiltili in tlaca inin zemaxca mahuizotl ic quimmahuiztilizque in ixtlamatque, ipampa, onmatizque ca tlaneltilizque in zenca mahuizoque ytech in ynyecnemiliz; quexquich titlanemilizque, in quimotlapihuiliz in tlacnopilhuanime ynnetimaloloca icce quimmomahuizomaquiliz in occe?	
Infinita, E c.	
[12. Mexic.] Ahmo zan tlapoalli oyezquia in pahpahquiliztli in mozentlalia tlacnopilhuianime ynecuiltonolizpan; in ahuelticazicacaquizq^; auh manel, motlatlalia in tlaneltocanime, ic quineltocazque; ca in zazotlenpahpahquiliztli in nican tonemilizpan huelticpiazque, in ytechpohuiz in totlazicaquiliz; ahnozo in totlac yqualnextiliz; in ca ymixachio tentoc in ilhuicac chaneque ynnecuiltonoliz yoliliztli; manel inin; quitoa in San Pablo, ca occentlamantitoc ocachihuecapantli, in ahmo oquitac in ixtololotli, ahmo oquicac in tonacaz; yhuan ahuel cazicacaquiz in toixtlamachiliz, ipampa in tlactli inachto huel tomahuac ocatca, yhuan quauhtic, iquacyeomiquan in miquinyotl (en regla es mejor micoanyotl mortalidad) huel mimatquimocuepaz, ahmiquini, yeahmo ytechmonequiz in tlacualli; auh in anima ica in nezentlamachtiliz tlacualli in quimmomaquiliz inin huei tecoanotzcatzintli miec pahpahquiliztica pachihuiz. Auh aquin quelehuiz in tlazotlaquentli, nozo tlactlatoca tilmatli in campa atleonmonequi, yhuan mochtin quimoquentitiezque ahmicoanyotlaquentli, yhuan tlanextilmatli, yhuan necuiltonoliz tlatocaicpacxochiyotilozque? [243] Yequene; in tla in huei calli yteaxcatiliz; tlalticpac tetlaipantililia; ca tlehuatl in calli tenyo, ocachi huei in ahmo in ilhuicatl, in nohuiampa tlanextiez teo tlanextica? Ipampaon in David iquac quitaya inin calli yqualnextiliz; tla elehuiliztica, motecuinaltiaya ic yaz motlalitiuh ipan inin necuiltonoliz yeyantli, quitoa, quexquich tlazotlaltin, in mocaltzitzihuâ in yectiliz titeotzintle noconelehuia in moithualtzin, in noyollo yhuan in nonacayo mohuictzinco omoyollalique, aut quename in titeoichcapixque titotlatlalia ic ticelehuizque in mayuh quicaquican in tlaneltocanime, yhuan maquizelican inin tlatolli, zan no titotlatlalia, ic huel tictocuitlahuizque.	
Nam in domo, E c.	
[13. Mexic.] Quimotalhuia in totemaquixticatzin ytlatocachantzinco in notlazotatzin, miectin yeyeyantin mamani, in pan tetlaxtlahuil macoz; nozo miec, nozo tepiton yuhca in zezeyaca ytlacnopilhuiloca; [244] ipampa in aquin tzotzocatlatoca, notzotzocapixcaz, auh in aquin huel miec yxachiotica tlatoca no ixquichpixcaz, icaon ahmo zan yolehualozque in tlaneltocanime yhuicpa inin nezentlamachtiliztli; zanno, mochipa nonotzalozque; ititilozque ca in otli icnemazehuiloz yehuatl in; matetlatlatlauhtilizpan nenemican; ipan in Sacramentotin ynnezelilocatzin ic nemachtilozque tlaneltoquilizpan, teotlazotlalizpan yhuan quallachihualpan ynhuicpa in ynhuanpohuan auh mayuhyé. Yteicneliliztica in toteucyo Dios, in oquimachtozencahuilili inin ilhuica necuiltonoliztli in quimotlazotilia; inic, iquac on, neltiz in oquimotalhui ytentzinco in Esaías, moyeyantiz in naaltepeuh, pahcanemiliz qualnextilizpan, yhuan netemachiliz yeye yanco, yhuan yxachnezehuilizpan.	

Quenin huel zenca ohuitica, in zazo tlen tlatolnecuepca tenquixtilocayotl ipampa in zezentlatolli ytlacacoca; yhuan ypampa in occezentlamancayuhcayotl; in tla ze tetlatolpâpexoni, occe ipâ polihui, yhuan ocmolhui, Latincopa ca cenca tecpillatoa, mieccan ahmo moneneuhca namiqui in Caxtillan tlatolli, auh inin, no, ytechcatqui yhuic in Mexica tlatolli; ca manel mieccan huel ixachtoyahuac, tlaxexeliuhcapan; huellatolmonequini; ipampa in ixquich in ahmo in Mexica quipiaya iquac ayahmo tlapehua inin tlatocatlalli; zan tlanenehuiliztica, nozo tlatollachichihualiztica huel motoz, in ahmo quizencaquizque in mazehualtin; ipampaon nicteixpâtilia in ahqualli; in ahchihualoni nic xopehua (uno, y otro es protestar) ic nicnocuitia, ca in ixquich in quexquich onocontlalli ipan inin tlatol copincayotl, nozo tlatolcuepalocayotl nicnepechtecatlaza in Santa Iglesia ymahuiz tetlapatiliz nonotzalitzin, yhuan in zezen [247] Latin yhuan Mexica ixtlamatqui; ytetlatzontequililiz; auh ipampa; in Mexica tlatolcopincayopan, onotemo, nezi zan onitianquiztlato tel oniccauh miec tecpillatol yuhca pepetlactli, inic ahmo ohuica machoz in ytlacacoca; (ca inin in achto tlachialo) ipampaon, nocontlaliz inin huel ye ahqualxopehualocayotl, nahuaccopa; inicahmo tlanamicoz (huecatlazalo in nequech pozauhca nepoaliztli) es metaphora de elacion, ô altiuez, como los que hinchan la garganta, que llama San Augustin inflatos superbia; ca iquac onic telchiuhcacauh miec tecpillatol ytenquixtiloca, ahnozo ahmo onoconteneuhquezquican in miec mahuiztica tlatolli, ipampa ahmonicmati; yeicaca manel huel naahtlamatqui, ahmo notechpolihui. In no, tlatolpan ziahuiliz yiximachoca, zempoalli yhuan chicome xihuitl yhuecahualocapan; auh manel inin amoxtli ypeuhyan onictecaquiti inon, occepa nictecaquitilia, yhuan niteitlanilia in nonetlapololtiliz ytlapopolhuiloca; ca no ixtlamachiliz ytlachihual, ahmo in notlanequiliz, ipampa inin; huel zenca tetlacamatini; auh ca inin noziahuiliz, mayuhqui macahmoyuhqui, quin palehuiz quin tlacaxahuiliz, in aquique quimalhuizque.